text:
ኢትዮዽያ ካብ መጥቃዕቲ ኣል-ሸባብ ኩሉ-ሻዕ ትከላኸል ሃገር’ያ እንተኾነ ዜጋታታ ተባዓት ንክኾኑ ፀዊዑ ምንስቴር ወፃኢ‘ታ ሃገር።
ኣምባሳደር ታየ እፅቀ-ስላሴ ሎሚ ንኣብ ኣዲሳበባ ዝቅመጡ ወፃእተኛታት ዲፕሎማታት ኣብዝሃብዎ መግለፂ፣ሃገር ሰላም‘ያ ዘላ ቅሰኑ ዳኣ ኢሎም።
“ኣብ ኣዲሳበባ ንዝምቅማጦም ዲፕሎማት ክነረጋግፆ ንደሊ፣ኣል-ሸባብ ኣብ ኣዲሳበባ ጥራሕ ዘይኮነ ኣብ ሙሉእ‘ዛ ሃገር ባይታ ንከይህልዎ ዝካኣለና ዘበለ ስጉምቲ ንወስድ ዘለና ምኳና‘ዩ” ይብሉ ንሶም።
ኤምባሲ ኣሜሪካ ኣብ ኢትዮዽያ ዝሓለፈ ሰሉስ ንዜጋታቱ ኣብ ዝዘርገሖ መጠንቀቂ፣ኣል-ሸባብ ኣብ ከባቢ ቦሌ መጥቃዕቲ ክፍፅም ይኽእል‘ዩ ከምዝበለ ዝዝከር‘ዩ።
ኣል-ሸባብ፤ሰራዊት ኢትዮዽያ ኣብ ሶማልያ ምስ ሰራዊት ሕብረት ኣፍሪቃ ንዘለዎም ተሳትፎ ሕነ ንምፍዳይ ኢሉ ጥቅዓት ክፍንው ከምዝኽእል ይጠቅስ።
ዓቃቢ-ሰላም ሕብረት ኣፍሪቃ፣ኣብ‘ዘን ዝሓለፋ ሰለስተ ዓመታት፣ኣብ ቁፅፅር ኣል-ሸባብ ካብ ዝነበረ ከባቢ ንሰብዓ ሚእታዊ ሓራ ኣውፂኡ‘ዩ።እቲ ዳሕረዋይ ዓወቱ፣ናይ መወዳእታ ስትራተጂካዊ ከተማ ኣል-ሸባብ ንዝነበረት ባራዌ ሓራ ከምዘውፀአ ዝዝከር‘ዩ።
ኣብ ኢትዮዽያ ኣምባሳደር ኣሜሪካ ፐትሪሽያ ሃስላክ፣ዕላማ ኤምባሲኤን ነቲ መንግስቲ ኢትዮዽያ ዝፍፅሞ ስራሕቲ ሓለዋ ንምንእኣስ ከምዘይኮነ ጠቂሰን‘ለዋ፣
“ሓበሬታ እንተረኪብና ንዜጋታትና ንገልፅ ኢና።እዚ ሕጊ‘ዩ።ኣብ ትሕቲ ሕጊ‘የ ዝሰርሕ።ምስ መንግስቲ ኢትዮዽያ ተቀራሪብና ንሰርሕ ምኳና‘ውን ከረጋግፀልኩም ይፈቱ።ድልየትና እንታይ ከምዝኾነ‘ውን ኣቀዲምና ገሊፅናሎም ኢና” ኢለን።
መንግስቲ ኢትዮዽያ ብወገኑ፣ነታ ሃገር ክጎድእ ዝኽእል ኩሉ ዓይነት ተፃብኦ ንምኹላፍ ኣብ ዝንቀሳቀሰሉ እዋን፣ዜጋታቱ ትኩራትን ተባዓትን ንክኾኑ ፀዊዑ‘ሎ።
ብመንፅር ናብ ሶማልያ ሰራዊተን ዘዋፈራ ካልኦት ሃገራት ዘጋጠመን መጥቃዕቲ ሸበራዊ መጥቃዕቲ ኣነፃፂርካ ኢትዮዽያ ዝወረዳ ጉድኣት ዛጊድ የለን።
ብኣንፃሩ ኬንያ ከቢድ መጥቃዕቲን ጨወያን ተፈፂምዋ‘ዩ።ዓሚ ዌስትጌት ኣብ ዝተባሃለ ዕዳጋ ናይሮቢ ዝተፈፀመ ጥቅዓት ፈጠርቲ ራዕዲ 67 ሰባት ከምዝሞቱ ዝዝከር‘ዩ።


c: text/html

text:
ብኣቆፃፅራ ፀዓዱ 1991 ዝተመስረተት ማሕበር ልምዓት ትግራይ ጨንፈር ጀርመን ኣብ ክልልና ዘሎ ሽፋንን ፅሬትን ጥዕና ንምምሕያሽ፣ ኣብ ህንፀት ኣብያተ ትምህርት ትኹረት ብምግባርን ክትሰርሕ ዝፀንሐት ኮይና ኣብ ዝሓለፈ ዓመት 57,850 ዩሮ ዝወድኡ 199 ዓይነት ናውቲ ሕክምና ንዩኒቨርሲቲ ዓዲግራት ከምኡ̦’ውን 54,255 ዪሮ ዝወድኡ ናውቲ ሕክምና ድማ ኣብ ትሕቲ ዪኒቨርሲቲ መቐለ ንዝመሓደርን ካብ ክልልናን ውሱን ክፋል ክልላላት ዓፋረን ኣምሓራን ንዝመፁ ኣስታት 8 ሚልዮን ህዝቢ ዘገልግል ኮምፕሪሄንሲቭ ሪፈራል ሆስፒታል ዓይደር ሓገዝ ኣበርኪታ እያ።
7 ታሕሳስ 2008 ዓ/ም ድማ በታ ማሕበር ኣቢሉ ዝተውሃበን ልዕሊ 1.3 ሚልዮን ብር ዝዋገኦም 110 ዓበይትን ህፃናትን ተሓከምቲ ደቂሶም ዝሕከምሉ ዓራት ፍራሽን ካልኦት ናውቲ ሕክምናን ንሪፈራል ሆስፒታል ኣክሱም ኣገልግሎት ዝውዕለሉ ባይታ ንምፍጣር ስነ ስርዓት ርኽክብ ተገይሩ።
ኣብቲ ስነ ስርዓት ርኽክብ ዝተረኸቡ ዳሬክተር ዳይሬክቶሬት ትልምን ክትትልን ኮሙኒኬሽን ማሕበር ልምዓት ትግራይ ኣይተ ሰለሞን ሕሉፍ ከም ዝበልዎ፤ ኣብ ውሽጢ ዓድን ወፃእን ዝርከቡ ደገፍትን ኣባላትን ማሕበር ልምዓት ትግራይ ፀገም ህዝብና ንምፍታሕ ሰፋሕቲ ፃዕርታት እናገበሩ ‘ዮም። ማሕበር ልምዓት ትግራይ ጨንፈር ጀርመን ድማ ኣብቶም ዝሓለፉ ዓመታት ኣብ ማሕበራዊ ልምዓት ብፍላይ ክዓ ኣብ ምምሕያሽ ቀረብን ፅፈትን ጥዕና ከምኡ’ውን ትምህርቲ እትገብሮ ዘላ ተሳትፎ ብሽም ተጠቃማይ ህዝብናን ዋና ቤት ፅሕፈት ማሕበር ልምዓት ትግራይን ክነመስን ንፎቱ ኢሎም።
እቲ ሕዚ ዝተውሃበ ሓገዝ ናውቲ ሕከምና ኣብ ትሕቲ ዩኒቨርሲቲ ኣክሱም ንዝመሓደር ሓዱሽ ሪፈራል ሆስፒታል ክውዕል ዝተገበረሉ ቀንዲ ምኽንያት ዘለዎ እዋናዊ ፀገም ናውቲ ሕክምና አብ ግምት ዘእተወ ብምዃኑ ተጠቃማይ ሕብረተሰብ ግቡእ ጥንቃቐ ገይሩ ከጥቀመሉ ይግባእ ክብሉ ኣይተ ሰለሞን ኣተሓሳሲቦም።
ፕሬዚዳንት ዩኒቨርሲቲ ኣክሱም ዶክተር ፀሃየ ኣስመላሽ ብወገኖም፤ ሰለስተ ዓይነት ስራሕቲ ማለት‘ውን ናይ ምምሃር፣ ምሕካምን ማሕበረሰባዊ ኣገልግሎትን እናሃበ ዝርከብ ሪፈራል ሆስፒታል ዪኒቨርሲቲ ኣክሱም ህንፀቱ ብምዝዛም ናብ ስራሕ እንትኣቱ ብናይ ተምሃሮ ዓራትን ፍራሽን ኣቢሉ ከምዝነበረ ምስ ገለፁ፤ እቲ ሕዚ ብማሕበር ልምዓት ትግራይ ጨንፈር ጀርመን ዝተበርከተ ሓገዝ ዓራትን ፍራሽን አዋኑ ዝጠልቦ ብምዃኑ ዝሐሸ ኣልግሎት ጥዕና ምሃብ ዘኽእል እዩ ክብሉ ገሊፆም።
ማሕበር ልምዓት ትግራይ ጨናፍራ ብምትሕብባር እትገብሮ ዘላ ምንቅስቃስ ዝንኣድ እዩ ዝበሉ ዶክተር ፀሃየ ማልት ጨንፈር ጀርመን ዝገበሮ ሓገዝ ‘ውን ብሽም ዩኒቨርሲቲ ኣክሱምን ተጠቃማይ ሕብረተሰብናን ዘለና ናእዳ ክንገልፅ ንፎቱ ኢሎም።

robotstxt: allowed

filter: keep


text:
ስርዓት ወያነ ብስም ኤርትራዊያን ስደተኛታት ሎሚ 26 ሰነ 2015 ኣብ ጀኔቫ ዝወዶቦን፤ ዝመርሖን፤ ዝመዎሎን፤ ክሳብ ካብ ኣዲስ ኣበባ ዝመጹ ካድራት ወያነ ዝተሳተፉዎ ንጽብጻብ ሂማን ራይት ራፖርተር ዝድግፊ ሰልፊ እዃ እንተወደቡ፤ እቶም ኣብ’ቲ ሰልፊ ክሳተፍ ዝተነግሮም መብዛሕትኦም ነበርቲ ኤሮፖ ዝኮኑ ኢትዬጲያዊን መጋበርያ ወያነ ፤ ባንዴራ ኢትዬጲያ ሂዞም ብምምጽኦም ነቲ ብስም ኤርትራዊያን ስደተኛታት ከምስልዋ ዝፈተኑ ሰለማዊ ሰልፈ፤ እቶም ኢትዬጲያዊያን ኣብ’ቲ ሰልፊ ምስ ባንዴራኦም እና ተሳእሉ ኣብ ሾሻል ሜዲያ ክዝርግሑ ብምጀማሮምን ካድራት ወያነ ስንባደ ስለ ዝፍጠረሎም ካብ ሾሻል ሜዲያ ክድምስስዋ ከም ዘርፈዱ ካብ ጀኔቫ ዝበጽሓና ሓበሬታ ኣረዲኡ።
ስርዓት ወያነ ሉኣላዊ መሬት ጉቢጡ ኣብ ዘለወሉን ኣብ ልዕሊ ኤርትራ ዝተነብረ ዘይፊትሓዊ እገዳ ንክናዋሕ ካድራቱ ኣዋፊሩ ምስ ልኣክቱ ኣብ ሓያል ጻዕሪ ኣብ ዘለወሉ ኣጋጣሚ ንጉዳይ ንጽብጻብ ሂማን ራይት ራፖርተር ጉልባብ ተጠቂሙ ፤ ብስም ኤርትራዊያን ስደተኛታት፤ መብዛሕትኦም ነበርቲ ኤሮፖ ዝኮኑ ኢቲዬጲያዊያን መጋበርያታቱ ኣሰሊፉ ምርኣይ ምስ ሑሉፍ ተግባራት ወያነ ኣመዛዚንካ ዝገርም’ዃ እንተ ዘይኮነ ስርዓት ወያነ ሎሚ ኣብ ጀኔቫ ብገዛእ ሉኡካቱ ዳግማይተቃሊዑ’ሎ።
እዚ ነቶም ንጹሃት ብ 22 ሰነ 2015 ልዕሊ 22 ሽሕ ኤርትራዊያን ስርሖም፤ ትምህርቶም፤ ዕለታዊ መነባብርኦም፤ ሕክምናዊን መገሻውን መደባቶም ኣቋሪጾም ኣብ ከተማ ጀኔባ ተረኪቦም ኣብ ልዕሊ ኤርትራ ዝተነብረ ዘይፈትሓዊ ማዕቀብ ይልዓል፤ ብሂማን ራይት ራፖርተር ዝቀረበ ጽብጻብ ንኣብ ውሽጢ ሃገርን ወጻእን ዝርከብ ኤርትራዊ ዝውክል ኣይኮነን፤ ኣብ ልዕሊ ኤርትራን ሕዝብን መንግስትን ዝካየድ ተጻብኦታት ኩሉ ብዘይ ቅድመ ኩነት ደው ይበል፤ ብመሰረት ውሳነ ኮምሽን ዶብ፤ ኢትዬጵያ ብዘይ ቅድመ ኩነት ካብ መሬት ኤርትራ ክትወጽእ ውድብ ሕቡራት ሃገራት ሓላፉነቱ ይሰከም፤ ዝብሉ ጠለባቶም ዘቅረቡ ልዕሊ 22 ሽሕ ኤርትራዊያን ዓቢ ዓወት’ዩ።


text:
ኣብ ብሄራዊ ክልላዊ መንግስቲ ብሄር፣ብሄረሰባትን ህዝብታትን ደቡብ ወረዳ ኮንሶ ክልተ ጣቢያታት ሓይልታት ፀጥታ መንግስቲ ፈፂሞምዎ ብዝተብሃለ መጥቓዕቲ ሰባት ከምዝተቐትሉ፣ከምዝቖሰሉን ኣስታት ሓምሳ ዝኾኑ ድማ ከምዝተኣሰሩን ኣባል ኮሚቴ ወኪላት ኮንሶ እየ ዝብሉ ኣቶ ገመቹ ገንሴ ንቪኦኤ ገሊፆም።
መንግስቲ ብሓይሊ ብረት ንህዝቢ ኮንሶ ንምብርካኽ ዝሓዞ ትልሚ ብግብሪ የርኢ’ሎ ኢሎም ኣለው ኣቶ ገመቹ።ሎሚ ንጉሆ ሓይልታት ምክልኻል፣ናይ ደቡብ ክልል ፍሉይ ሓይልን ፖሊስ ፌደራልን ኣብ ልዕሊ ክልተ ጣቢያታት ፈፂሞምዎ ዝበሉ ከምዚ ክብሉ ገሊፆም።
‘’ሓይልታት ፀጥታ ሎሚ ንጉሆ ናብ ዱራይተን ዶኮቴን ዝተብሃላ ክልተ ጣቢያታት ዘሊቖም ኣትዮም’’ ዝበሉ ኣቶ ገመቹ ቶኽሲ ከፊቶም ናይ ሓደ ሰብ ህይወት ጠፊኡ’ሎ።ሰለስተ ሰባት እውን ብኸቢድ ቆሲሎምን ልዕሊ ሓምሳ ሰባት ድማ እናተቐጥቀጡ ተኣሲሮምን ኣለው ኢሎም።መልሲ መንግፍስቲ ንምርካብ ዝተገብረ ፈተነ ኣይሰለጠን።


text:
በዓለ ግዕዛን ዘውእቱ ግዕዛነ ኤርትራ ኪዳነ ምሕረት ቤተ ክርስቲያን (ፓራዲዞ/ማይተመናይ) ብመንፈሳዊ ሓበን ተኸቢሩ!
ከምቲ ዓመት መጸ 16 ግንቦት ነቲ እግዚአብሔር ዝገበረልና ዓቢይ ተኣምርን ኣማላድነት ቅድስተ ቅዱሳን ኣዴና ቅድስት ድንግል ማርያምን ንምዝካር ዝግበር በዓል፡ ሎሚ ዓመት ድማ ኣብ ኵለን ኣብያተ ክርስቲያን ብፍሉይ ድማ ኣብ መካነ ገነት ኪዳነ ምሕረት ቤተ ክርስቲያን ፓራዶዞ/ማይተመናይ ካብ ዋዜማ ጀሚሩ ብማኅሌትን ቅዳሴን ዑደተ ታቦትን ክብረ በዓል ተኸቢሩ። ሎሚ ዓመት’ውን ብፁዕ ኣቡነ ጴጥሮስ ጳጳስ ሃገረ ስብከት ማእከል፡ ካብ ዝተፈላለየ ቦታ ዝመጹ ሊቃውንት መምህራንን፡ ውሉደ ክህነትን ምእመናንን ምእመናትን ኣብ ዝተረኽቡሉ ብመንፈሳዊ ሥርዓት ተባዒሉ።
ብመሠረት ዝወፀ መርሐ ግብር ፡ ዋዜማ ካብ ፋዱስ ክሳዕ ሰዓት 3፡00 ድ.ቀ. ምስ ተቖመ፡ ሰዓት 9፡00 ድ.ቀ. ምሸት ስብሓተ ማኅሌት ንምቛም ቤተ ክርስቲያን ደወላ ደዊላ፡ ሊቃውንት መምህራንን ውሉደ ክህነትን ብዝግባእ ሥርዓት ስብሓተ ማኅሌት ከብጽሑ ኃዲሮም።ብድኅር’ዚ ጸሎተ ቅዳሴ ብመሪሕነት ብፁዕ ኣቦና ኣቡነ ጴጥሮስ ተሠሪዑ።
ዑደተ ታቦት ሰዓት 8፡15 ድ.ቀ. ብለባስያን ውሉደ ክህነት ተዓጂቡ ብብፁዓን ኣቦታትን ካህናትን ሊቃውንት መዘምራን ተሰኒዩ ሠለስተ ሳዕ ምስ ተኻየደ ኣብ ዝተዳለወሉ ዓውደ ምሕረት ደው በለ። ሊቃውንት መምህራን፡ ‘‘በዛቲ ድንግል ተሞዓ ሞት ወተቀጥቀጠ ኃይለ ጸላዒ’’ ዝብል ጣዕመ ዜማ ምስ ኣሸብሸቡ፡ መዘምራት ትምህርተ ሰንበት “ናይ አበው ሃይማኖት ኣይትሕደስን፣ ናይ ሰማዕታት እምነት ኣይትቕየርን” ኢሎም ዘመሩ። ቀጺሎም መጋቤ ሐዲስ መምህር ኤልያስ ሃብታይ ነቲ ዕለት ዝምልከት ትምህርቲ ኣስሚዖም። መምህር ኤልያስ ኣብ ትምህርቶም ‘‘ዓርቢ ዕለት 27 መጋቢት ናይ ነፍሲ ናጽነት፡ ዓርቢ ዕለት 16 ግንቦት ድማ ናይ ሥጋ ናጽነት ዝረኸብናለን ፍሉያት ዕለታት እየን። ካብቶም ታሪኽ ሠሪሖም ዝኃለፉ ሰባት ተማሂርና፣ ናጽነትና ነቲ ምሕረቱ፡ ኃይሉ፡ ፍቕሩ ንዘርኣየና ኣምላኽና ውዕለት እናዘኸርና ብጾምን ጸሎትን ንእግዚአብሔር እናመስገናንን እናዓቐብና ከነኽብረን ይግባእ። ነዚ ንምፍጻም ድማ ወትሩ ኣብ ቤቱ ክንርኸብ ይግባእ’’ ኢሎም ድኅሪ ምምሃሮም፡ ‘ከምቲ ንኣቦና ኖኅ ሐፀ ማይ አይኅ ክብል ቀስተ ደመና ዝገለጸሉ፣ ባንዴራና እውን ኣምሳል ቀስተ ደመና ዝኾነት ናጽነት ከም ዝረኸብና ክሕብረና እግዚአብሔር ኣምላኽ ብቀስተ ደመና ኣበሢሩና እዩ።” ብምባል ሰፊሕ ትምህርቲ ምሂሮም።
ኣብ መወዳእታ ‘ሰላመ አብ’ ተባሂሉ ብብፁዕ አቡነ ጴጥሮስ ቡራኬን ጸሎትን ተዋሂቡ ተዛዚሙ።


text:
ኢምባሲ ኣመሪካ ኣብ ኣስመራ ዘዳለዎ ናይ ጃዝ ሙዚቃ ምርኢት ረቡዕ ጀሚሩ ክሳብ ጽባሕ ቀዳም ይቕጽል።
ኣብ ኣስመራ ዝርከብ ኢምባሲ ኣመሪካ ምስ ኮምሽን ባህልን ስፖርትን ኤርትራ ብምትሕብባር ዘዳለዎ ናይ ጃዝ ምርኢት ክሳብ ቀዳም 23 ታሕሳስ 2017 ይቕጽል ኣሎ። ፈጻሚት ጉዳይ ኢምባሲ ኣመሪካ ናታለ ብራውን፡ ኣብ ምኽፋት`ቲ ምርኢት ተረኺባ፡ ዕላማ`ቲ ምርኢት ዛሕቲሉ ንዝነበረ ምልውዋጥ ባህሊ ህዝብታት ኤርትራን ኣመሪካን ብሓዲሽ ንምብርባር ምዃኑ ሓቢራ። እቶም ኣመሪካውያን ክኢላታት ሙዚቃ ጃዝ፡ ንዕኡ ተባሂሉ ካብ ኣመሪካ ከምዝመጹን፡ ንኤርትራውያን ግዱሳት ጃዝ ስልጠናታት ክህቡ ምዃኖምን`ውን ብሓላፊት ህዝባዊ ጉዳያት ኢምባሲ ኣመሪካ ተገሊጹ`ሎ።
ኣብ መኽፈቲ`ቲ ምርኢት፡ ሰበ-ስልጣን መንግስቲ. ዲፕሎማሰኛታትን ዕዱማት ኣጋይሽን ተረኺቦም ኔሮም።
መሪጌታ ሄኖክ፡ ዛጊት ሽዱሽተ ናይ ግእዝ መጻሕፍቲ ዝጸሓፈን ገና ካብኡ ዝበዝሕ ንምብርካት ዘንቀደን ተመራማሪ ቋንቋ ግእዝ`ዩ። “80 ንኸውን ሰባት ኣብ ዝተራኸብናሉ እዋን ብግእዝ ጥራይ ክንዛረብ ተሰማሚዕና`ለና፡ ግእዝ ክሳብ ኣብ ኮሌጅ ማህበራዊ ሳይንስን ኣርትን ዓዲቐይሕ፡ ሓደ ኣካል ትምህርቲ ኮይኑ ክኣትው ተገይሩ`ሎ” ይብል።
ምሉእ ትሕዝቶ ኣብዚ ምስማዕ ይክኣል።


text:
ዕውታት ስራሕቲ ዲፕሎማሲ ነይሮም
መቐለ ነሓሰ 04/2009(ድወት) ኢትዮጵያ ኣብ በጀት ዓመት 2009 ዝነበራ ቑጠባውን ዲፕሎማሲያውን ምንቅስቓሳት ዕውታት ስራሕቲ ከምዝወገነት ሚኒስቴር ጉዳይ ወፃኢ አፍሊጡ።
ቀጥታዊ ኢንቨስትመንት ወፃኢ ኣብ ምስሓብ፣ ዕዳጋ ወፃኢ ኣብ ምትእልላሽን ስግግር ቴክኖሎጂ ኣብ ምምፃእን ዝነበራ ምንቅስቓስ እቲ በጀት ዓመት ዕውት ምንባሩ ሓቢሩ።
ወሃቢ ቃል እቲ ሚኒስቴር ኣይተ መለስ ኣለም ዲፕሎማሲ ቑጠባ ኣብ ሞንጎ ሃገራት ንዝህሉ ርክብ መርኣያ ከምዝኾነ ዝገለፁ ኾይኖም ኣብ ዝተፈላለዩ ሃገራት ዝርከቡ ኤምባሲታት ኢትዮጵያ እዚ ተገንዚቦም ይሰርሑ ከምዘለው ሓቢሮም።
ኣብ 2009ዓ.ም ጥራሕ ድማ ገዘፍቲ ኩባንያታት ዝተፈላለያ ሃገራት ኣብ ዝተፈላለዩ ግንባራት ኢንቨስትመንት ምውፋሮም ብኣብነት ኣልዒሎም።
ኣብ ሃገርና ይህነፁ ዘለው ፓርክታት ኢንዳስትርን ምግፋሕ መሰረተ ልምዓትን ዋሕዚ ኢንቨስትመንት ወፃኢ ክዓቢ ከምዝገበሩ ዝገለፁ እቶም ወሃቢ ቃል ዝተፈላለዩ ፎረማት ቢዝነስ ብምክያድ 672 ዝኾኑ ኩባኒያታት ውሽጢ ዓዲ ምስ ኩባኒያታት ወፃኢ ምትእስሳር ክፈጥሩ ከምዝተገበረ ተዛሪቦም።
ብኻልእ ወገን ምስ ኩባኒያታት ቱሪዝም ሃገራት ኣፍሪካን ኤዥያን ምትእስሳር ንምፍጣር ሰፋሕቲ ስራሕቲ ዝተሰርሑ ኾይኖም ኣብ ዝተፈላለያ ሃገራት ኣብ ዝተዳለው 55 ምርኢታት ቱሪዝም ብምስታፍ ቦታታት ቱሪዝም ኢትዮጵያ ምልላይ ከምዝተኽኣለ ኣይተ መለስ ኣመልኪቶም።
ኢትዮጵያ ቀጥታዊ ኢንቨስትመንት ወፃኢ ብምስሓብ መሪሕ ተባሂለን ካብ ሞንጎ ዝፅውዓ ሃገራት ሓንቲ ከምዝኾነት አብ ቀረባ ዝወፁ መረዳእታታት የመልክቱ።


text:
ሚኒስትሪ ዞባዊ ምምሕዳራት፡ ኣብ 2017 በብዞባኡን በብጽላቱን ዝተሰላሰሉ ንጥፈታት ብምግምጋም፡ ኣብ መደባት 2018 ዘትዩ።
ብ3ን 4ን ጥሪ ኣብ ኣስመራ ኣብ ዝተኻየደ ኣኼባ፡ ኣመሓደርቲ ዞባታት፡ ን2017 ተወጢኑ ኣብ ዝነበረ መደባት ልምዓት ብመንጽር ትግባረኡ፡ ዘጋጠመ ብድሆታትን ተሳትፎ ህዝብን፡ ዝርዝራውን ስእሊ ዝህብን ጸብጻባት ኣቕሪቦም።
ዝሓለፈት ዓመት ካብ ዝተተግበሩ ዓበይቲ መደባት፡ ትሕዝቶን ምሕደራን መሬት ካብ ዓዲ ክሳብ ከባቢታት ብግቡእ ምጽናዕ፡ ኣተሓሕዛን ኣፈታትሓን ጉዳያት መሬት፡ ምጥርናፍ ዓድታትን ደምበታትን ይርከብዎም።
ናይ ኣዝመራ ዝናብ ደሓን ከምዝነበረ፡ ክራማት ከም’ቲ ዝጀመሮ ብዘይምቕጻሉ ግን – ኣብ ምህርቲ ጽልዋ ከምዝገበረ እውን በሪሁ።
ሚኒስተር ዞባዊ ምምሕዳራት ኣቶ ወልደንኪኤል ኣብርሃ፡ መነባብሮ ህዝቢ ንምምሕያሽ፡ ግንባራት መኸተ ብምቛምን ቀዳምነታት ብምስራዕን ዓበይቲ መደባት ከምእተበጋገሱ፡ ኣብ’ዚ ሓድሽ ዓመት ድማ ብዝሰፍሐ መልክዕ ክድፋኣሎም ምዃኑ ገሊጹ።
ኣብ ኩሎም’ቶም ዝሰላሰሉ መደባት ስራሕ እኹል መጽናዕትታት ምግባርን ዝጭበጡ ፍታሓት ምምጻእን፡ ዲጋታት ኣብ ምዕባለ መስኖኣዊ ሕርሻ ምውዓልን ምሕደራ ማይ ምሕያልን፡ ከምኡ’ውን ምግታእ ዘይሕጋዊ ንግዲ፡ ገለ ካብ’ቶም ኣብዚ ዓመት’ዚ ንትግባረ ተሓንጺጾም ዘለዉ መደባት ምዃኖም ድማ ሓቢሩ።


text:
ሱዳን፡ ብወገን ምብራቕ ሱዳን፡ ኤርትራን ግብጽን ጸጥታዊ ስግኣት ኣሕዲረናላ ከምዘለዋ ብወግዒ ገሊጻ – ውልቀመላኺ ኢሳይያስ ኣፈወርቂ ኣብ ግብጺ ዝገበሮ ናይ ክልተ መዓልቲ ምብጻሕ ፈጺሙ ተመሊሱ።
ነቲ ሰራዊት ኣዋፊራ ዶባት ኤርትራ ሱዳንን ንምዕጻው ዝወሰደቶ ስጉምቲ፡ `ኮንቶባንዳን ዘይሕጋዊ ምስግጋርን ንምቊጽጻር` ከምዝገበረቶ ብማዕከናት ዜና ከተማኻንየሉ ዝቐነየት ሱዳን፡ ሎሚ 11 ጥሪ ኣብ ዘውጽኣቶ ወግዓዊ መግለጺ፡ ብወገን ምብራቕ ሱዳን፡ ኤርትራን ግብጽን ጸጥታዊ ስግኣት ኣሕዲረናላ ከምዘለዋ
ነቲ ሰራዊት ኣዋፊራ ዶባት ኤርትራ ሱዳንን ንምዕጻው ዝወሰደቶ ስጉምቲ፡ `ኮንቶባንዳን ዘይሕጋዊ ምስግጋርን ንምቊጽጻር` ከምዝገበረቶ ብማዕከናት ዜና ከተማኻንየሉ ዝቐነየት ሱዳን፡ ሎሚ 11 ጥሪ ኣብ ዘውጽኣቶ ወግዓዊ መግለጺ፡ ብወገን ምብራቕ ሱዳን፡ ኤርትራን ግብጽን ጸጥታዊ ስግኣት ኣሕዲረናላ ከምዘለዋ ብወግዒ ከምዝተኣመነት ኣገልግሎት ዜና ቻይና፡ ሺንዋ ሓቢሩ።
` ኣኼባ ቤትጽሕፈት መሪሕነት ኣብ ስልጣን ዘሎ ሰልፊ ሃገራዊ ጉባኤ (National Congress Party) ፡ ካብ ከባቢ ሳዋ ብወገን ኤርትራን ግብጽን ጸጥታዊ ሓደጋ ክህሉ ከምዝኽእል ድሕሪ ዝተረኽበ ሓበሬታ፡ ነቲ ኣብ ዶባት ምብራቓዊ ሱዳን ጀሚሩዎ ዘሎ ጸጥታዊ ምንቅስቓስ ክቕጽሎ ወሲኑ `ሎ` ክብል፡ ምኽትል ኣቦ ወንበር National Congress Party ሱዳን ኢብራሂም መሓመድ ሓምድ ምግላጹ እቲ ካብ ሺንዋ ዝተረኽበ ዜና ይጠቅስ።
ኣብ መወዳእታ ናይ ዝሓለፈ ሰሙን ወተሃደራት ግብጺ ኣብ ከባቢ መደበር ታዕሊም ሳዋ ከምዘለዉ ዜናዊ ጸብጻባት ድሕሪ ምዝርግሑ፡ ሱዳን ኣሽሓት ኣባላት ሰራዊታ ብምውፋር ምስ ኤርትራ ዘዋስና ዶባት ከምዝዓጸወቶ ይፈልጥ።
ውልቀመላኺ ኢሳይያስ ኣፈወርቂ `ውን፡ ሱዳን ሰራዊት ኣዋፊራ ዶባት ኤርትራን ሱዳንን ድሕሪ ምዕጻዋ ኣብ ግብጺ ዝገበሮ ናይ ክልተ መዓልቲ ዑደት ኣጠቓሊሉ ሎሚ ተመሊሱ `ሎ።
ንሱ ኣብ ካይሮ ምስ ፕረዚደንት ግብጺ ዓብደል ፋትሕ ኣል-ሲሲ ኣብ ዝገበሮ ርክብ ነዚ ተኸሲቱ ዘሎ እዋናዊ ዞባዊ ፖለቲካውን ጸጥታውን ምዕባሌታት ብኸመይ ከምዝገጥሙዎ ከምእተዘራረበ egypttoday.com ዝተባህለ መርበብ ሓበሬታ ግብጺ ሓቢሩ።
ክልቲኦም ወገናት `ጸጥታን ምርግጋእን ንምውሓስ` ኣብ ዝተፈላለዩ ጉዳያት ተወሃሂዶም ክሰርሑ ከምእተሰማምዑ `ውን ጠቒሱ።
ሱዳን ኣብ ግብጺ ዝነበረ ኣምባሳደራ፡ ንምምኽኻር ብዝብል ምኽንያት ብ 4 ጥሪ ናብ ሃገራ ስሒባቶ እያ።
ሱዳንን ግብጽን፡ ኣብ ዝተፈላለዩ ጉዳያት፡ እንተላይ ኣብ ጉዳይ `ቲ ግብጺ ትሕዝቶ ፈለግ ኒል ከውሕዶ እዩ ኢላ እትሰግኣሉ `ሓጽቢ ህዳሰ` ኢትዮጵያ፡ ከምኡ `ውን ብምኽንያት `ቲ ንኽልቲኤን ሃገራት ዘከራኽር `ሓላይብ` ዝብሃል ኣብ ዶባተን ዝርከብ ቦታ ንነዊሕ እዋን ክሰሓሓባ ጸኒሐን እየን።
እዚ ኣብ መንጎ ግብጽን ሱዳንን ዘሎ ምስሕሓብ ንረብሓ ህዝቢ ኤርትራ ዘየገልግል `ኳ እንተኾነ፡ እቲ ድሮ መሳርሒ ኢማራትን ስዑዲ ዓረብን ኮይኑ ኣብ ሕድሕዳዊ ግጭት የመን ኢዱ ኣጨማሊቑ ዘሎ ምልካዊ ስርዓት ኢሳይያስ ብወገኑ፡ ከም መቐጸልታ ናይቲ ምስ ኢትዮጵያ ዘለዎ ህልኽ ኢደ በዛ ግብጺ ኮይኑ ይንቀሳቀስ ከምዘሎ ይፍለጥ።
Subscribe ASSENNA YouTube to get Radio Assenna shows on time:


text:
ጉምሩኽ ኤርትራ ዘውጽኦ ሓድሽ መምርሒ
ኣብ ግብሪ ስለዝዋዓለ ኩላትኩም ንብረት አትልእኹ ነዚ ዝስዕብ ከተማልኡ ንሕብር
- ቕድሚ ሕጂ ዝነበረ መስርሕ ምስላጥ ተቐይሩ ኣሎ፣ ተቐባሊ ኣብ ጉምሩክ ብ ኣካል ኣብ ክንዲ ምቕራብ ብ ኣሳላጢ ኩሉ
መስርሕ ንኽውዳእ ተወሲኑ ኣሎ። ንብረት ቕድሚ ሕጂ ካብ ጉምሩክ ዝውሰድ ዝነበረ ተሪፉ ካብ ሕጂ ንንየው ካብ ኣብ ኣስመራ ዝርከብ
መኽዘን ኣሳላጢ ክኸውን እዩ።
- ኩሉ ዝልኣኽ ጀሪካን ወይ ዕሹግ ኣብ ውሽጡ ዘሎ ንብረት ሓደ ብ ሓደ ተዘርዚሩ ብ ጽሑፍ ንብረት ኣብ ተረክቡና ጊዜ
ክተቕርብዎ ይግባአ፣ ኣብ ዝርዝር ዘይተጻሕፈ ንብረት ግን ጉምሩክ ከምዘይሕጋዊ ንብረት ብምሕሳብ ሕጋዊ ስጉምቲ ክወስዱ ሙኻኖምን
ንሕና ድማ በዚ ጉዳይ ተሓተትቲ ከምዘይኮንና ኣቐዲምና ንሕብር።
- ብዘይካ ሃለኽቲ ኣቕሑት
ኩሉ ዝልእኽ ሓዲሽ ንብረት ናይ ዝተገዝኣሉ ቕብሊት ምስቲ ንብረት ከተረክቡና ይግባእ
- ከም ኩሉ ጊዜ ትካልና ኣብ ዝርዝር ካብ ዝተጻሕፈ ንብረት ናይ 100% ውሕስነት ይህብ፣
- ኣዚ ሓዲሽ ኣገባብ ናባና ብዙሕ ወጻኢታት ከሰክመና ብሙኻኑ ቕድሚ ሕጂ ኣብ ብዝሒ ዝነበረ ምጉዳል ዋጋታት ደው ከምዝበለ ንሕብር


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
25 ፌስጦስ ናብታ ሃገር ምስ መጸ እሞ ስልጣን ምስ ሓዘ፡ ድሕሪ ሰለስተ መዓልቲ ኻብ ቂሳርያ ናብ የሩሳሌም ደየበ፣
2 ሊቃውንቲ ኻህናትን ኣውራታት ኣይሁድን ከኣ ንጳውሎስ ከሰስዎ።
3 ኣብ መገዲ ኪቐትልዎ ኣድብዮምሉ ስለ ዝነበሩ ኸኣ፡ ልኢኹ ናብ የሩሳሌም ኬምጽኣሎም ሞገስ ለመንዎ።
4 ፌስጦስ ግና፡ ጳውሎስ ኣብ ቂሳርያ ኺሕሎ ኸም ዘለዎ፡ ንሱ እውን ኣብ ቀረባ እዋን ናብኣ ኸም ዚወርድ መለሰሎም።
5 “ስለዚ፡ ካባኻትኩም ስልጣን ዘለዎም ምሳይ ይውረዱ እሞ፡ ኣብቲ ሰብኣይ እቲ በደል እንተሎ ይኽሰስዎ” ድማ በሎም።
6 ምሳታቶም ካብ ሸሞንተ ወይ ዓሰርተ መዓልቲ ዘይበዝሕ ምስ ቀነየ ኸኣ፡ ናብ ቂሳርያ ወረደ፣ ንጽብሒቱ እውን ኣብ መንበር ፍርዲ ተቐሚጡ፡ ንጳውሎስ ኬምጽእዎ ኣዘዘ።
7 ንሱ ምስ መጸ ኸኣ፡ እቶም ካብ የሩሳሌም ዝወረዱ ኣይሁድ ከቢቦምዎ ደው ኢሎም፡ መርትዖ ኬቕርቡሉ ዘይክእሉ ብዙሕን ከቢድን ክሲ ኸሰስዎ።
8 ጳውሎስ ግና፡ “ንሕጊ ኣይሁድ ኰነ ንቤተ መቕደስ ኰነ ወይስ ንቄሳር ኣይበደልኩን” ኢሉ ተማጐተ።
9 ፌስጦስ ከኣ ሞገስ ኣይሁድ ኪረክብ ደልዩስ ንጳውሎስ፡ “ናብ የሩሳሌም ክትድይብ እሞ፡ ብዛዕባ እዚ ነገር እዚ ኣብኣ ኣብ ቅድመይ ክትፍረድዶ ትደሊ ኢኻ፧” ኢሉ መለሰሉ።
10 ጳውሎስ ግና፡ “ኣነ ኣብ ቅድሚ መንበር ፍርዲ ቄሳር ቈይመ ኣለኹ፣ ኣብኡ ኽፍረድ ከኣ እዩ ዚግብኣኒ። ንስኻ ኣጸቢቕካ ትፈልጦ ኸም ዘለኻ፡ ንኣይሁድ ኣይበደልክዎምን።
11 ዓሚጸ፡ ናብ ሞት ዜብጽሕ እውን ገይረ እንተ ዀይነ፡ ከይመውት ኣይልምንን እየ፣ እዚ ዚኸስሱኒ ነገር መሰረት ዘይብሉ እንተ ዀይኑ ግና፡ ንዓታቶም ኬፍቱ ኢሉ ኣሕሊፉ ኺህበኒ ዚኽእል ሓደ እኳ የልቦን። ናብ ቄሳር ይግባይ ኢለ ኣለኹ!” በለ።
12 ሽዑ፡ ፌስጦስ ምስቶም ኣማኸርቲ ተዛሪቡ፡ “ናብ ቄሳር ይግባይ ኢልካ ኢኻ እሞ፡ ናብ ቄሳር ክትከይድ ኢኻ” ኢሉ መለሰሉ።
13 ገለ መዓልትታት ምስ ሓለፈ ኸኣ፡ ንጉስ ኣግሪጳን በርኒቄን ንፌስጦስ ብወግዒ ኺበጽሕዎ፡ ናብ ቂሳርያ መጹ።
14 ኣብኣ ብዙሕ መዓልቲ ስለ ዚገብሩ ድማ፡ ፌስጦስ ከምዚ ኢሉ ንነገር ጳውሎስ ኣብ ቅድሚ እቲ ንጉስ ኣቐረቦ፦
“ፌሊክስ ብእሱሩ ዝሓደጎ ሰብኣይ ኣሎ፣
15 ኣብ የሩሳሌም ኣብ ዝነበርኩሉ እዋን ከኣ፡ ሊቃውንቲ ኻህናትን ዓበይቲ ኣይሁድን ብዛዕባኡ ነገሩኒ፣ ክፈርዶ እውን ለመኑኒ።
16 ኣነ ግና ንተኸሳሲ ምስ ከሰስቱ ገጽ ንገጽ ከየራኸብካዮን ብዛዕባ እቲ እተኸስሰሉ ኺማጐት ዕድል ከይሃብካዮን፡ ከተፍቱ ኢልካ ሓደ ሰብ እኳ ኣሕሊፍካ ምሃብ ስርዓት ሮማውያን ከም ዘይኰነ፡ መለስኩሎም።
17 ስለዚ፡ ኣብዚ ምስ ተኣከቡ፡ ከይደንጐኹ ንጽብሒቱ ኣብ መንበር ፍርዲ ተቐሚጠ፡ ነቲ ሰብኣይ ኬምጽእዎ ኣዘዝኩ።
18 እቶም ከሰስቲ ምስ ቈሙ፡ ኣነ ብዛዕባኡ እተጸበኽዎ ገለ ኽፉእ ክሲ እኳ ኣየቕረቡን።
19 ብዛዕባ ኣምልኾኦምን ብዛዕባ ሓደ ምዉት፡ ጳውሎስ ግና ህያው እዩ ዚብሎ የሱስን ጥራይ እዩ ምስኡ ኽርክር ዘለዎም።
20 ነዚ ኽርክር እዚ ዝገብሮ ምስ ጨነቐኒ ኸኣ፡ ናብ የሩሳሌም ኪድይብ እሞ፡ ኣብኣ ብዛዕባ እዚ ነገር እዚ ኺፍረድ ዚደሊ እንተ ዀይኑ ሓተትክዎ።
21 ጳውሎስ ብግርማውነቶም ክሳዕ ዚብየነሉ ኺሕሎ ይግባይ ምስ በለ ግና፡ ናብ ቄሳር ክሳዕ ዝሰድዶ ኺሕሎ ኣዘዝኩ።”
22 ኣግሪጳ ድማ ንፌስጦስ፡ “ነዚ ሰብ እዝስ ኣነ እውን ክሰምዖ ምደለኹ” በሎ። ንሱ ኸኣ፡ “ጽባሕ ክትሰምዖ ኢኻ” በሎ።
23 ንጽብሒቱ ድማ፡ ኣግሪጳን በርኒቄን ምስ ኣሕሉቕ ሽሕን ምስ ሰብ ዝና እታ ኸተማን ኰይኖም ብብዙሕ ፈንጠዝያ ናብ ኣዳራሽ ፍርዲ ኣተዉ፣ ፌስጦስ ምስ ኣዘዘ ኸኣ፡ ንጳውሎስ ኣምጽእዎ።
24 ፌስጦስ ድማ ከምዚ በለ፦ “ኦ ንጉስ ኣግሪጳ፡ ኣቱም ኣብዚ ዘለኹም ኵላትኩም፡ ብዛዕባ እዚ እትርእይዎ ዘለኹም ሰብ፡ ደጊም ብህይወት ኪነብር ከም ዘይግብኦ እናጨደሩ፡ ኵላቶም ኣይሁድ ኣብ የሩሳሌምን ኣብዝን ለመኑኒ።
25 ኣነ ግና ኣብ ሞት ዜብጽሕ ነገር ከቶ ኸም ዘይገበረ ተገንዚበ እየ። ባዕሉ ናብ ግርማውነቶም ይግባይ ምስ በለ ኸኣ፡ ክሰድዶ ወሰንኩ።
26 ብዛዕባኡ ናብ ጐይታይ ዝጽሕፎ ርግጽ ነገር ግና የብለይን። ስለዚ፡ ንሱ ምስ ተመርመረ፡ ዝጽሕፎ ነገር ምእንቲ ኽረክብሲ፡ ኣብ ቅድሜኹም፡ ምናዳ ኸኣ ኦ ንጉስ ኣግሪጳ፡ ኣብ ቅድሜኻ ኣምጺአዮ ኣለኹ።
27 ከመይሲ፡ ክሱ ኸይተሓበረ ንእሱር ምስዳድ፡ ዕሽነት ይመስለኒ።”
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ግብሪ ሃዋርያት 25
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
By Solomon Amanuel
ራእይ ሰብ ትኻስ ከይወሰዶ ብምምሳጥ ዚርእዮ ነገርን፣ ቃል እግዚኣብሄር ዚገልጸሉ ኵነታት እዩ። ራእይ ካብ ሕልሚ እተፈለየ እዩ። ይኹን ድኣ እምበር ዝፈላለይሉ ናይ ሕንጻጸ መስመር ክትገረሎም ኣጸጋሚ እዩ።
ሎሚ ካብ ዝዀነ እዋን ንላዕሊ “ራእይ” ዝብል ሓሳባት ናይ ፖለቲካ ሰባት ይኹን ኣብ ንግዲ ዝነጥፉ ሰባት ብብዝሒ ዝጥቀምሉ ቃል ኰይኑ ኣሎ። ብራእይ ምዕራይ ዝብል ኣተሓሳስባ ገኒኑ ምህላዉ ኣገዳስነት ራእይ ኣብ ዝተዋህበካ ዕማም ኣዝዩ ልዑል ምዃኑ እዩ ዘብርህ።
ከም መንፈሳውያን ብግልና ኰነ ብማሕበር ደረጃ ብዛዕባ ራእይ ዘሎና ኣፍልጦ ከነዛይዶ ዘሎና ሓሳብ ኰይኑ ይመስለኒ። ራእይ ማለት ግን እንታይ ማለት እዩ?
ከምቲ ኣብ ላዕሊ ገሊጽናዮ ዘሎና ጥራይ ዘይኰነ ሰባት ራእይ ዝብል ሓሳብ ብብዙሕ ዝተፈላለዩ ሓሳባት ክገልጽዎ ዝከኣል እኳ እንተ ዀነ፣ ብሕጽር ዝበለ ሓሳባት ግና፣ ንሓደ ዝወሃበካ ዕዮ ንኽትፍጽም ኣርሒቕካ ናይ ምርኣይ ክእለትን፣ ብእምነት ክጭበጥ ዝኽእል ዕላማ ናይ ምግባር ክእለትን ምርሒት ምርካብን ክብሃል ይከኣል።
ራእይ ካብ እግዚኣብሄር ዝወሃበካ እምበር፣ ካብ ልብኻ እትፈጥሮ ኣይኰነን። (ኤር 14፣14, 23፣16) ራእይ መንፈሳዊ (መለኮታዊ) መበቆል ዘለዎ ኰይኑ ካብቲ ምስ እግዚኣብሄር ዝህልወና ሕብረት ዝተላዕለ ብጸሎትን ብቓል እግዚኣብሄር ዝመጽእ ሓሳብን ዕላማን እዩ (ዘሁ 12፣6 ግብ 2፣17)
ኣብ ብሉይ ኪዳን ራእይ ካብ እግዚኣብሄር ዝተቐበሉ ኣብነታውያን ኣቦታትት፣ ኣብርሃም ዘፍ 15፣1-17 ያእቆብ ዘፍ 28፣12 ዘፍ 46፣2 እያሱ 5፣13-15 ሙሴ ዘጽ 3፣2 24፣9-11 33፣18-23 ራእይ ምግላጽ ምርካብ እዩ። (ዘሁ 12፣6 1ሳሙ 3፣1 2ዜና 26፣5 መዝ 89፣19 ምሳ 29፣18 ኤር 14፣14 23፣16 ዳን 1፣17 ሆሴ 12፣10 ዮኤ 12፣28 ኦብድያ 1 ኣምባቆም 2፣2 ግብ 2፣17)
ኣብ ሓድሽ ኪዳን ራእይ ካብ እግዚኣብሄር ዝተቐበሉ፥
ዘካርያስ ሉቃ 1፣13-22
ዮሃንስ መጥመቕ ማቴ 3፣16 ማር 1፣10 ሉቃ 3፣22 ዮሃ 1፣32-34
ንጴጥሮስ፣ ንያእቆብ፣ ንዮሃንስ ኣብ ከረን ምልዋጥ ማቴ 17፣1-9 ሉቃ 9፣28-36
ኣብ መዓልቲ በዓል ሓምሳ ግብ 2፣2-3
ንእስጢፋኖስ ግብ 7፣55-56
ንጳውሎስ ኣብ መገዲ ደማስቆ ግብ 9፣3-6 1ቈረ 9፣1
ንሃናንያ ግብ 9፣1
በዓል መቄዶንያ ሰብኣይ ግብ 16፣9
ኣብ ቈረንቶስ ግብ 18፣9-10
ኣብ የሩሳሌም ግብ 22፣17-21
ክሳብ ሳልሳይ ሰማይ ተዘረፈ 2ቈረ 12፣1-4
ንሃናንያ ግብ 9፣10-12
ንቆርኔሌዎስ ግብ 10፣3
ንጴጥሮስ ግብ 10፣9-18
“ስለዚ ኣነ እጐዪ ኣሎኹ፣ ግናኸ ከምቲ ንዘይፍሉጥ ዚጐዪ ኣይኰንኩን፣ እምክት ኣሎኹ፣ ከምቲ ንንፋስ ዚወቅዕ ግና ኣይኰንኩን ንኻልኦት እናሰበኽኩ፣ ንርእሰይ ድርቡይ ምእንቲ ኸይከውን፣ ንስጋይ ኤሰቅዮን ኣሎኹ።” 1ቈረ 9፣26-27።
እስኪ ናብ ርእስና ንመለሰ። ራእይ ኣሎናዶ?
ምሳ 29፣18 “ራእይ ዜልቦ እንተ ዀነ፣ ህዝቢ ስዲ ይኸይድ፣ ሕጊ ዚሕሉ ግና ብጹእ እዩ።” ሙሴ ካብ እግዚኣብሄር ራእይ ዝተቐበለ መራሒ እዩ ነይሩ። ኣብ ዘጸ 32፣25 እንተ ተመልከትና ኣሮን ናብ ሙሴ ቦታ ተኪኡ ክነሱ ብድሕሪ ሙሴ ነቲ ህዝቢ ስዲ ክኸይድ ሓደጎ።
ምንጪ ናይ ኵሉ ክቡር ራእይ እግዚኣብሄር እዩ። “ንስኻትኩም ድማ መንግስቲ ኻህናትን ቅዱስ ህዝብን ክትኰኑኒ ኢኹም…።” “ጳውሎስ፣ ሃዋርያ - ብየሱስ ክርስቶስን በቲ ኻብ ምዉታት ዘተንስኦ እግዚኣብሄር ኣቦን እምበር፣ ካብ ሰብ ወይስ ብሰብ ዘይኰነ፣” ምዃኑ ገሊጹ ኣሎ። ገላ 1፣1
Peter Drueke ዝተባህለ ኣመኻሪ ናይ ንግዲ ኣብ ስራሕካ ኣሳልጦ ክህሉ እንተ ዀይኑ ነዞም ሰለስተ ሕቶታት ከተተኩረሎም ይመክር።
እዚ ምኽሪ ንመንፈሳውያን መራሕቲ ከይተረፈ ኣዝዩ ዘገድስ ምኽሪ እዩ። እስኪ በብሓደ ክንርእዮ።
ንሕና መን ኢና? ኣብ 1ጴጥ 2፣9 “ንስኻትኩም ግና ደግነት እቲ ኻብ ጸልማት ናብቲ ዜገርም ብርሃኑ ዝጸውዓኩም ምእንቲ ኽትነግሩ ሕሩይ ወለዶ፣ ናይ መንግስቲ ኽህነት፣ ቅዱስ ህዝቢ ጥሪት ኣምላኽ ዝዀነ ህዝቢ ኢኹም።” ብሓጺሩ ቃላት ንሕና ክርስቶስ ብገዛእ ደሙ ዘጥረየና ማሕበሩ ኢና። ማሕበር ጐይታ (Church)
ምኽሪ ኣምላኽ እያ፣ ብክርስቶስ ዝተመስረተት እያ፣ ብመንፈስ ቅዱስ ዝተሃንጸት እያ።
ንኣህዛብን ንህዝብን ዝሓቖፈት ኣካሉ እያ። ማሕበር ክርስቶስ (Church) ክትበሃል ከላ እምበኣር፥ ንሓደ መጸዋዕታ ወይ ትእዛዝ ክፍጽሙ ብሓደ በዓል ስልጣን ተጸዊዖም ዝተኣከቡ ማለት እዩ።
ሀ) ተጸዊዓ ዝወጸት፣ called out (called from)
ለ) ንዕላማ ዝወጸት (ጽተጸውዔት) (called for)
ሐ) ብሓባር እተጸውዔ፣ (called together)
ዘፍ 18፣17-19 ያእ 2፣21-23 ኤፌ 2፣19-20
መ) ክትበጽሕ እተጸውዔት (called to)
Church is not only organization it is an organism
ራእይ ብዝምልከት ኣገደስቲ ነጥብታት፥
ሽቶታት
ራእይ ኣይልወጥን እዩ ሽቶታት ግና ክትልውጦም ይከኣል እዩ። ሽቶታት እንታይ (what) መዓስ (when) ኣበይ (where) ብመን (whom) ክምለሱ ክኽእሉ ኣለዎም።
ራእይ ክጠፍእ ይኽእል እዩ። ክጠፍእ ካብ ዝኽእል ነገራት ድማ፥
ራእይ ቀሊል ኣይኰነን
ባህርያት ራእይ
ግብረ መልሲ ረኣያይ
ከነስተንትኖ ዘሎና ሓሳባት
ንዘክር!!!
ንራእይና እንተ ዘይሞትና ራእይና ክመውት እዩ። ካብ ሓጢኣት እንተ ዘይሞትና ብሓጢኣትና ክንመውት ኢና። ናብ ዓለም ብስራት ሒዝና እንተ ዘይኬድና ዓለም ሞት ሒዛ ክትመጸና እያ። ጊዜና ንህወት እንተ ዘይጓይናሉ እቲ ጊዜ ንሞትና ክጐዪ እዩ። ጊዜ ሰይፊ እዩ ሎሚ እንተ ዘይቆሪጽናዮ ጽባሕ ክቍረጸና እዩ። በቲ እንዘርኦ እንተዘይተጠንቂቕና ካብ ምዕጻዱ ክንድሕን ዝጥንቀቀልና ኣሎና። ጸሎት ዎ እግዚኣብሄር ናይ ራእይ ሰብ ግበረኒ።
ኤርምያስ ሓድጉ


text:
መንግስቲ ትሕተ-ቅርጽታት ማሕበራዊ ኣገልግሎታት ሃኒጸ ይብል! ሓቂ’ዲዩ?
ብተወልደብርሃን ገብረ
ክቡር ፕረዚደንት ኢሳያስ ኣፍወርቂ ኣብ ዝሓለፈ መወዳእታ ወርሒ ጥሪ 2017 ቃለ-መጠይቕ ከም ዝገበረ ዝፍለጥ እዩ። ከም ዝሓለፉ ቃለ-መጠይቓት ሓንሳብ ዳሓን ዝኾነ ትሕተ-ቅርጽታት ኣንጺፍና ኣሎና ። ኣብ ካልእ ጊዜ ካኣ ዋላ ሓንቲ ዝተሰርሐ ነገር የለን ወይ ዝተሰርሔ ዓኒዩ ዝብሉ ንሓድ ሕዶም ዝገራጨዉ መልእኽትታት ንህዝቢ ከመሓላልፍ ጸኒሑን ኣሎን። ነዚ ናይ ክቡር ፕረዚደንት መልእኽቲ ህዝቢ ይኹን ውልቀ-ሰባት በብመንገዶም ዝተፈላለየ ትጉም ክህብሉ ጸኒሖምን ኣለዉን። ከም ዝባሃል “ኣንባባይ ነዘንብቦ ይኹን ንዝባሃሎ ዝደለየ ትርጉም ናይ ምሃብ መሰል ኣለዎ”። ብወገነይ በዚ ኣባሃሃላ’ዚ ብዝተወሰነ ደረጃ እሰማማዕ ኢየ። ፕረዚደንት ኢሳያስ ዘመሓላልፎ መልእኽቲ ግን ተራ ድርሰት ዘይኮነስ መልእኽቲ ሓደ መራሕ ሃገር ኢዩ። ዝገራጮ መልእኽቲ ንህዝቢ ምምሕላፍ ናይ ፕረዚደንት ኢሳያስ ተረኽቦ ጥራሕ ኣይኮነን። ኩሎም ፖለቲከኛታት ሃገርና ይኹኑ ካለኦት ሃገራት ዝኽሰስሉ ሕማቅ ባህሪ ኢዩ። ፕረዚደንት ኢሳያስ ኣብዚ ዝሓለፈ 25 ዓመታት ዝሰራሕናዮ ነገር የለን ወይ “ኣይሰለጠናን” እንተ በለ ኣይተጋገየን። ጌጋ ዝኸውን ዘሎ ንሱ ነዚ ሓቂ’ዚ ከጋልጽ ከሎ ማዕከናት ዜና ሃገርና ድማ ብተጋላብጦሽ ረሲዕካዮ እምበር ሃገርን ህዝብን ይለምዑ ኣለዉ ብምባል ንህዝቢ ሓቀኛ ዘይኮነ ሓበሬታ ይህባ ብምህላወን ኢዩ።
እዘን ብመንግስቲ ዝውነና ማዕከናት ዜና ብኻድራት ዝምራሓን ዝዝርግሐኦ ዜና ይኹን ጸብጻብ ድማ እዞም ካድራት ኣብ ኣፈን ብዝሰኹዑለን መሰረት ኢየን ዝፍንወኦ። ንኣብነት እዘን ማዕከናት ዜና ማለት ራዲዮ፡ ተለቪዥንን ጋዜጣታትን ንተራ ለገስቲ ሃገራትን ትካላትን ኣብ ልምዓት ይኹን ኣብ ህጹጽ ረዲኤት ዳርጋ ከም ዘየለ ገይረን ኢየን ዘማሓላልፋ። እቲ ቀንዲ ምኽንያት ንተራ ለገስቲ ሃገራትን ትካላትን ከም ዘየለ ኣምሲልካ ዜና ይኹን ጸብጻብ ምፍናው ምስቲ ኤርትራ ብዘይ ናይ ግዳም ሓገዝ ብናታ ዓቕሚ ተኣምራት ትሰርሕ ኣላ ዝብል መንግስታዊ ፕሮፖጋንዳ ክሳነ ስለ ዝደልዩዎ ኢዩ።
ሓቂ’ዩ ካብ ዝሓለፈ ክልተ ዓመት “መሻርኽቲ” ትብል ቃል ኣብ መዝገበ ቃላት ዜናታት ኤርትራ ተኣታቲያ ኣላ። ተራ መሻርኽቲ ግን ቅድሚ ዓመት ወይ ክልተ ዓመት ዝጀመረ ዘይኮነስ ካብ ቅድሚ ነጻነት ጀሚሩ ኢዩ። ንዘየሎ ርእሰ-ምርኮሳ ተነፊሑ ተጋኒኑን ንዓናን ንዓለምን ክንገረና ጸኒሑን ኣሎን።
እቲ ሓቂ ግን ካልእ ኢዩ። ንጹሩይ ዝስተ ማይ፡ ጥዕናን ትምህርትን ዝምልከት ዝስራሕ ዜናን ጸብጻባትን ከም ኣብነት እንተ ወሲድና ብዘይ ደገፍ ለገስቲ ሃገራትን ትካላትን ሓገዝ ዝተሰርሐ ከም ዘየሎ ክንፈልጥ ግቡእ ኢዩ። ንተራ እዞም ኣህጉራውያን ትካላትን መንግስታትን ኣውጺእና ተሰሪሑ ዝባሃል ኣገልግሎት ማይ ወይ ጥዕና ወይ ትምህርቲ ክንዕዘብ እንተ ኮይና ከኣ ኤርትራ ናብታ ቅድሚ 1991 ዝነበረታ ኩነተ-ህላወ ኢያ ትምለስ።
ብኣብነትን ብጭቡጥን ምዝራብን ምጽሓፍን ንህዝቢ ምሕባርን ተመራጺ ኢዩ። ቅድሚኡ ግን ኤርትራ ደገፍ ለገስቲ ኣየድልያን ኢዩ። ወይ ደገፍ ክትሓትት መሰል የብላን ወይ መንግስቲ’ውን ክሓትት የብሉን ንምባል ኣይኮነን። መንግስቲ ኣይኮነን ብኣህጉራውያን ትካላትን መንግስታትን ብቐጥታ ንዝስርሑ ትሕተ-ቅርጽታት በጀታዊ ደገፍ ክግበረሉ’ውን ግቡኡ ኢዩ። በጀታዊ ደገፍ ማለት ለገስቲ ሃገራት ንመንግስታት ሳልሳይ ዓለም ብቀጥታ ዝህበኦ ገንዘብ ኢዩ። መንግስታት ሳልሳይ ዓለም ካኣ ነቲ ዝተወሃቦም ሓገዝ ኣብ ቀዳምነታቶምን ብመንገዶምን ዝትግብሩሉ ናይ ምሕጋዝ ኣገባብ ኢዩ። በጀታዊ ደገፍ ክግበረልካ ግን ፖለቲካ “እንካን ሃባን” የድሊ። ሃባ’ምበር እንካ ንዘይፈልጥ መንግስቲ በጀታዊ ደገፍ ክግበረሉ ግን ዝሕሰብ ኣይኮነን። ፖለቲካ “እንካን ሃባን” ግን ነጊፍካ ትህብን ነጊፎም ይህቡኻን ማለት ኣይኮነን። ኣብ ሕብረተ-ሰብና “እንካ ንዘይፈልጥ ሃባ መን ኣልመዶ?” ዝብል ለባም ምስላ ኣሎ።
ብልኽዕ መንግስቲ ኤርትራ ዝኽተሎ ፖሊሲ “ሃቡኒ ግን ኣነ ዝህበኩም ነገር ስለ ዘየሎ ኣይትሕተቱኒ” ብሃላይ ኢዩ። በቲ ሓደ እንተ ዘይሰለጦ ካኣ ቀደሙ’ውን ዕረ ኢኹም ጥራሕ ዘይኮነስ ንሕና ለመንቲ ኣይኮናን ብምባል ንህዝብን ዓለምን ምድንጋር መሪጹ ዝኸይድ ዘሎ መንግስቲ ኢዩ። ፖሊሲ መንግስቲ ኤርትራ ከኣ ናይ ብሓቂ ዘደንጹ ኢዩ።
ናብ ኣብነተይ ክምለስ። ብመሰረት አይድ ዳታ (Aid Data) ካብ Organization for Economic Co-operation and Development (OECD) ከምኡ’ውን ካብ International Aid Transparency Initiative ተወኪሱ ብዝኣከቦ ሓበሬታ መሰረት ኣብ ኤርትራ ኣብዚ ዝሓለፈ 15 ዓመታት (ማለት ካብ 2000 ክሳብ 2015) ልዕሊ 3,600 ፕሮጀክትታት ብልዕሊ 900 ሚሊዮን ዶላር ብለገስቲ ሃገራትን ትካላትን ተሰሪሖም ኣለዉ። እዚ በቲ ወግዓዊ ሓገዝ ልምዓት (Official Development Assistance) ዝፍለጥ ኣገባብ ማለት ኢዩ። እዚ ወፍሪ እዚ ዓቢዪ ኣይኮነን ንእሽቶ’ውን ኣይኮነን። ብኣንጻሩ መንግስት’ኸ ክንደይ ዝኣክል ወፍሪ ኣብ ልምዓት ገይሩ ዝብል ኢዩ። በኻያይ “ኣይትብከ እንድዩ ዘብክየኒ ዘሎ ኢሉ” ይባሃል። መንግስቲ ኤርትራ ብፍላይ ኣብ ማይ፡ ጥዕናን ትምህርትን ክንደይ ኣውፊሩ ንህዝቢ ክሕበርን ብልክዕ ክንፈልጥን ዝግባእ ኢዩ ነይሩ። ኣይተረኽበን። ብኣፍደገ እንተ ተኸልኪልካ ብሑጋ ክትኣቱ ስለ ዘለካ ግን ብኻልእ መንገዲ ክርእዮ ተገዲደ። ሳላ ዘመናዊ ተክኖሎጂ ኩሉ ስኑድ እዩ። ጉዳይ ሑጋ ካብ ኣልዓልና ሑጋ ማለት ኣብ ድሕሪ ህድሞ ብየማናይ ወይ ጸጋማይ ናይቲ ህድሞ እትርከብ ንእሽቶ ኣፍደገ ኢያ። ሓደ ሓደ ጊዜውን ኣብ ድሕሪት ናይቲ ህድሞ ፊት ንፊት እቲ ኣፍደገ ክትስራሕ ትኽእል ኢያ። ግን ልሙድ ኣይኮነን።
ስለዚ መንግስቲ ነቲ ዋና ኣፍደገ እንተ ዓጸዎ ወይ ወርዲያ እንተ ገይሩሉ ካልእ ኣማራጺ ብሑጋ ዘሊልካ ምእታው ናይ ግድን ክህሉ ኣለዎ። ከምኡ ስለ ዝኾነ መንግስቲ ክህበና ዘይከኣለ ሓበሬታ ብመንገዲ ለገስቲ ሃገራትን ትካላትን ንዝተወሃሃደ ኣሃዛዊ ሓበሬታ ክንጥቀም ናይ ግድን ይኸውን ማለት ኢዩ። ኩለን ሃገራት ክባሃል ይከኣል (ማለት ብዘይካ ሃገርናን ደቡብ ኮሪያን) እስታቲስቲካዊ ሓበሬታ ብመንገዲ ሚኒስትሪታተንን ሃገራዊ እስታቲስቲካል ኢኒስቲቱዩታተንን ኣቢለን ንህዝቢ ይኹን ተመራመርቲ ቅሉዕ ይገብራ ኢየን። ሓበሬታ ቅሉዕ ክትገብር እንተ ዘይደሊኻ ግን ክትሓብኦ ዝደለኻ ነገር ስለ ዘሎ ኢዩ። ልክዕ’ዩ ንጸጥታን ንሃገራዊ ድሕነትን ዝምልከቱ ሓበሬታታት ክትህብ ልሙድ ኣይኮነን። ንዓናውን ኣየገድሰናን። ንልምዓትን ቁጠባዊ ምንቅስቓስን ዝምልከቱ ሓበሬታታት ካብ ህዝብን ተመራመርትን ክትክውል ግን ዝግባእ ኣይኮነን። ወይ’ውን የብልካን ማለት ኢዩ።
ኣብ ኩነታት ኤርትራ መጺእና ኣብ ትሕተ-ቅርጺ ማሕበራዊ ኣገልግሎታት ማለት ከም ማይ፡ ትምህርቲ ይኹን ጥዕና መንግስቲ ዘዋደዶ ትሕተ-ቅርጽታት ኣሎ ኢልካ ክትዛረብ ኣይከኣልን ኢዩ። ንኣብነት ትሕተ-ቅርጺ ዝስተ ማይ ኣብ ገጠራት እንተ ሪኢና መንግስቲ ዝሰርሖ ትሕተ-ቅርጺ ጽሩይ ማይ የሎን። ትሕተ-ቅርጺ ማይ ገጠራት ሃገርና ኣብ ክልተ ይኽፈሉ- ማለት መሰረታውያንን ዓበይትን። እቶም ንኣሽቱ ወይ መሰረታውያን ዝባሃሉ ትሕተ-ቅርጺ ማይ ዒላታት (bore holes) ኮይኖም ብኢድ ዝጭንጉዑን እቶም ዝበዝሑን ኢዮም።
እቶም ዓበይቲ ዝባሃሉ ካኣ ኣዚዮም ዉሱናት ኮይኖም ሞቶራውያንን መዕቖሪ ተሰሪሑሎም ናብ ዓዲ ተዘርጊሖም ብምዐደሊ ንቑጣታት ኣገልግሎት ዝህቡ ማለት ኢዮም። ንኣብነት ኣብ ገጠራት ዞባ ማእከል ዘለዉ ትሕተ-ቅርጽታት ማይ ዓበይትን ኩሎም ብማዕከን ህጻናት ውድብ ሕቡራት ሃገራት (ማለት UNICEF) ዝተሃንጹ ኢዮም። ኣብ ካልእ ዞባታት’ውን እንተ ኾነ ብመሪሕነትን ምወላን UNICEFን ለገስቲ ሃገራትን ዝህነጹ ዘለዉን ዝነበሩን ኢዮም። ስለዚ መንግስቲ ብዘዋህለሎ ዝተሃንጸ ትሕተ-ቅርጺ ጽሩይ ዝስተ ማይ ይኹን ምስኡ ዝኸይድ ናይ ስነ-ጽርየት ኣገልግሎታት የለን። ኣብ ትምህርትን ጥዕናን መጺእና’ውን ተመሳሳሊ ኢዩ።
ብመሰረት ሓበሬታ አይድ ዳታ (Aid data) ካብ 2000 ክሳብ 2013 ዘሎ እዋን ጥራሕ ኤርትራ ልዕሊ 54 ሚሊዮን ዶላር ሓገዝ ንኣገልግሎት ማይን ጽርየትን ረኺባን ኣብዚ ጽላት 139 ፕሮጀክትታት ተሰሪሖምን። ንሓፈሻውን መባእታውን ጥዕና (ማለት ንምክልኻል ዓሶ፡ ንመሰረታዊ ክንክን ጥዕና፡ ሃናጺ መግቢ፡ ዓባይ ሰዓልን ንምቁጽጻር ተመሓላለፍቲ ሕማማትን) ብሓፈሻ 198 ሚሊዮን ዶላር ሓገዝ ብምርካብ ከባቢ 354 ፕሮጀክትታት ተተግቢሮም። ኣብ ትምህርቲ እንተረኣና እውን ካብ 2000 ክሳብ 2013 ከባቢ 147 ሚሊዮን ዶላር ንመባእታ፡ ንኻላኣይ ደረጃን ልዕሊኡን ብሓገዝ ረኺባን ብድምር 292 ፕርጀክትታት ተተግቢሮም። እዞም ብሓገዝ ዝተሰርሑ ፕርፕጀክትታት ናይ ማይ፡ ትምህርትን ጥዕናን ብሓፈሻ 785 ይኾኑ። ገሊኦም ትሕተ-ቅርጺ ማይ፡ ጥዕናን ትምህርትን ክኾኑ እንከለዉ ገሊኦም ካኣ ኣብዞም ዓውድታት ንሓፈሻዊ ኣገልግሎትን ቀረብን፡ ምሕያል ትካላውን ሰብ-ኣውን ዓቅሚ የጠቓልሉ።
እቲ ሕቶ ክንደይ ፕሮጀክትታት ተሰሪሖም ኣይኮነን። እንታይ ዳኣ ካብዞም ዝተሰርሑ ፕሮጀክትታት ክንደይ ብመንግስቲ ክንደይ ብለገስቲ ተሰሪሖም ኢዩ። ኩሎም እቶም ተሰሪሖም ዝባሃሉ ፕሮጀክትታት ኣብዞም ዝተጠቅሱ ሰለስተ ጽላታት ማሕበራዊ ኣገልግሎታት ብሓገዝ ዓለምለኻዊ ትካላት ዝተሰርሑ ኢዮም። ስማዊ ናይ መንግስቲ ዓይነታዊ ኣበርክቶ ኣሎ። እዚ ኣበርክቶ እዚ ግን ጉልበት ደቂ ዓዲ ማለት ኢዩ። ስለዚ ለገስትን ህዝብን ተሓባቢሮም ሰሪሖሞ ክባሃል ምተገበአ። እቲ ብማዕከናት ዜና “መንግስቲ ምስ መሻርኽቲ ብምትሕብባር ንዓዲ ሓምለ ማይ፡ ንዓዲ ነሓሰ ማእከል ጥዕና፡ ንዓዲ መስከረም ድማ ቤት ትምህርቲ ሰሪሑለን” እንዳ ተባህለ ክፍኖ ዝጸንሐን ዘሎን ዜና ሃገርና ግን ካብ ሓቂ ዝረሓቐ ዜና ኢዩ።
ኣብዚ ንኹሉ ምዝርዛር ኣድላይነት የብሉን። ኣድላዪ እንተ ኾይኑ ግን ኣገልግሎት ማይ ወይ ካልእ ዝረኸበት ዓዲ ብግቡእ ስኑድ ስለዝዀነ መዓስን ብመንን ተሰሪሑ ምዝርዛሩ ይከኣል ኢዩ። እቲ ልገሳ ወይ ሓገዝ ዝባሃል ኣብ ማይ፡ ጥዕናን ትምህርትን ዝተደረተ ኣይኮነን። እቲ ሓበሬታ ኩሉ ኣሎ። ኣብዚ ምዝርዛሩ ጊዜ ንምህላኽ ስለ ዝኸውን ግን በዚ ልዒሉ ዝተጠቅሰ ኣብነታት ምጥቅላሉ ይሓይሽ። ስርዓት ኤርትራ ንህዝቢ ሓቀኛ ሓበሬታ ክህብ ይግባእ። ኣብ ምስርሑን ምክትታሉን ህዝቢ ዝርእዮምን ዝፈልጦምን ስለዝዀነ ከኣ ነቲ ኣብ ውሽጢ ሃገር ዘሎ ህዝቢ ምድንጋር ኣይከኣልን ኢዩ። ነቶም ኣብ ደገ ዘለዉን ንኽደናገሩ ፍቓደኛታት ዝኾኑን እንተ ዘይኮይኑ ከኣ ኣብዚ ሎሚ ሓበሬታታት ግሉጽ ዝዀነሉ ዘመን ንማንም ምድንጋር ኣይከኣልን ኢዩ።
እዚ ኣቐዲመ ዝጠቀስኩዎ ሓገዝ ይኹን ፕሮጀክትታት ብዙሕ ኣይኮነን። ግን ካኣ መንግስቲ ካብ ካዝንኡ ወፍሪ ኣብ ዘይገብረሉ ሃገር ኣቃሊልካ ዝረኣ ኣይኮነን። ኣብ ኤርትራ ብዘይ ዓለምለኻውያን ሓገዝ ማሕበራዊ ኣገልግሎታት ኣሎ ክባሃል ኣይካኣልን ኢዩ። መንግስቲ ኤርትራ ብዘይካ ደሞዝ ሰራሕተኛታት ምኽፋል ካልእ ዝረኣ ትሕተ-ቅርጻዊ ወፍርታት ኣይገብርን ኢዩ እንተ ተባህለ’ውን ምግናን ኣይኮነን። ምናልባት ለገስቲ ኣብ ዘየገድሶም ዓውድታት ወይ ጽላታት መንግስቲ ብንእሽቶ ደረጃ ኣውፊሩ ክኸውን ይኽእል። ብፍላይ ድማ ኣብቶም ዓበይቲ ዝባሃሉ ዲጋታት። ምኽንያቱ ኣብ ኤርትራ ጉልበት ሰብ ነጻ ስለ ዝኾነን ዝጠልቦ ናይ ወጻኢ ሸርፊ ስለ ዘየልቦን። መድሃኒት’ውን እንተ ኾነ ብሓገዝ ኢዩ ዝሽመት። እቲ ምኽንያት “ዘይብላ ኣዴኻስ ካብ እምኒ ትጸንዕ” ኢዩ ነገሩ።
ብስራሕ ዘወር ኣብ ዝብለሉ ኣጋጣሚ ምሕታት ስለ ዘይገድፍ ብዛዕባ እቲ ኣባይታ ዘሎ ሓቂ ክነግረኩም።
ንዝምልከቶም ሰበ-ስልጣን ኣብ ዞባ ይኹን ኣብ ንኡስ ዞባ ምስ ዝሓቶም መንግስቲ ካብ ባጀቱ ዝሰርሖም ትሕተ-ቅርጽታት ማይ፡ ትምህርትን ጥዕናን ከምዘይዝክሩ ኢዮም ዝሕብሩኒ። እቲ ዝገርም ግን ብገንዘብን ኣእዳውን ካለኦት ለገስቲ መጎስ ንምርካብ ዝግበር ጸደፍደፍ እንክትርኢ ኢዩ። ከምቲ ‘’ንዝገበረልካ ግበረሉ ወይ ንገረሉ ዝብሃል’’ መንግስቲ ምግባር እንተተረፎስ ነቶም ለገስትን ገበርቲ ጽቡቕን ንህዝቢ ኤርትራ ክነግረሎምስ ዘይግባእ ኣይኮነን። ነዚ ሓቅታት እዚ ግን ታሕተዎት ሰበ-ስልጣን ኩሉ ከባቢታት ሃገርና ዝፈልጥዎን ዘረጋግጹዎን ጭብጢ ኢዩ። ካብ ሕቶታቶም ንምጥቃስ “ንምንታይ ኢዩ መንግስቲ ናይ ባዕሉ ፕሮጀክትታት ዘይብሉ?” ዝብል ሕቶ ኢዩ። ንነዊሕ ዓመታት ዝተሓተ ግን ከኣ መልሲ ዘይረኸበ ሕቶ ኢዩ።
ብተመሳሳሊ ቅድሚ ገለ እዋን ንሓደ ኣብ ካልኣይ ጽፍሒ ስልጣን ዞባዊ ምምሕዳር ዝሰርሕ ሰብ ተኣኪቦም ብዛዕባ ዝዝትይሉ ጉዳይ እንታይ ምዃኑ ተወኪሰዮ። “እንታይ ማለትካ ኢዩ?” ብምባል ተሰልቢጡ ድንገታዊ ሕቶ ሓተተኒ። ማለተይሲ ኣብቲ ትገብሩዎ ኣኼባታት ማሕበራውን ቁጠባውን ልምዓት’ዶ ትዝትይሉ ማለተይ ኢየ። ኢለ ብሕቶ መልክዕ መለስኩሉ። ንሱውን ኣይሓመቐን “ ትላግጽ ኣለኻ ሙሽ?” ብምባል ህውኽ ኢሉ ሓተተኒ። ኣነስ ኣላግጽ ኣየለኹን ሕቶይ ደስ እንተ ዘይበለትካ ግን ይቕሬታ ኢለ ድንን በልኩ። ድንገት ብዝመስል መንገዲ “ዝሓወይ ቁጠባ ኣብ ዘይብሉ ሃገር ብዛዕባ ልምዓትን ወፍሪን ሃለውለው ኣይንብልን ኢና።” ክብል ኣሕጽር ኣቢሉ ንሕቶይ መልሲ ሃበኒ። ሕጉስ ከም ዘይኮነ ካብ ገጹ ኣንበብኩ። ቀጺሉ “ንሕና ህዝቢ ካብ ቁጽጽርና ንኸይወጽእ ብኸመይ ንውድቦን ንቆጻጸሮን ክንዝቲ ምውዓል’ምበር ኣብ ልምዓት’ዶ ቁጠባ ኣቲና ክንወጾ ኣብ ዘይንኽእል ዓዘቕቲ ሃለውለው ክንብል ኣይንደልን ኢና” ብምባል ዘይተላቡ መልሲ ሂቡ ካባይ ረሓቐ። ኣነ ካኣ በታ “ዘየሎ ልምዓትን ቁጠባን” ትብል ሓረጉ ብምስንባድ ተፈለኹ።
ካብ 2000-2006 ዝነበረ ጊዜ ኤርትራ ብመጠኑ’ውን እንተ ኾነ ካብ ዓለማዊ ባንክ ብምልቃሕ መወከሲ ሆስፒታላት ሰሪሓ ኢያ። ካብ 2007 ንዳሓር ግን ምስ ዓለማዊ ባንክ ብምባኣሳ ኣብዚ ጽላት ይኹን ኣብ ካልእ ጽላታት ዝውዕል ዝጠቅም ልቃሕ ኣይረኸበትን። ምኽንያቱ ዓለማዊ ባንኪ ከም ዝኾነ ባንኪ ቅድመ ኩነት ኣለውዎ። ነዚ ቅድመ ኩነት ቅርብቲ ዘይኮነት ኤርትራ ተጠቃሚት እዚ ባንኪ ክትከውን ኣይከኣለትን። እዚ ተረኽቦ’ዚ ነቲ ብውሽጣዊ ዓቕሚ ወይ ውህላለ ክትረኽቦ ዘይከኣለት ርእሰ-ማል ካብ ደገ ብልቓሕ ይኹን ብሓገዝ ብዘይ ምርካባ ነታ ሃገር ኣብ ምዕባለኣ ሃስዩዋ ይርከብ። ዓሚል ባንኪ ልምዓት ኣፍሪቃ ምዃና ግን ይፍለጥ። ብዘይካዚ ካብ ሃገራትውን ልቓሕ ኣለዋ።
መራሒ ኤርትራ ብዛዕባ ዘቤታዊ (household) ውህላለ ይጭነቕ። ብዛዕባ መንግስታዊ ውህላለ ግን ክነግረና ኣይደልን። “ዘበንያ ግርምቢጥ ማይ ንዓቐብ” ከም ዝባሃል ዕቤት ኣብ ዘይብሉ ሃገር ብዛዕባ ውህላለ፡ ስርዓተ-መንግስቲ ኣብ ዘይብሉ ብዛዕባ መርሓ-ጎደና (roadmap) እናሳዕ ከደንቁረና ይውዕል። “ናይ ናቱስ ዝኾነ ምኾነ ናይቶም ነዚ ዝደጋግሙ ገረመኒ ኣነ” ኢዩ ነገሩ።
ሰራሕተኛ ኣብ ዝመረጾ ስራሕ ከይሰርሕ፡ ሰብ ርእሰ-ማል ርእሰ-ማሎም ከየውፍሩን ስራሕ ከይፈጥሩን ጂሆ ሒዝካ ሃገር ከተማዕብል ወይ ህዝቢ ናብርኡ ከተማሓይሽ ኢልካ ምሕሳብ ጽውጽዋይ ኢዩ። ንብድኽነት ዝሳቐያ ዘለዋ ስድራ-ቤታት ብሓሻሽነት ዝኸስስ መንግስቲ “ሓባል በልያ ከይትቅድመኪ” ዘብል ኢዩ። ኣብ ሃገርና እቲ ቀዳማይ ንመንእሰያት ኣብ ኣፍራዪ ዘይኮነ ጽላታት ዳጒኑ ዋላ ስማዊ ይኹን እምበር ንባክታት ወሒ ወርሒ እና ጓሕጎሐ ደሞዝ ዝኸፍል ዘሎ መንግስቲ ሓሻሺ ጥራሕ ዘይኮነስ ኣባኻኒ እውን ኢዩ። እቲ ሓቂ ንልዕሊ 400,000 መንእሰያትን ማእከላይ ዕድመ ዘለዎም ዜጋታትን ኣብ ኣፍራዪ ነገራት ተዋፊሮም ንገዛእ ርእሶምን ንሃገሮምን ከይኮኑ ዝሓሸሸ መንግስቲ ብዛዕባ ንዘየሎ ሓሻሽነት ስድራ-ቤታትን መንእሰያትን ክሰብከና ንሱ ዘይኮነ ንሕና ኢና እቶም ዓያሹ። እቶም ፈሊጥኩም ዝጸመምኩምን ዝዓወርኩምን ዜጋታት ብፍላይ ኣድ ደገ ዘለኹም ይኣክል ክትብሉ ይግባእ።
ቃለ-መሕትት ብትንተናታት ጎልቢብካ ዝመጽእ ሓዱሽ ነገር የልቦን። ንዘይሰርሕ ካቢኔ ሚኒስተራት ኣኼባ ብምጽዋዕ ኣብ ተለቭጅን ትርጉም ብዘይብሉ ቃላት ኣሰኒኻ ጸብጻብ እንተ ኣቅረብካ ብዘይካ ንገዛእ ርእስኻ ምዕሻው ፋይዳ የብሉን። ኣኼባ ካብኔ ሚኒስተራት ኣብ ድሮ ዝኽሪ ስርሒት ፈንቅል ኣብ ከተማ ባጽዕ ተገይሩ ከብቅዕ ትርጉም ኣይነበሮን። እንተ ዝህልዎ ነይሩ ከም ወትሩ ሎሚ ዓመት እውን ብኣጋጣሚ ጽምብል ስርሒት ፈንቅል ዋላ’ኳ ዝተለምደ መብጻዓ ይኹን ገለ ልሙድ መብጽዓ ምሰማዕና ነይርና።
ኣብ መወዳእታ መንግስቲ ኣይኮነን’ዶ ትሕተ-ቅርጽታት ክሰርሕ ሰሪሖም ንዝሃብዎ እውን ከቐጽል ኣይከኣለን። ነዚ’ዩ ካኣ ዝተሃንጹ ዓንዮም ዝባሃል ዘሎ። ከየዋህለልካ ማዕጾኻ ክትጽግን ኣይትኽእልን ኢኻ። ስለ ሓሻሺ መንግስቲ እምበር ሓሻሺ ህዝቢ የብልናን።
ክብርን ዝኽርን ንሰማእታት ኤርትራ


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
28 “እዚ ኣነ ሎሚ ዝእዝዘካ ዘለኹ ዅሉ ትእዛዛቱ ተጠንቂቕካ ንምግባር ድምጺ የሆዋ ኣምላኽካ ብርግጽ እንተ ሰሚዕካ፡ የሆዋ ኣምላኽካ ኣብ ልዕሊ ዅሎም ኣህዛብ ምድሪ ልዕል ኬብለካ እዩ።+
2 ድምጺ የሆዋ ኣምላኽካ ትሰምዕ ስለ ዘለኻ፡ ኵሉ እዚ በረኸት እዚ ኺመጸካን ኬርክበካን እዩ፦+
3 “ኣብ ከተማ ብሩኽ ክትከውን፡ ኣብ መሮር እውን ብሩኽ ክትከውን ኢኻ።+
4 “ፍረ ኸርስኻን ፍረ ምድርኻን ፍረ ማልካን ምራኹት ከብትኻን ዕያውቲ ኣባጊዕካን ብሩኽ ኪኸውን እዩ።+
5 “ከፈርካን+ መልወሲኻን+ ብሩኽ ኪኸውን እዩ።
6 “ክትኣቱ ኸለኻ ብሩኽ ክትከውን፡ ክትወጽእ ከለኻ እውን ብሩኽ ክትከውን ኢኻ።
7 “የሆዋ ነቶም ዚትንስኡኻ ጸላእትኻ ኣብ ቅድሜኻ ኸም ዚስዓሩ ኺገብሮም እዩ።+ ካብ ሓደ ኣንፈት ኬጥቅዑኻ እዮም፡ ካባኻ ግና ብሸውዓተ ኣንፈት ኪሃድሙ እዮም።+
8 የሆዋ ኣብ ማዕከንካን ኣብ ኵሉ ተግባርካን በረኸት ኪእዝዘልካ፡+ ኣብታ የሆዋ ኣምላኽካ ዚህበካ ምድሪ ድማ ብርግጽ ኪባርኸካ እዩ።
9 ትእዛዛት የሆዋ ኣምላኽካ ትሕሉን ብመገድታቱ ትመላለስን ስለ ዘለኻ፡ የሆዋ ኸምቲ ዝመሓለልካ፡+ ንዕኡ ቕዱስ ህዝቢ ገይሩ ኬቝመካ እዩ።+
10 ኵሎም ህዝብታት ምድሪ ኸኣ፡ ስም የሆዋ ኣባኻ ኸም እተጸውዐ+ ኺርእዩን ኪፈርሁኻን እዮም።+
11 “ኣብታ የሆዋ ንዓኻ ኺህበካ ንኣቦታትካ ዝመሓለሎም ምድሪ፡+ የሆዋ ፍረ ኸርስኻን ፍረ ማልካን ፍረ ምድርኻን ኣኺሉ ኸም ዚተርፍ ኪገብረልካ እዩ።+
12 ኣብ ወቕቱ ዝናም ንምድርኻ ምእንቲ ኺህብን+ ኵሉ እቲ እትገብሮ ምእንቲ ኺባርኽን፡ የሆዋ ነቲ ጽቡቕ ማዕከኑ ዝዀነ ሰማያት ኪኸፍተልካ እዩ። ንብዙሓት ኣህዛብ ከተለቅሕ ኢኻ፡ ንስኻ ግና ኣይክትልቃሕን ኢኻ።+
13 እዚ ኣነ ሎሚ ኽትሕልዎን ክትገብሮን ዝእዝዘካ ዘለኹ ትእዛዛት የሆዋ ኣምላኽካ እንተ ተኣዚዝካ፡ የሆዋ ርእሲ እምበር፡ ጭራ ኣይኪገብረካን፡ ላዕሊ እምበር፡+ ታሕቲ ኣይኪገብረካን እዩ።
14 ደድሕሪ ኻልኦት ኣማልኽቲ ንምኻድን ንምግልጋሎምን፡+ ካብቲ ሎሚ ዝእዝዘካ ዘለኹ ቓላት፡ ናብ የማን ወይ ናብ ጸጋም ኣይተላግስ።+
15 “ግናኸ፡ እዚ ኣነ ሎሚ ዝእዝዘካ ዘለኹ ዅሉ ትእዛዛቱን ሕግታቱን ንምግባር ድምጺ የሆዋ ኣምላኽካ እንተ ዘይሰሚዕካ፡ ኵሉ እዚ መርገም እዚ ኺመጸካን ኬርክበካን እዩ፦+
16 “ኣብ ከተማ ርጉም ክትከውን፡ ኣብ መሮር እውን ርጉም ክትከውን ኢኻ።+
17 “ከፈርካን+ መልወሲኻን ርጉም ኪኸውን እዩ።+
18 “ፍረ ኸርስኻን ፍረ ምድርኻን ምራኹት ከብትኻን ዕያውቲ ኣባጊዕካን ርጉም ኪኸውን እዩ።+
19 “ክትኣቱ ኸለኻ ርጉም ክትከውን፡ ክትወጽእ ከለኻ እውን ርጉም ክትከውን ኢኻ።
20 “ስለቲ ኽፉእ ተግባራትካን ንዓይ ስለ ዝሓደግካንን፡ ክሳዕ እትጠፍእን ቀልጢፍካ ኽሳዕ እትጸንትን፡ የሆዋ ኣብ ኵሉ እትገብሮ ተግባርካ መርገምን ዕግርግርን መቕጻዕትን ኪሰድደልካ እዩ።+
21 የሆዋ ኻብታ ኽትርስተያ እትኸዳ ዘለኻ ምድሪ ኽሳዕ ዜጽንተካ፡ ሕማም ኬልግበልካ እዩ።+
22 የሆዋ ብዓባይ ሰዓልን ብብርቱዕ ረስንን+ ብነድርን ብብርቱዕ ዋዕን ብሰይፍን+ ብሃጕን ብዋግን+ ኪወቕዓካ እዩ፣ ክሳዕ እትጠፍእ ከኣ ኪስዕቡኻ እዮም።
23 ኣብ ልዕሊ ርእስኻ ዘሎ ሰማያት ነሓሲ ኪኸውን እዩ፡ ኣብ ትሕቴኻ ዘላ ምድሪ ኸኣ ሓጺን ክትከውን እያ።+
24 የሆዋ ንዝናም ምድርኻ ተጐጓን ደሮናን ኪገብሮ እዩ፣ ክሳዕ እትጠፍእ ድማ ካብ ሰማያት ኪወርደካ እዩ።
25 የሆዋ ኣብ ቅድሚ ጸላእትኻ ኸም እትስዓር ኪገብረካ እዩ።+ ካብ ሓደ ኣንፈት ከተጥቅዖም ኢኻ፡ ካባታቶም ግና ብሸውዓተ ኣንፈት ክትሃድም ኢኻ። ንዅለን መንግስትታት ምድሪ መሰክሒ ኽትከውን ኢኻ።+
26 ሬሳታትካ ድማ ንዅሎም ኣዕዋፍ ሰማይን ኣራዊት ምድርን ምግቢ ኪኸውን እዩ፡ ዜፍርሆም ከኣ ኣይኪህሉን እዩ።+
27 “የሆዋ፡ ክትሓውየሉ ብዘይትኽእል ምጕልንጭዋ ግብጽን ጀርባዶን መበላይን ዕንፍሩርን ኪወቕዓካ እዩ።
28 የሆዋ ብጽላለን ብዑረትን+ ብድንጋረን ክወቕዓካ እዩ።
29 ዕዉር ብጸልማት ሃሰስ ከም ዚብል ድማ፡ ብቐትሪ ሃሰስ ክትብል ኢኻ፣+ እትገብሮ ዘበለ እውን ኣይኪቐንዓካን እዩ፣ ወትሩ ኽትዕመጽን ክትዝመትን ኢኻ፡ ዜድሕነካ እውን የልቦን።+
30 ሰበይቲ ኽትሕጸ፡ ግናኸ ኻልእ ኪዕምጻ እዩ። ቤት ክትሃንጽ፡ ግናኸ ኣይክትነብረላን ኢኻ።+ ኣታኽልቲ ወይኒ ኽትተክል፡ ግናኸ ፍሪኡ ኣይክትጥቀመሉን ኢኻ።+
31 ብዕራይካ ኣብ ቅድሚ ኣዒንትኻ ኺሕረድ፡ ግናኸ ኻብኡ ኣይክትበልዕን ኢኻ። ኣድግኻ ኣብ ቅድሜኻ ኺዝረፍ፡ ግናኸ ኣይኪምለሰካን እዩ። ኣባጊዕካ ንጸላእትኻ ኺውሃባ፡ ግናኸ ዜድሕነካ የልቦን።
32 ኣወዳትካን ኣዋልድካን እናረኣኻ ንኻልእ ህዝቢ ኺውሃቡ፡+ ንስኻ ድማ ወትሩ ሃረር ክትብሎም፡ ግናኸ ኣብ ኣእዳውካ ሓይሊ ኣይኪህሉን እዩ።
33 ፍረ ምድርኻን ኵሉ ፍርያትካን፡ ዘይትፈልጦ ህዝቢ ኺበልዖ እዩ፣+ ንስኻ ድማ ወትሩ ኽትዕመጽን ክትጭፍለቕን ኢኻ።
34 በቲ ኣዒንትኻ ዚርእያኦ ኸኣ ክትጽለል ኢኻ።
35 “የሆዋ ኣብ ኣብራኽካን ኣእጋርካን፡ ካብ ከብዲ እግርኻ ኽሳብ መንበስበስታኻ፡ ብዜሳቕን ብዘይሓውን ምጕልንጭዋ ኺወቕዓካ እዩ።
36 የሆዋ ንዓኻን ነቲ ኣብ ልዕሌኻ እተንግሶ ንጉስን፡ ንስኻን ኣቦታትካን ናብ ዘይትፈልጥዎ ህዝቢ ኺሰድደካ፡+ ኣብኡ ድማ ንኻልኦት ኣማልኽቲ ዕንጨይትን እምንን ከተገልግል ኢኻ።+
37 ኣብ መንጎ ዅሎም እቶም የሆዋ ዚሰጕጐካ ህዝብታት ከኣ መሰክሕን መመሰልን መላገጽን ክትከውን ኢኻ።+
38 “ናብ ግራትካ ብዙሕ ዘርኢ ኸተምጽእ፡ ኣንበጣ ስለ ዚበልዖ ግና፡ እትእክቦ ሒደት ኪኸውን እዩ።+
39 ኣታኽልቲ ወይኒ ኽትተክልን ክትኵስኵስን፡ ሓሰኻ ስለ ዚበልዖ ግና፡ ወይኒ ኣይክትሰትን፡ ገለ እኳ ኣይክትእክብን ኢኻ።+
40 ኣብ ኵላ ሃገርካ ኣእዋም ኣውልዕ ኪህልወካ፡ እቲ ኣውልዕካ ስለ ዚረግፍ ግና፡ ዘይቲ ኣይክትልከን ኢኻ።
41 ኣወዳትን ኣዋልድን ክትወልድ፡ ተማሪኾም ስለ ዚኸዱ ግና፡ ንዓኻ ኣይኪዀኑን እዮም።+
42 ኵሉ ኣእዋምካን ፍረ ምድርኻን ብዕስለታት ሓሸራ ኺውረስ እዩ።
43 ኣብ ማእከልካ ዘሎ ጓና ኣብ ልዕሌኻ እናለዓለ ኪኸይድ፡ ንስኻ ግና እናተሓትካ ኽትወርድ ኢኻ።
44 ንሱ ኼለቅሓካ፡ ንስኻ ግና ኣይከተለቅሖን ኢኻ።+ ንሱ ርእሲ ኪኸውን፡ ንስኻ ግና ጭራ ኽትከውን ኢኻ።+
45 “እቲ ዝኣዘዘካ ትእዛዛቱን ሕግታቱን ንምሕላው ድምጺ የሆዋ ኣምላኽካ ስለ ዘይሰማዕካ፡+ እዚ ዅሉ መርገም+ እዚ ብርግጽ ኪወርደካ፡ ክሳዕ እትጠፍእ ድማ ኪስዕበካን ኬርክበካን እዩ።+
46 ኣባኻን ኣብ ዘርእኻን ናይ ሓዋሩ ምልክትን ተኣምራትን ኪኸውን እዩ፣+
47 እዚ ኸኣ ኵሉ ኣኺሉ ተሪፉካ ኸሎ፡ ንየሆዋ ኣምላኽካ ብታሕጓስን ብሕጉስ ልብን ስለ ዘየገልገልካዮ እዩ።+
48 የሆዋ ንጸላእትኻ ኣንጻርካ ኺሰድዶም፡ ንስኻ ድማ ጠሚኻን+ ጸሚእካን ዓሪቕካን ስኢንካን ከለኻ ኽትግዝኦም ኢኻ።+ ክሳዕ ዜጥፍኣካ ኸኣ፡ ኣብ ክሳድካ ኣርዑት ሓጺን ኬንብር እዩ።
49 “የሆዋ ኣብ ርሑቕ ዘሎ ህዝቢ፡ ካብ ወሰን ምድሪ ኣንጻርካ ኼተንስእ እዩ፣+ ንሱ ኸም ንስሪ ዚምንጥል፡+ ቋንቋኡ ዘይትርድኦ ህዝቢ፡+
50 ንኣረጊት ዘይሓፍር ወይ ንጐበዝ ዘየናሕሲ ጨካን ዝትርኢቱ ህዝቢ እዩ።+
51 ክሳዕ እትጠፍእ፡ ፍረ ማልካን ፍረ ምድርኻን ኪበልዑ እዮም። ክሳዕ ዜጥፍኡኻ፡ እኽሊ ዀነ፡ ጕዕሽ ወይኒ ዀነ፡ ዘይቲ ዀነ፡ ምራኽ ከብቲ ዀነ፡ ወይ ዕየት በጊዕ ኣይኪሓድጉልካን እዮም።+
52 እቲ እትእመነሉ ነዊሕን እተዓርደን መካበብያ ኽሳዕ ዚፈርስ፡ ኣብ ውሽጢ ዅለን እተን ኣብ ብዘላ ምድርኻ ዘለዋ ኸተማታት ዓጽዮም ኪኸብቡኻ እዮም። እወ፡ ኣብ ውሽጢ ዅለን እተን ኣብ ብዘላ እታ የሆዋ ኣምላኽካ ዝሃበካ ምድርኻ ዘለዋ ኸተማታትካ ብርግጽ ኪኸብቡኻ እዮም።+
53 ብሰንኪ ሕሰም እቲ ኸበባን ብሰንኪ እቲ ጸላእትኻ ዜጽብቡልካ ጸበባን፡ ፍረ ኸርስኻ፡ ስጋ እቶም የሆዋ ኣምላኽካ ዝሃበካ ኣወዳትካን ኣዋልድካን ክትበልዕ ኢኻ።+
54 “ኣብ መንጎኻ ዘሎ ኣዝዩ ተነቃፍን ሕንቁቕን ሰብ እኳ፡ ንሓዉን ነታ ዜፍቅራ ሰበይቱን ንዝተረፉ ደቁን ኣይኪድንግጸሎምን እዩ፣
55 ብሰንኪ ሕሰም እቲ ኸበባን ብሰንኪ እቲ ጸላእትኻ ንኸተማታትካ ዜጽብቡለን ጸበባን ከኣ፡ ካብቲ ዚበልዖ ስጋ ደቁ ኣይኪመቕሎምን እዩ።+
56 ተነቃፊት ብምዃና ብኸብዲ እግራ ንምድሪ ምርጋጽ እኳ ዘይትሓስብ ኣብ መንጎኻ ዘላ ተነቃፊትን ሕንቅቕትን ሰበይቲ እውን፡+ ንእተፍቅሮ ሰብኣያን ንወዳን ንጓላን ኣይክትድንግጸሎምን እያ፣
57 ብሰንኪ ሕሰም እቲ ኸበባን ብሰንኪ እቲ ጸላእትኻ ንኸተማታትካ ዜጽብቡለን ጸበባን፡ ካብ መንጎ ኣእጋራ ንዝወጸ መዳሕንትን ነቶም ዝወለደቶም ደቃን እኳ ብሕቡእ ክትበልዕ እያ።
58 “ነቲ ኣብዛ መጽሓፍ እዚኣ እተጻሕፈ ዅሉ ቓላት እዚ ሕጊ እዚ ተጠንቂቕካ እንተ ዘይጌርካዮ፡+ ነዚ ናይ የሆዋ+ ኣምላኽካ ኽቡርን ዜፍርህን ስም ድማ እንተ ዘይፈሪህካ፡+
59 የሆዋ ኣባኻን ኣብ ዘርእኻን ኣዝዩ ብርቱዕ መዓት፡ ዓብይን ነባርን መዓት፡+ ዜቐንዙን ሕዱርን ሕማም ኬምጽእ እዩ።
60 ኵሉ እቲ እትፈርሆ ዝነበርካ ሕማም ግብጺ ናብ ልዕሌኻ ኺመልሶ፡ ንሱ ኸኣ ብርግጽ ኪለግበካ እዩ።
61 ክሳዕ እትጠፍእ ድማ፡ የሆዋ ኣብ መጽሓፍ እዚ ሕጊ እዚ ዘይተጻሕፈ ዅሉ ሕማምን መዓትን ኬምጽኣልካ እዩ።
62 ድምጺ የሆዋ ኣምላኽካ ስለ ዘይሰማዕካ፡ ከም ከዋኽብቲ ሰማያት ዝምብዛሕኩም እኳ እንተ ነበርኩም፡+ ብቝጽሪ ኣመና ሒደት ክትተርፉ ኢኹም።+
63 “ከምቲ የሆዋ ሓደ እዋን ጽቡቕ ኪገብረልኩምን ኬብዝሓኩምን ደስ ዝበሎ ድማ፡ የሆዋ ኼጥፍኣኩምን ኬጽንተኩምን ደስ ኪብሎ እዩ፣ ካብታ እትርስተይዋ ምድሪ ኽትምንቈሱ ኢኹም።
64 “የሆዋ ድማ ካብ ሓደ ወሰን ምድሪ ኽሳብ እቲ ሓደ ወሰን ምድሪ ኣብ መንጎ ዅሎም ኣህዛብ ፋሕ ኬብለካ እዩ፣+ ኣብኡ ኸኣ ንስኻን ኣቦታትካን ዘይትፈልጥዎም ኣማልኽቲ ዕንጨይትን እምንን ከተገልግል ኢኻ።+
65 ኣብ መንጎ እቶም ኣህዛብ እቲኦም ሰላም ኣይኪህልወካን እዩ፣+ ንኸብዲ እግርኻ እውን መዕረፊ ኣይክትረክብን ኢኻ። የግዳስ፡ የሆዋ ኣብኡ ሸቐልቀል ዚብል ልብን+ ዝደኸማ ኣዒንትን ቅብጸትን ኪህበካ እዩ።+
66 ህይወትካ ኣብ ዓብዪ ሓደጋ ኽትከውን እያ፣ ለይትን መዓልትን ክትርዕድ ኢኻ፣ ንህይወትካ እውን ክትሰግእ ኢኻ።
67 ብሰንኪ እቲ ኣብ ልብኻ ዚስምዓካ ራዕድን ብሰንኪ እቲ ኣዒንትኻ ዚርእያኦ ነገርን፡ ንግሆ፡ ‘እንተ ዚመሲ’ ኽትብል፡ ምሸት ድማ፡ ‘እንተ ዚነግህ’ ክትብል ኢኻ።
68 የሆዋ ብመርከብ ገይሩ ናብታ ‘ደጊም ኣይክትርእያን ኢኻ’ ዝበልኩኻ ግብጺ ብርግጽ ኪመልሰካ እዩ፣ ኣብኣ ኸኣ ርእስኹም ግዙእን ግዝእትን ጌርኩም ንጸላእትኹም ክትሸጡ ኢኹም፡ ዓዳጊ ግና የልቦን።”
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ዘዳግም 28
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
25 ሚኢታዊ መናእሰይ ጣልያን ትኹረት የድልዮም
መቐለ ነሓሰ 06/2009(ድወት) ኣስታት 25ሚኢታዊ መናእሰይ ጣልያን ካብ ስራሕ፣ ትምህርትን ስልጠናን ወፃኢ’ዮም ተባሂሉ።
ሎመዓንቲ ውድብ ሕቡራት መንግስታት ዘተሓባብሮ “ዓለምለኸ መዓልቲ መናእሰይ” ኾይኑ ነዚ ኣብ ግምት ብምእታው ዝተኻየደ መፅናዕቲ ድማ ኣብ ጣልያን ዘለው መናእሰይ ትኹረት ይውሕዶም ኢሉ።
24.3ሚኢታዊ ካብ 15 ክሳብ 29 ዕድመ መናእሰይ ካብ ትምህርቲ፣ ስልጠናን ስራሕን ወፃኢ ከምዝኾኑ ተገሊፁ።
እዚ ካብ ሃገራት ሕብረት ኣውሮፓ እቲ ዝዓበየ ቑፅሪ ኾይኑ ኣብ ሃገራት ቡልጋሪያ፣ ኢስቶኒያ፣ ኣውስትራሊያን ጀርመንን ብውሑድ ምንካይ ዘርኣያ’የን።
ጣልያን ኣብ 2014ዓ.ም.ፈረንጂ ካብ ዝነበራ 26.2ሚኢታዊ ምንካይ ዘርኣየት ኾይና ሃገራት ግሪክ፣ ኣየርላንድን ስፔንን ብዝሓሸ መልክዑ ምንካይ ዘርኣያ ምኳነን ተገሊፁ ኣሎ።
ኔዘርላንድስ፣ ሉክዘምበርግ፣ ስዊድን፣ ኖርወይ፣ ስዊዘርላንድን ዴንማርክን ኣብ ኣውሮፓ እተን ሙሩፃት ወይ ድማ ዝሓሻ ዝተብሃላ ሃገራት እየን። (ዩሮ ኒውስ)


text:
Published: 21 October 2017
እቲ ብዅሉ ነገር ኣርኣያና ምእንቲ ኪኸውን፡ ካብ ሰማያት ወሪዱ፡ ካብ ቅድስቲ ድንግል ተወሊዱ ስጋና ለቢሱ ኣብ ማእክከልና ዝተመላለሰ ጐይታናን መድሓኒናን ኢየሱስ ክርስቶስ እዩ፡ ነዚ ኸም ኣርእስትና ሒዝናዮ ዘሎና ህያው ቃል እተዛረበ። እቲ ነዚ ቓል እዚ ዝተዛረበሉ ኣጋጣሚ ድማ፡ ኣብቶም ብህዝቢ ኣይሁድ ኣዝዮም ጽዩፋት ዝነበሩ ሳምራውያን፡ ብሓንቲ ኣመንዝራ ኽትስመይ እትኽእል ሽዱሽተ ኣሰብኡት እተመርዓወት ሰበይቲ ገይሩ ዕዉት ናይ ወንጌል ስራሕ ዝሰረሓሉ መዓልቲ እዩ።
ንሱ ኣብ ዒላ ያእቆብ እናተጸበየ ከሎ፡ ኵሎም እቶም ደቀ መዛሙርቱ ዚብላዕ ምግቢ ኺሽምቱ ናብ ከተማ ኸይዶም ነበሩ። ሸሚቶም ምስ ተመልሱ ድማ፡ ምግቢ ኣዳልዮም “ብላዕ” በልዎ። ንሱ ግና፡ “ኣነስ ንስኻትኩም ዘይትፈልጥዎ ዝበልዖ ኻልእ ብልዒ ኣሎኒ” ምስ በሎም ኵላቶም ተደናገሩ። ክሳዕ እታ ዕለት እቲኣ፡ ምስኦም ሓቢሩ ይምገብ ስለ ዝነበረ፡ ንሳቶም ዘይፈልጥዎ ምግቢ ኺበልዕ ርእዮም ኣይፈልጡን ነበሩ። ንእኡ፡ “ንሕና ዘይንፈልጦ ምግቢ ደኣ እንታይ ዓይነት ዀን ዀይኑ እዩ፧ መንከ ኣምጺኡልካ፧” ኢሎም ኣብ ክንዲ ዝሓትትዎ፡ “ሰብ ደኾን ገለ ዝብላዕ ኣምጺኡሉ ዀይኑ፧” ኢሎም ናብ ባዕላዎ ግምት ወደቑ። ነቲ ኼበግሶ ዝደለየ ኣርእስቲ ኸም ዘይሰዓብዎ ርእዩ ድማ፡ ብቐጥታ ባዕሉ ነገሮም። እቲ ንሳቶም ዘይፈለጥዎ ብልዒ፡ ፍቓድ ናይቲ ዝለኣኾ እግዚኣብሄር ኣብኡ ምግባርን፡ ነቲ ኺገብሮ ዝተዋህቦ ዕዮ ወይ ተልእኾ ድማ ምፍጻምን ምዃኑ ገለጸሎም። ዋላ እኳ ንሃዋርያትነት ብእኡ እተሓርዩ ምሩጻት እንተ ነበሩ፡ ብርግጽ ነዚ ደረጃ ርድኢት እዚ ፈጺሞም ኣይበጽሕዎን ስለ ዝነበሩ፡ በዚ ሓድሽ ምህሮ እዚ ኣዝዮም ከም ዚግረሙ ፈጺሙ ዘየጠራጥር እዩ። ብዛዕባ ፍቓድ እግዚኣብሄር ደጋጊሙ ኺምህር ከሎ ብዙሕ ጊዜ ሰሚዖምዎ እንተ ዀኑ እኳ፡ ምስቲ መሰረታዊ ድልየት ወዲ ሰብ ምስ ምግቢ ተመዓራርዩ ኸም ዚስራዕ ግን ኣብታ ሰዓት እቲኣ ንመጀመርታ ጊዜ እዮም ዚሰምዕዎ ዘለዉ። ምኽንያቱ፡ ቕድሚ ሕጂ ሰሚዕምዎ እንተ ዚዀኑ፡ ጐይታ “ንስኻትኩም ዘይትፈልጥዎ” ኣይምበሎምን ነይሩ። ኣብ ምሉእ መጽሓፍ ቅዱስ፡ ብዛዕባ ፍቓድ ኣምላኽ ኣመልኪቶም ካብ ዝተጻሕፉ ጥቕስታት፡ ምስዛ ምስጢር እዚኣ ዚዳረግ ትሕዝቶ ዘለዎ ጥቕሲ ኣሎ ኽትብል ኣዝዩ ኣጸጋሚ እዩ። ንብዙሓት ሎሚ መዓልቲ ነዚ መልእኽቲ እዚ እንሰምዕን እነንብብን ዘሎና ሰባትውን፡ እዚ ሓሳብ እዚ ሓዲሽን ምይንፈልጦን ኪኸውን ዚከኣል እዩ። ዋላ እቶም ቦዅሪ እዝንና ዘይኰነውን ብእዝንና ዝተላለናዮ ነባር ምስጢር እኳ እንተ ዀነ፡ ንህይወትናን ካብ ዕለታዊ ልምምዳትናን ግና ርሑቕን ጓናን ኪኸውን ይኽእል እዩ። ስለዚ ጐይታና፡ ንፍቓድ ኣምላኽ ምስቲ መሰረታዊ ድሌትና ምስ ምግቢ ብዘይ ምኽንያት ከም ዘይዛመዶ ብምስትውዓል ብዙሕ ክንመሃረሉ ይግብኣና እዩ።
ብልዒ ወይ ምግቢ፡ ኣብ ህይወትና ዘለዎ ተራ ዘይፈልጥ ሰብ መቸም ክህልወና ኣይኽእልን እዩ። ብሳይንስ፡ ብደረጃ ትምህርቲ ብዝተራቐቐ መልክዕ ክንመሃሮ እንተ ዘይከኣልና እኳ፡ ምምጋብን ዘይምምጋብን ዘለዎ ረብሓን ወጽዓን ካብ ትምህርቲ ብዚበለጸ ኣገባብ ስለ እንምከሮ ነጋሪውን ኣየድልየናን እዩ። ምግቢ ንስጋዊ ሰብነትና ምንጪ ህላወን ሓይልን ጥዕናን ባህታን እዩ። ኣቦታትናውን፥ “ዘይበለዐ ነይመነዕ” ኸም ዚብሉ፡ ኣሽንኳይ ምግቢ ፈጺምና ስኢንናዮስ፡ ዝተመጣጠነ እንተ ዘይኰይኑ እኳ ከመይ ንጥዕናና ኸም ዜዘናብሎ ዕለታዊ ማሕበራዊ ትዕዝብትና እዩ። ስለዚ ድማ ብዕላማ ብጾም ወይ ድማ ሕማቕ ኣጋጣሚ ዀይኑ ብምስኣን እንተ ዘይኰይኑ፡ ንምምጋብ ዚርስዖን ሸለል ዚብሎን ሓደ እኳ የብልናን። እኳ ደኣ፥ “እዛ ርግምቲ ኸብዲ” እናበልና፡ ንኽንነብር እንበልዕ ዘይኰነስ ንኽንበልዕ እንነብር ክሳዕ እንመስል ብስሰዐ ኣብ ሕማም ከም ንውድቕ ይገብረና ኣሎ።
ጐይታ እምበኣር ንምፍጻም ፍቓድ ኣምላኽ ምስ ምምጋብ ምግቢ ኬመሳስሎ ከሎ መልእኽቱ ኣዝዩ ንጹር እዩ። ብዘይ ምምጋብ ስጋዊ ህይወት ኪህልወና ኽም ዝይክእል፡ ፍቓድ ኣምላኽ ብዘይምፍጻም ድማ መንፈሳዊ ህይወት ዚበሃል ኪህልወና ኸም ዘይክእል ብዘየማትእ መገዲ ገለጸልና። ዝዀነ ይኹን ሰብ ምምጋቡን ዘይምምጋቡን ፈጺሙ ኪርስዕ ከም ዘይክእል፡ ኪምገብ ድማ ኪጕሰይን ኪገሃስን ዘይክእል ሕገ-ተፈጥሮ ከም ዝዀነ፡ ምፍጻም ፍቓድ ኣምላኽ ድማ ልክዕ ከምኡ እዩ። ይትረፍ ንምምጋብ ክንርስዖ፡ ነቲ ምግቢ ንምርካብ እንሰርሖ ስራሕ እኳ ክንርስዕን ሸለል ክንብሎን ኣይንኽእልን ኢና። ከምኡ ድማ ነቲ ንፍቓድ ኣምላኽ ንኽንፈልጦን ንኽንገብሮን ዜኽእለና ምንባብ ቃል እግዚኣብሄርን፡ ምጽላይን ካልእ ኵሉ መንፈሳዊ ንጥፈታትንውን ፈጺምና ክንርስዖ ኰነ ብፍላጥ ክንጐስዮን ሽለል ክንብሎን ኣይግብኣናን እዩ።
እምበኣር ዘይምምጋብ ማለት ምድካምን ምሕማምን ምሟትን ማለት ከም ዝዀነ፡ ፍቓድ ኣምላኽ ዘይምፍጻም ማለት ድማ ልክዕ ከምኡ ማለት እዩ። ብስጋ ብህይወት ምህላውና ጥራይ፡ ብመንፈስ ብህይወት ዘሎና ዀይኑ ኸም ዚስምዓና ገይሩ የደናግረና ኣሎ ዀይኑ እምበር፡ ብምኽንያት እቲ ኣብ ቤትናን ስራሕናን ቤተ ክርስትያንናን ካልእ ኵሉ ማሕበራዊ ህይወትናን ፍቓድ ኣምላኽ ንዘይምፍጻም እነርእዮ ሸለልትነት ዳርጋ ኵላትና ካብ መንፈሳዊ ህይወት ርሒቕና፡ ተንቀሳቐስቲ ሬሳታት ኴንና ምህላውና እንስሕቶ ሓቂ ኣይኰነን። ይትረፍ ንፍቓድ ኣምላኽ ምስ ዕለታዊ ምግቢ ሰሪዕና መዓልታውን ኣብ ነፍሲ ወከፍ ህሞትን ክንጥንቀቐሉ፡ “ፍቓድ ኣምላኽ” ዚበሃል ኣምር ወይ ኣርእስቲ ኸም ዘሎ እኳ እንዝክረሉ ግዜ ኣዝዩ ውሑድ እዩ። ከም ኣቦና ዘማራይ ዳዊት፥ “ኣምላኸየ፡ ፍቓድካ ንምግባር ባህጊ ኣሎኒ፡ ንስካ ኣምላኸይ ኢኻ እሞ፡ ምግባር ፍቓድካ ምሃረኒ” ኢልና እንጽልየሉ ጊዜ እኳ ኣዝዩ ውሑድ እዩ (መዝ 40፡8፣ 143፡10)። ቅዱስ ዳዊት ግና፡ ፍቓድ ኣምላኽ ንምግባር ካብ ምብሃግን ምጽላይን ሓሊፉ፡ ህይወቱ ምሉእ ስለ ዝሰዓቦን ዝተግበሮን፡ ብልሳን ኣምላኽ፡ “ከም ልበይ (ከም ፍቓደይ) ዚገብር ሰብኣይ” ተባሂሉ ኺምስከረሉ ኸሎ፡ ብልሳን ሃዋርያት ድማ “ዳዊት ብዘመኑ ንፍቓድ ኣምላኽ ምስ ኣገልገለ ዓረፈ” ተባሂሉ ዝተመስከረሉ ዕዉት ኣቦ እዩ (1ሳሙ 13:14፣ ግብ 13:36)። ነብዪ ሳሙኤልውን ብእግዚኣብሄር “ከም ልበይን ከም ነፍሰይን ዚገብር እሙን ካህን” ተባሂሉ ዝተመስከረሉ ቕዱስ ናይ ኣምላኽ ሰብ እዩ (1ሳሙ 2፡35)።
እምበኣር ንሕናውን ነዞም ቅዱሳን እዚኣቶም ምእንቲ ኽንመስል፡ ፍቓድ ኣምላኽ ምፍጻም ዕለታዊ ምግብናን ናይ ህይወት ምሉእ ተልእኾናን ክንገብሮ ይግብኣና። ጐይታና፥ “ካብ ርእሰይ ገለ ክገብር ኣይክእልን’የ። ፍቓድ እቲ ዝለኣኸኒ እምበር፡ ፍቓደይ ኣይደልን እየ” ብምባል ፍቓድ ኣምላኽ ምግባር ወይ ዘይምግባር ናይ ምርጫ እምበር ናይ ዓቕሚ ጉዳይ ከም ዘይኰነ ኣረጋጊጹልና ኣሎ (ዮሃ 5፡30)። ፍቓደይ ክገብር ኣይደልን እየ እምበር “ኣይክእልን እየ” ኣይበለን። ስለዚ ሓደ ሰብ፡ ፍቓድ ኣምላኽ ምግባር ከም ዝሰኣነ ገይሩ ኬመኽንይ ኣይክእልን እዩ። ፍቓድ ኣምላኽ ኪግበር ዘይክኣል እንተ ዚኸውን እግዚኣብሄር “ግበሩ” ኢሉ ኣይምኣዘዘናን። እቶም ብዅሉ ነገሮም ከምዚ ከማና ዝዀኑ ናይ ኣምላኽ ሰባት ድማ ንፍቓድ ኣምላኽ ተኣዚዞምን ፈጺሞምን ክም ዝሓለፉ ኣይምተነግረናን ነይሩ። ስለዚ ኽንገብሮ ስለ ዘይደለና እምበር ክንገብሮ ስለ ዘይከኣልና ኣይኰንናን ንፍቓድ ኣምላኽ እንግህሶን እነፍርሶን ዘሎና ማለት እዩ። ኣብቲ መዓልቲ ፍርዲ ጐይታና፡ ነቶም ንፍቓዱ ደፊሮም ንፍቓድ ርእሶም ዘኽበሩ፡ ብዘይ ምሕረት ዚፈርደሉ ምኽንያት ድማ ንሱ እዩ።
ብዙሓት ሰባት ፍቓድ ኣምላኽ እንታይ ምዃኑን ብኸመይ ከም ዚፍጽምዎን ከም ዘይፈልጡ ኺዛረቡ ይኽእሉ እዮም። እንተ ዀነ እግዚኣብሄር ንፍቓዱ ኣብ ቃሉ ገሊጽዎ ከም ዘሎ ኽንፈልጥ ይግብኣና። ኣየናይ ፍቓድ ኣምላኽ፡ ኣይናይከ እዩ ዘይፍቓድ ኣምላኽ ኣብኡ ብንጹር ተገሊጹ ኣሎ። ሓሶት ወይ ሓቂ ኽትዛረብ ዜገድድ ክውነታት ኬጓንፈካ ኸሎ፡ “ኣየናይ ክዛረብ እዩ ፍቓድ ኣምላኽ፧” ኢልካ ምሕታት፡ ግብዝነትና እምበር ዘይምፍላጥና ኣየመልክትን እዩ። ክንዲ ዘኽፈለ ዋጋ የኽፍልካ ብዘየገድስ፡ ነታ ሓቂ ብፍቕሪ ኽትዛረባ ፍቓድ ኣምላኽ እዩ። ምስ ሰባት ዜቋዩቝ ወይ ዜባእስ ኵነታት ኪፍጠር ከሎ፡ ኣብታ ህሞት እቲኣ ነቲ ምሳኻ ዚገጥም ዘሎ ሰብ ጥራሕ ዘይኰነ፡ ነቲ ንኽልቴኻ ዝፈጠረን ዚዕዘብን ዘሎ ኣምላኽ ክትዝክር ጽቡቕ ፍቓድ እንተ’ልዩካ፡ “ነዚ ሰብ ክዕገሶን ከፍቕሮን ይቕረ ኽብለሉን ድዩ ፍቓድ ኣምላኽ ወይስ ካዕበት ክመልሰሉን ክፈድዮን፧” ኢልካ ክትሓትት፡ ናይ ብሓቂ ሕልናን ጥዑይ ኣእምሮን እንተ’ልዩካ፡ ፈጺምካ ኣይሕሰብን እዩ። ፍቓድ ኣምላኽ ኣብ መኣድኻ ኣብ መዳቕሶካ፡ ኣብ ስራሕካ፡ ኣብ ዕላልካ፡ ኣብ ኵሉ ካልእ ንጥፈታትካ ኣብ ኵሉ ሓሊፋ እያ ትጸንሓካ። ምሳኻ እያ እትጐዓዝ እምበር፡ ካብ ሰማይ ስሒብካ እተውርዳ፡ ኣብ ቤተ ክርስትያን ኬድካ እትዕድጋ ንብረት ኣይኰነትን። ፍቓድ ኣምላኽ ኣብ ኣእምሮካ፡ ኣብ ልሳንካ፡ ኣብ ኣእዳውካ፡ ኣብ ካልእ ናውቲ ሰብነትካ፡ ኣብ ጁባኻ፡ ኣብ መኣድኻ ኣላ። ክትሰርሕ፡ ክትነግድ፡ ክትሓርስ ከሎኻ፡ ምስ ሰባት ከተዕልል፡ ክትወዓዓል፡ ክትማጐት፡ ምስ ኣንጻር ጾታ ኽትጠማመት ክትዘራረብ ክትተናኽፍ ከሎካ ኣብኡ ምሳኻ ኣላ። ኣብታ ህሞት እቲኣ፡ ወይ ምህላዋ ዘኪርካ ኣልዒልካ ክትፍጽማ ኢኻ፡ ወይ ከኣ ምህላዋ ዘኪርካ ኣልዒልካ ክትድርብያን ክትረግጻን ኢካ፡ ወይ እውን ምህላዋ ንማለቱ ኸይዘከርካ፡ ከምቶም ብልባብን ብልጓምን ጥራይ ዝግርሑ ኣፍራስን ኣባቕልን ኴንካ ብደመነፍሲ (ብትፍንያት -instinictively) ክትኸይድ ኢኻ። ንስኻ ነቲ ክቡር ዘለኣለማዊ ፍቓዱ ዚምጥን ኣኽብሮት ሂብካ ኣብዛ ሓላፊት መዋእልካ ኣኽቢርካ እንተ ሓለፍካ፡ ነቲ ንስኻ ዝሃብካዮ ሓጺር ኣኽብሮት ንሱ ግና ኣብ ዘለኣለም ብዘይንገር ክብሪ ኬኽብረካ እዩ። ነዛ ሓጻር መዋእልካ ንፍቓድ ኣምላኽ እናገሃስካን እናረገጽካን እንተ ሓሊፍካ ድማ፡ ንሱ ንኽብሩ፡ ንፍቓዱ ቀናእ እዩ እሞ፡ በቶም ምስኦም ኴንካ ንፍቓዱ ዝረገጽካዮ ኣጋንንቲ ክትርገጽ ኣሕሊፉ ኺህበካ እዩ። እምበኣር ዝከበርካ ክርስትያን ነፍሲ፡ ህይወት ምርጫ እያ። እንተ ህይወት እንተ ሞት፡ እንተ ኽብረት እንተ ውርደት፡ ኵሉ ኣብ ምርጫኻ እዩ ዚምርዀስ። እቲ ኽብረትን ህይወትን ዚመርጽ፡ ንፍቓድ ኣምላኽ ኪገብርን ኬኽብርን ይምረጽ። ከምቲ ብዛዕባ ኽቡር መድሓኒና፡ “ፍቓድ እግዚኣብሄር ኣብ ኢዱ ኺሰልጥ እዩ” ዝተባህለሉ፡ ፍቓድ ኣምላኽ ኣብ ቃላት ልሳንካ ኣብ ተግባር ኣእዳውካ ይኹን፡ ኣብ ሓሳባት ኣእምሮኻ ይሰልጥ ምህላዉ ርግጸኛ ኹን። ምግባር ፍቓድ ኣምላኽ ምርጫ ምዃኑ ወርትግ ዘክር። ፍቓድ ኣምላኽ ንምግባር ዜዐውተካ ምስጢር ጐይታና ገሊጹልካ ኣሎ። ንፍቓድ ኣምላኽ ወርትግ ዚዕወቱሉ እቶም ከም ምግቢ ዕለቶምን ከም ተልእኾ ምሉእ ህይወቶምን ዚርእይዎ ሰባት ጥራይ እዮም።
ሃዋርያ ቅዱስ ጳውሎስ ንፍቓድ ኣምላኽ ምፍላጥን ምግባርን፡ ንዓለም ካብ ምምሳል ከም ዜድሕንን፡ ንስጋኻ ድማ ህያውን ቅዱስን ንኣምላኽ ባህ ዜብልን መስዋእቲ ጌርካ ከተቕርበሉ ከም ዝረድእ ገሊጹልና ኣሎ (ሮሜ 12፡2)። ንምድሓን ለባም ብምግባር ንጥፍኣት ኣሕሊፉ ካብ ዝህብ ዕሽነት ከም ዜናግፍውን ነጊሩና እዩ (ኤፌ 5፡17)። ብሰናይ ግብሪ ሃብታማት ዚገብረናውን ምግባር ፍቓድ ኣምላኽ ጥራይ እዩ (እብ 13፡21)። ሃዋርያ ቅዱስ ዮሃንስውን፥ “ዓለም ትሐልፍ እያ፡ ፍትወታ ኸኣ፡ እቲ ንፍቓድ ኣምላኽ ዚገብር ግና ንዘለኣለም ይነብር።” ብምባል፡ ፍቓድ ኣምላኽ ናይ ምምራጽ ብልህነት ማዕረ ኽንደይ ዓብይ ምዃኑ ኣረጋጊጹልና ኣሎ (1ዮሃ 2፡17)። ልዕሊ ዅሉ ግን እቲ ጐይታና፥ “ፍቓድ እቲ ኣብ ሰማያት ዘሎ ኣቦይ ዚገብር ዘበለ ዅሉ፡ ንሱ ሓወይን ሓብተይን ኣደይን እዩ፡” ዝበሎ ቓል ከነቕልበሉ ይግብኣና (ማቴ 12፡50)። ንሓደ ኣብ ምድሪ ዝመላለስ ሓጺር ዝመዋእሉ ድኹም ፍጥረት፡ ሓውን ሓብትን ናይ ክርስቶስ ካብ ምዃን ዚዓብይ፡ ካልእ ዝዓይነቱ ኽብሪ ኺርኸብዶ ይኽእል ኰን ይኸውን፧ ነቲ ኸንቱ ዝዀነ ፍቓድ ርእሱ ኺገብር ኢሉ፡ ናይዚ ክቡር ጐይታ ሓውን ሓብትን ካብ ምዃን ኪበኵር ዝመረጸኸ ከመይ ዝበለ ዓሻ ዀን እዩ፧ እምበኣር ንለብም፡ ፍቓድ ርእስኻ ብምፍጻም ዚርከብ ሕሱርን ሓላፍን ረብሓ ምእንቲ ኽንረክብ፡ ፍቓድ ኣምላኽ ብምግባር ንእንኸፍሎ ንእሽቶን ጊዝያውን ዋጋ ምእንቲ ኸነወግድ ኢልና ምስ ክርስቶስ ሓውን ሓብትን ዘይኰነስ ጸላእቲ ኸይንኸውን ንጠንቀቕን ምርጫና ነጸብቕን። ካብ ብፍቓድና እንሓጥእ፡ ብፍቓድ ኣምላኽ ንዘይምሕጣእ መከራ እንተ ጸገብናን ብዙሕ ረብሓታት እንተ ጐደለናን እዩ ዜሕሸና። ዋላ ንበይንና ጥራይ እንተ ዀንና እኳ፡ ከም ኖህ ኣብዛ ኣብ ቅድሚ ኣምላኽ ዝተበላሸወት ዓለም፡ ከም ፍቓድ ኣምላኽ እንተ ነበርና እዩ ዜሕሸና። ምኽንያቱ ነቶም ፍቓዱ ብምፍጻም ዘኽበርዎን ፍቓድ ስጋን ዓለምን ዘይጸየቖምን እሙናቱ፡ ብናይ ምድሓን መርከብ ዚብጀው ኣምላኽ ኢና እነምልኽ። ነቶም ንእኡ ዘይኰነስ ንርእሶም ባህ ዜብሎም ጥራይ ዚሓርዩ ግና ከም ሰዶምን ጐመራን ብዝናም ዲንን ሓውን፡ ወይ ድማ ከምቲ ናይ ዘመን ኖህ ብናይ ኣይሂ ጥፍኣት ኬጥፍኦም እዩ። እምበኣር ብብልዒ ከም እንሕጐሶ፡ ፍቓድ ኣምላኽ ብምፍጻም ካብኡ ብዚበልጽ ሓጐስ ንተሓጐስ። ሓጐስ ዘይህበካ ነገር ይትረፍ ክትደጋግሞን ክትነብሮን፡ ነዛ ሓንሳእ ክትገብሮን፡ ብዛዕባኡ ኽትሰምዕን እኳ ኣይጽወርን እዩ። ብፍቓድ ኣምላኽ ወርትግ ተሓጐስ። ፍቓዱ ወርትግ ኣብ ኢድካ፡ ኣብ ህይወትካ ይሰልጥ ከም ዘሎ ርግጸኛ ኹን። ክትዛረብ ከሎኻ ንፍቓድ ኣምላኽ ኣብ ኣፍካ ኣኰማስዓዮ። ኣብ ጥዑም ይኹን ዘይጥዑም ኵነታት፡ ፍቓድ ኣምላኽ ናይ ህይወት ምሉእ ተልእኾኻ ምዃኑ ኣረጋግጽ። ኣብ ህይወትካ እታ ዝኸፍኣት መዓልቲ፡ እታ ፍቓድ ኣምላኽ ኣብ ህይወትካ ዘይሰለጠትላ መዓልቲ ትኹን። ብምርጫኻ ንክርስቶስ ምሰሎ። ከምቲ መዝገብ ጥበብን ፍልጠትን ዝዀነ ጐይታኻ፡ ሰብ ዘይፈልጦ ነባሪ ምግቢ ተመገብ።
ብጸጋ ጐይታና ኢየሱስ ክርስቶስን ፍቕሪ ኣምላኽን ሕብረት መንፈስ ቅዱስን ምስ ኩላትና ይኹን።
ኦርቶዶክሳዊት ቤተ ክርስቲያን ተዋህዶ ኤርትራ መንበረ ጵጵስና ሰሜን ኣሜሪካ


text:
“አብ አውሮጳ ዘለዉ ኤርትራዊያን፡ 30-40% ኢትዮጵያዊያን እዮም ዝብል ገምጋም ኣለና”
አብ ማልታ ዝተጋብዓ ዋዕላ መራሕቲ ሃገራት አውሮጳን ኣፍሪቃን ሕብረት አውሮጳ ንጠንቂ ፍልሰትን ስደትን አፍሪቃዊያን ንምቅራፍ $1.9 ቢሊዮን ሓገዝ ክህብየ ኢሉ። አብዚ ዓመት’ዚ ጥራይ ብኣማኢት ኣሽሓት ዝቁጸሩ ሰባት ማእከላይ ባህሪ ብምስጋር ኣውሮጳ በጺሖም። ኣውሮጳ እዚ ዋሕዚ ፍልሰተኛታት ካብ ዓቕማ ንላዕሊ ምኳኑ ክትገልጽ ጸኒሓ`ላ።
አብ ወርሒ ሚያዝያ ናይዚ ዓመት’ዚ ጥራይ አስታት 800 ሰባት ማእከላይ ባሕሪ ንምስጋር አብ ዝገበርዎ ፈተነ ከምዝሞቱ ይፍለጥ። እዚ ክስተት ነዚ ናይ ትማልን ብቅድሚ ትማልን አብ ማልታ ዝተቃንዓ ዋዕላ ማልታ ዘበገሰ ክኸውን ኸሎ ሕብረት ኣውሮጳ ነዚ ቅልውላው ዋሕዚ ስደተኛታት ንምፍታሕ 17 ገጻት ዝሓዘ መደብ ትግባረ ዝሓንጸጸ ክከውን ከሎ፡ እዚ ሓገዝ አብ ምክፋት ዕድላት ስራሕ፡ ምምዕባል አገልግሎት ጥዕናን አብ ምኽልኻል ግጭትን ዘአመሰሉ ለውጢታት አብ ሃገራት አፍሪቃ ከታኣታትው ዝዓለመ’ዩ።
ፕረዝደንት ኒጀር አብቲ ዋዕላ አብዘስምዕዎ መደረ እዚ ናይ ሕጂ ሓገዝ እኹል ከምዘይኾነ እቲ ክስተት ዓብይ ምኳኑን ስለዝኾነ ድማ ካልኦት መሻርኽቲ’ውን አብዚ ሓገዝ ክሳተፉ ጻውዒት አቅሪቦም አለዉ።
ቀዳማይ ሚኒስትር ጣልያን ማትዮ ረንዚ ብወገኑ እቲ ገንዘብ ውሒዱ ዝብሃል ብአሉታ ካብ ዝርእይዎ ወገናት ዝመጽእ ውሳኔታት ከምዝኾነ ድሕሪ ምግላጽ፡ እንተኾነ ግን ጣልያን ነዚ ሓገዝ በአወንታ ከምትርእዮን አብዚ ጉዳይ ፍልሰተኛታት መሻርኽቲ ከምዝረኸበትን አፍሪቃ ድማ ቀዳምነት ከምዝወሃባ ገሊጾም’ለው።
ንዋሕዚ ሶርያዊያን ፍልሰተኛታት ንምፍታሕ $3 ቢሊዮን ሓገዝ ንቱርኪ ተሰሊዑላ’ሎ እዚ አሃዝ ምስቲ $1.9 ቢሊዮን ንመላእ አፍሪቃ ዝተሰለዓ እኹል ኣይኮነን።ማርታ ፎረስቲ ካብ ስግር ባሕሪ ኢንስትቱት
ብኻልእ ሸነኽ፡ አብቲ ዋዕላ ማልታ መደረ ዘስምዑ ሚንስተር ወጻኢ ጉዳያት ኤርትራ ዑስማን ሳልሕ ብወገኖም እዚ ዋዕላ ካብቶም ቅድሚ ሕጂ አብ ጉዳይ ስደትን ፍልሰትን ዝተካሄዱ ዋዕላታት ዝተፈልየ ምኳኑ ጠቂሶም እዚ ድማ እቲ ጉዳይ ህጹጽ መፍትሔ ዘድልዮ ከምዝኾነ ክልቲኦም ወገናት ማለት ሃገራት ኣፍሪቃን አውሮጳን ነዚ ዝተወሳሰበን ብዙሕ ገጻት ዘለዎን ጉዳይ ፍልሰትን ስደትን ንምፍታሕ ናይ ሓባር መርገጺታት ከምዘድልየን ዝተረድእሉ`ዩ ብምባል ንውጽኢት`ቲ ዋዕላ ንኢዶም።
ሚኒስትር ዑስማን መንግስትን ህዝብ ኤርትራ ነዚ ብድሆ ስደትን ፍልሰትን ንምፍታሕ ቀዳምነት ሂቡ ይሰርሓሉ ከምዘሎን ምስ ሕብረት አውሮጳን ካልኦት አባል ሃገራትን ዝካየድ ሸርክነትን ንምስራሕ ዘለዎ ድልውነትን ሰናይ ድልየትን ገሊጾም።
ምስ’ዚ ዝተሓሓዘ ዜና ኣምባሳደር ኦስትርያ አብ ኢትዮጵያ አንድርይስ መላን ናብ አውሮጳ ዝፈልሱ ኢትዮጵያዊያን ጽግዕተኝነት ንምርኻብ ኤርትራዊያን ኢና ከምዝብሉ ብተወሳኺ ብአሽሓት ዝቁጽሩ ኢትዮጵያዊያን ናብ ስዑዲ ዓረብን ደቡብ አፍሪቃን ከምዝስደዱ ገሊጾም። “አብ አውሮጳ ዘለዉ ኤርትራዊያን፡ 30-40% ኢትዮጵያዊያን እዮም ዝብል ገምጋም ኣለና”
ምሉእ ትሕዝቶ ጸብጻብ አብዚ ምስማዕ ይኸአል።


text:
ንምዕባይ ካርጎ ኣፍሪካ ኣብ ቶጎ ዝተበፅሓ ስምምዕነት ተግባራዊ ክኸውን ይግባእ ኢሎም ፕሬዝዳንት ዶክተር ሙላቱ ተሾመ ፀውዖም፡፡
- Last Updated on 01 July 2017
- Hits: 179
ፕሬዝዳንት ሙላቱን ፕሬዝዳንት ዓለም ለኸ ትካል ሲቪል ኣቬሸን ኦሉመይዋ ቤናርድ ኣሊዩ ኣብ ቤት ፅሕፈቶም ኣዘራሪቦም፡፡ ኣብቲ ዘተ እውን ከም ኣቆፃፅራ ኣውሮፖውያን ፣ብ1999 ኣብ ኮንጎ ዝተገበረ ኣህጉራዊ ሓፈሻዊ ኣኼባ ዘፈር ሲቪል ኣቬሽን ኣፍሪካ ንምዕባይ ዝተበፅሓ ስምምዕነት ተግባራዊ ክኸውን ከም ዝግባእ ፕሬዝዳንት ዶክተር ሙላቱ ገሊፆም፡፡ ፕሬዝዳነተ ዓለም ለኸ ትካል ሲቪል ኣቬሽን ኣሉመይዋ ቤናርድ ኣሊይ ብወገኖም ኣብ ኣፍሪካ ቀዳማይ ዝኮነ ነፈርቲ ፅዕነት ኢትዮጵያ ኣብ ኮንጎ ሎሜ ዝተበፅሓ ስምምዕነት ተግባራዊ ንክኸውን ይሰርሕ ከም ዘሎ ገሊፆም፡፡ ዓለም ለኸ ደረጅኡ ዝሓለወ ስርዓት ካርጎ ንክዝርጋሕ ብቀፃልነት ትካሎም ሓገዝ ከም ዝገብር ገሊፆም እዮም ይበል ፀብፃብ ኢቢሲ፡፡


text:
መንበሪ-ገዛ
ኣብ ፒተዮ እተፈላለየ መንበሪ ኣባይቲ ኣሎ። ኣብዚ ዚካረን ዚዕደግን ቪላታትን ኣፓርትማን ሰርቪሳትን ዘለዎ ከባቢ ኣሎ።
Pitebo ናይቲ ኮምዩን ትካል ክራይ ኣባይቲ እዩ። ንሱ ዝካረ ገዛውቲ ይዕድል። ይኹንምበር ብሕታውያን ኣካረይቲውን ኣለዉ። እቲ ናይቲ ኮምዩን መቐበሊ ስደተኛታት ነቶም ስደተኛታት ገዛ ንኪረኽቡ ይሕግዞም።
ኣብቲ ናይ ፒተዮ ወብሳይት ተወሳኺ ሓበሬታ ኣሎ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
በቶም ካብ ወጻኢ ዝመጹ ብብዝሒ ዚዝረብ ቋንቋታት፡ ዓረብ፡ ፋርስ፡ ዳሪ፡ ሶማሊን ትግርኛን እዩ።
ማሕበራትን ምትእኻባትን
ኣብ ፒተዮ ልዕሊ 300 ማሕበራት ኣለዋ፡ መብዛሕትአን ኣብ ስፖርትን ባህልን ዘተኮራ እየን። ናይ ወጻኢ ድሕረባይታ ብዘለዎም ሰባት ዝቖማ ማሕበራትውን ኣለዋ፡ ከም ንኣብነት ናይ እስልምናን ናይ ሶማሊን ማሕበራት።
ኩለን ንጡፋት ማሕበራት ኣብቲ ናይ ፒተዮ ደብተር ማሕበራት ክትረኽበን ትኽእል።
ናይ ፒተዮ ሽወደናዊት ቤትክርስትያን ናይ መጽናዕቲ ሓገዝ ትህብ ስሕት ኢላ ድማ ምስቲ ኮምዩን ወይ ካልእ ኣካል ብምትሕብባር ኣህጉራዊ በዓላት ብመግብን መስተን ተስተናግድ። ኣብዚ
ናይቲ ከባቢ ማሕበር ቀዪሕ መስቀል ኣሎ።
ኣብቲ ከባቢ ብቐረባ እንታይ ይርከብ
ናይ ፒተዮ ማእከል ከተማ ዳርጋ ንኹሉ ቀረባ እዩ። ኣብኡ ክልተ ናይ ዕዳጋ ጋለርያ፡ ቡቲካት፡ ካፈታትን ኣብያተመግብን ኣሎ። ኣብያተጽሕፈት መድህንን ቀረጽን ናይ ስደተኛታት መቐበልን እውን ኣብቲ ማእከል ከተማ እዩ። ቤትጽሕፈት ዕዮን፡ ቤትንባብን ምምሕዳር ከተማን ብእግሪ ኪኽየድ ይከኣል። ካብቲ ማእከል ከተማ ውጽእ ኢልካ ዘገልገለ ክዳውንቲ፡ ኣቕሑ ገዛን ክሽነን፡ ናይ ስፖርት መሳርሒን ካልእን ብሕሱር ዋጋ ዝሸጣ ኣለዋ፡ ከም
Repris återanvändningsmarknadቀዪሕ መስቀል ኩፓን ከምኡውን Second Chance.
Studio Acusticum ዘመናዊ መድረኽ ሙዚቃ እዩ። ብቐጥታ ድማ ምስ ናይ ሙዚቃ ኮለጅ እተኣሳሰረ እዩ። ኣብኡ ናይ ሓጋይን ክረምትን ንጥፈታት ዘለዎ
ብዙሕ ናይ ስፖርት መሳለጥያታትን ኣደራሻትን ኣሎ። ናይ ስፖርት ከተማ ዝኾነት ፒተዮ፡ ኣብ እተፈላለየ ስፖርት ትካፈል፡ ከም ምንሽርታት፡ ምግላብ፡ ኵዕሶ እግሪ (ናይ ደቀንስትዮ) ከምኡውን ሆኪ (ናይ ደቀንስትዮ)።
ናብ ማያትን እኩባት ደሴታትን ቀረባ ብምዃና ተፈታዊት እያ። ብግዜ ሓጋይ እቲ ገማግም ባሕሪ ብዙሕ በጻሕቲ ኣለዉዎ፡ ከምቲ ዓብን ውሩይን ናይ ቱሪስት ቦታ ዝኾነ
Piteå havsbad ። ኣብ ክረምቲ ተቐማጦ ፒተዮ ናይ ምንሽርታትን ኮረርን ናይ በረድ ማኪናን ጸወታታት ይጻወቱ።
ንተወሳኺ ሓበሬታ
ኣብቲ ናይ ፒተዮ ኮምዩን ወብሳይት ድለ።
ኣገልጎት ክንክን ወይ ሕብሐባ ቆልዑ
ኣብ ፒተዮ ኮሙናውያንን ብሕታውያንን ኣብያትትምህርቲ ህጻናት ኣለዋ ከምኡውን ሓንቲ ብማሕበር ወለዲ እትመሓደር ቤትትምህርቲ ህጻናት ኣላ። ገሊአን ምስ ረጆ ኤሚልያን ሞንተሶሪን ዝመሳሰላ እየን። ሓንቲ ናይ ህጻናት ቤትትምህርቲ ኣብ ደጋዊ ዙረትን ተመክሮን እያ እትትኩር። ቦታ ንምሓዝ ነቲ ናይ ትምህርቲ ምምሕዳር ተወከሶ።
ኣብቲ ናይቲ ኮምዩን ወብሳይት ብዝያዳ ኣንብብ።
ኣብ ፒተዮ ክፉታት ኣብያተትምህርቲውን ኣለዋ። ኣብኡ ወለዲ ምስ ደቆም ምስ ካልኦት ወለድን ደቆምን ንምርኻብ ይመጹ። ከምኡውን ብናይቲ ኮምዩን ዝመሓደር
Familjens hus፡ ብሽወደናዊት ቤትክርስትያን ዝመሓደር ኣብ ገጠራት ዚርከብ ናይ መአከቢ ቦታታትን።
ናይ መባእታን ካልኣይን ደረጃን ኣብያተ-ትምህርቲ
ኣብ ፒተዮ ኣስታት 30 መባእታ ኣብያተትምህርቲ ኣለዋ።
Christinaskolanካብ ትምህርታዊ ዓመት 4 ዚጅምር ናይ ሽወደን ቤትትምህርቲ ናይ ባለት/ክላሲካዊ ትልሂት ስልጠና ኣለዎ፡ ከምኡውን ሙዚቃ ንትምህርታዊ ዓመት 7-9 ኣሎ። ኣብ ኦየቢን ንኹሉ ትምህርታዊ ዓመት ዚኸውን ናይ ምስማዕ ክላሳት ኣሎ። ኣብ ኖርማልምስኩላን ድማ ንፈለማ ትምህርታዊ ዓመት ዚኸውን ናይ ሞንተሶሪ ንጥፈታት ኣሎ።
ኣብዚ ክልተ ካልኣይ ደረጃ ኣብያተትምህርቲ ኣለዋ።
ስትሮምባካስኩላን ብዙሕ ሃገራውን መእተውን ፕሮግራማት ኣለዎ። ኣብዚ ብሃገራዊ ደረጃ ናይ ዳንስን ናይ ኢንዱስትሪን ፕሮግራም ኣሎ።
ግራንስ ናቱርብሩክስኩላ ናብ ሕርሻን እንስሳታትን ከምኡውን ናብ መእተዊ ፕሮግራም ዘተኮረ ናይ ካልኣይ ደረጃ ትምህርቲ ይህብ።
ኣብ ፒተዮ ናይ ሮንስኩላ ናይ መባእታን ስልጠናን ቤትትምህርቲ ኣሎ። ኣብ ስትሮምባካስኩላን ድማ ናይ ካልኣይ ደረጃ ፍሉይ ቤትትምህርትን ናይ ንጥፈታት ስልጠናን ኣሎ።
ብዛዕባ ኣብያተትምህርቲ ፒተዮ ተወሳኺ ኣንብብ።
ዕድላት ትምህርቲ
ትምህርቲ ንዓበይቲ፡ መባእታዊ ኮርሳትን ካልኣይ ደረጃዊ ኮርሳትን ፍሉይ ትምህርቲ ንዓበይትን እተፈላለየ ሞያዊ ስልጠናን ሽወደን ንወጻእተኛታትን (sfi) ይህብ። ብመገዲ ኣብቲ Vägledningscentrum ዚወሃብ መጽናዕትን ሞያዊ መምርሕን፡ ብዛዕባቲ ኣብ ኩሉ ጽፍሕታት ዚወሃብ ናይ ሞያን ናይ ዓበይቲ ትምህርቲ፡ ከምኡውን ዩኒቨርሲቲን ኮለጅን ሞያዊ ኮለጅን ህዝባዊ ኮለጅን ሓገዝ ትረክብ።
ኣብ ፒተዮ
Framnäs folkhögskolaከምኡውን
Musikhögskolanብዙሕ ስልጠናን ኮርሳትን ዚወሃበሉ ክፋል ናይ ሉለዮ ተክኒካዊ ዩኒቨርሲቲ፡ - ኣብ ሙዚቃን መራኸብን መድያን ቀዳማይ ዝኾነ፡ ይርከብ።
ናይ ሉለዮ ተክኒካዊ ዩኒቨርሲቲ ኣብ በጺሕካ እትምለሰሉ ርሕቀት እዩ ዘሎ፡ ግሩም ናይ ኣውቶቡሳት ኣገልግሎት ከኣ ኣለዎ።
ኩሎም እቶም ናብ ሽወደን ዚመጹ ሓደስቲ ስደተኛታት ብዛዕባ ሽወደንን ኣካይዳኣን ናይ ሕብረተሰብ ምልላይ ኮርስ ይወሃቦም። እዚ ከኣ ብመገዲ
Flyktingmottagningenይዳሎ።
ኣገልጎት ጥዕና
ኣብ ፒተዮ ሓንቲ ሓያሎ ክፍልታት ሕክምናን ናይ ህጹጽ ረድኤትን ዘለዋ
Piteå älvdals sjukhus እተባህለት ሆስፒታል ኣላ። ኣብቲ ኮምዩን
ሓሙሽተ ማእከላት ጥዕና ኣለዋ። ንሳተን በቲ ኮምዩን እየን ዚካየዳ። ሓንቲ ከኣ ብብሕታዊ መገዲ ትካየድ። ኣብ መብዛሕተአን ናይ ኣደታትን ህጻናትን ናይ ምውስዋስ ኣካላትን ክሊኒካት ኣሎ።
ኣብቲ ኮምዩን ናይ ህዝቢ ሕክምና ስኒ፡ ናይ ስኒ ምዕራይን ተክኒካዊ ላቦራቶርን ኣሎ። ኣብኡ ፍሉይ/ናይ ስፐሻሊስት ሕክምና ስኒ ኣሎ። ኣብቲ
ናይ ኖርቦተን ወረዳ ቤትምኽሪ ተወሳኺ ሓበሬታ ኣሎ።
ናይ ቋንቋ ድግፍ-ተርጓሚ ምርካብ
ቋንቋ ሽወደን ዘይትዛረብን ዘይትርዳእን ምስ እትኸውን ኣብቲ ምስ ሰበስልጣን ወይ ትካላት እትገብሮ ርክባት ናይ ትርጉም ኣገልግሎት ኪወሃበካ እዩ። እቲ ዝመልከቶ በዓልስልጣን ወይ ትካል እዩ ናይ ተርጓማይ ቆጸራ ዚገብር።
ኣገልግሎት መጎዓዝያ
ኣብ ፒተዮ እቲ ናይ ኣውቶቡስ መስመራት ብ
Citybuss እዩ ዚካየድ። ኩሉ መስመራት በቲ ሰንትሩም እዩ ዚሓልፍ። ነቲ ናብ ገጠራትን ጎረቤት ኮምዩናትን ዚኸይድ መስመራት
Länstrafikenእዩ ዘካየዶ። ናይ ለንስትራፊከን ኣውቶቡሳት ካብቲ መነሃርያ ኣውቶቡስ እየን ዝለዓላ።
ዝቐረበ መነሃርያ ባቡር ኣብ ኣልቭስቢንን ሉለዮን ይርከብ። ብዛዕባ ሰሌዳ ሰዓታት ኣብ
sj.seረአ።
ናይ ሉለዮ መዓርፎ ነፈርቲ ቀረባን መዓልታዊ ናብ ስቶክሆልምን ካልእ ቦታታትን ዚበራ ነፈርቲ ዘለዋኦን እዩ።
ስራሕን ትካላት ናይ ምምስራት ተኽእሎታትን
ኣብ ፒተዮ
3,800 ዋኒናት ኣለዋ። ኣብዚ ክልተ ዓበይቲ ናይ ወረቐት ፋብሪካን፡ ብዙሓት ናይ ጽርበት ፋብሪካን፡ ሓንቲ ናይ ምስናዕ ፋብሪካን ከምኡውን ዚዓቢ ዘሎ ናይ ኣገልግሎት ሰክተርን ኣሎ። ካልኦት ቀልጢፈን ዚዓቢ ዘሎ ሰክተር ንምሕዳስ ጸዓት፡ ንቱሪዝምን ከምኡውን ንፈጠራነትን ባህላውን ንጥፈታት ዚምልከት እዩ። እቲ ኣስታት 3,500 ሰራሕተኛታት ዘለዉዎ ፒተዮ ኮምዩን እቲ ዝዓበየ ወሃብ ስራሕ እዩ።
ፒተዮ ኮምዩን ነቲ
Piteå företagarcentrumየካየዶ፡ ኣብኡ ድማ እቶም ናይ ውልቆም ዋኒናት ኪጅምሩ ዚደልዩ ደገፍን ሓገዝን ይረኽቡ።


text:
ኣብቲ ብቀዳም 14 ለካቲት 2015 ኣብ ዓ/ብርጣንያ ከተማ በርሚንግሃም ንመበል 25 ዓመት ቡሩራዊ እዮቤልዮ ስርሒት ፈንቅል ንምጽንባል ዝተካየደ መደብ ሓያሎ ህጻናት መንእሰያትን ወለድን ዝተረክብሉ ኣጋጣሚ : ቀዳማይ ጸሓፊ ኤምባሲ ሃገረ ኤርትራ ኣብ ዓባይ ብርጣንያ ኣየርላንድን ኣቶ ሳልሕ ዓብደላ ንሓያልነትን ጽንኩርነት ምሕራር ከተማ ባጽዕ ዝተከፉለ መስዋእትን ብምጥቃስ : መልእክቲ መበል 25 ዓመት ቡሩራዊ እዮቤልዮ ስርሒት ፈንቅል ዘመሓላልፎ መልእክቲ ነዛ ብከቢድ መስዋእቲ ዝመጸት ኤርትራ ሓድነትካ ብምድልዳል ንኩሉ ተጻብኦታት እና መከትካ ኣብ ኩሉ ህንጸትን ድሕነት ሃገር መሪሕ ተራ ምብርካትዩ ኢሉ።
ብድሕሪዚ ኤርትራውያን ነበርቲ ከተማ በርሚንግሃም ነቲ ዕለት ዘንጸባርቅ ግጥምታት ብምቅራብ ካብ ለንደን ብዝመጸት ድምጻዊ ሓይልኣብ /ሰላሊዓ/ ብዝርከባ ጉጀለ ባህሊ ኽዘናግዑ ኣምስዬም።
ኣብቲ ኣጋጣሚ ሓላፊ ህዝባዊ ጉዳያት ኣብ ኤምባሲ ሃገረ ኤርትራ ዓባይ ብርጣንያ ኣየርላንድን ኣቶ ሙሉብሃን በርሀ ተረኪቡ ምንባሩ ዝመጸና ሓበሬታ የረድእ።


text:
ሰላም ሬድዮ መድረኽ፡ ከም ወትሩ እነሆ ሓበሬታ ንልእከልኩም። እቲ ኪቃላሕ ዝግበኦን እቲ ንሓበሬታኹም ጥራይ ዝተርፍን ምልክት ጌርናሉ ኣሎና ከተስተብህሉሉ ብትሕትና ንሓትት።
ኣብ ዝሓለፈ እዋን ብዛዕባ ሚኒስተር ፎዝያ ሃሺም ዝገበርኩሞ ጻውዒት ብርክት ዝበሉ ሓለፍቲ ላእለዎት ኣይፈተዉዎን። እቲ ምኽንያት ሽግራትና እንዳተረድኡ ኪንገብሮ እንኽእል ነገር ከምዘየሎ እንዳፈለጡ ስለምንታይ ይውንጅሉና ዝብል ኢዩ። ቅሬተኦም እዛ ሃገር ብኸመይ መንገዲ ከምእትኸይድ፡ ሚኒስተራት ካብቲ ተራ ህዝቢ ንላዕሊ ዝኾነ ሓበሬታ ከዝምዘይብሎም እንዳፈለጡ ስለምንታይ ተሓተቲ ይገብሩና ዝብል ኢዩ ። ብሓቂ ድማ ብገለ ሸነኹ ንሕና እውን ንሰማማዕ ኢና። ይትረፍ ሚኒስተራት እቶም ገበርቲን ወሰንትን ዝመስሉን ከምኡ ኮይኖም ኪረኣዩ ዝደልዩን እውን ዝፈልጥዎ የብሎምን።ኣዚዩ
ኣብ ባጽዕ ኣብ ዝተኻየደ ምምራቕ ሕርጊጎ ሚኒስተራት ኣብረሃ ኣስፈሃን ጀነራል ስብሓት ኤፍሬምን ናይ ሓጎስ ክሻ ጥብቆ ኮይኖም ምቕራቦም ርኢናዮ ነይርና። ዘህዝን ኢዩ ድማ መዋእሎም ዝተጋደሉ ክቡራት ሰባት ብዛእባ እቲ ብቀትታ ዝምልከቶም ጉዳይ ላቄባ ኮይኖም ኪቀርቡ። ናይ ወጻኢ ጉዳይ ሚኒስተር ንኣቶ የማነ ገብረኣብ እንዳፍቀደ ኪዛረብን ኣባላቱ ክምድብን ይውዕል ምህላዉ ንፈልጦ ኢና። ጸሓፊ ህግደፍ ኣቶ የማነ ገብረኣብ ከማእክሎ ከሎ ዘይርእዮ ሰብ የለን: ስለዚ ዘቕርብዎ ምጉት ሰብ ክርደኣሎም ከምዝግባእ ርዱእ ኢዩ።
በቲ ሓደ ወገን ድማ ከምኡ እንተኾይኑ እሞ እንታይ ይገብሩ ኣለዉ፡ ብዉሑዱ ነዛ ንኽብረቶም ዘይለዓሉ ቁሩብ ህልነኦም ኣይቆስልን ዲዩ ብዝብል ስምዒት ህዝቢ ክብረት ኣይህቦምን ኢዩ፡ ወረ ኣመና ኢዩ ዝንዕቆም። የግዳስ ንሳቶም መልሲ ኣለዎም። ኣብዚ ዕድመ እዚ ምእንቲ እዞም ደቂ 60 ምስኮና ዝወለድናዮም ደቅና ኢና ርኢና ከምዘይረኣና ንኸውን ኢዮም ዝብሉ። ብሓቂ ድማ ኩሎም ኢሕ ክብሉ ዝሓድሩ፡ መምስ ዝመስሎም ኪሓምዩ ዝውዕሉ ኢዮም። በዚ እጋጣሚ ሚኒስተር ፎዝያ ሃሺምን ሚኒስተር ነበር ካሕሳይ ገብርህይወትን ሓሚሞም ምህላዎምን ምሕረት ከውርደሎምን ንምነ።
ሎምቅነ ኣብ ልዕሊ ጀነራል ስብሓት ኤፍሬም ኣዚዩ ጽዑቕ ናይ ምንእኣስ ዘመተ ጀሚሮም ኣለዉ። እቲ ዘመተ ስብሓት ኣይረብሕን ኢዩ፡ ኣይጠቅምን ኢዩ፡ ዝብል ኢዩ። ትካላት ሃገራዊ ድሕነት ዘዋፍርዎም ሰባት ኢዮም ነቲ ዘመተ ዘካይዱ ዘለዉ፡ እቲ ዝገርም እቲ ዝህብዎም ዘመተ ንኹሎም ብሓባር ዝዕደሎም ስለዝኾነ፡ ኣበየ ኣጋጣሚታቱ መጺኦም ኪነዝሕዎ ከለዉ ንምፍላጦም ኣየጸግመካን። ሓደ ካብ ኣባላትና ንሓንቲ ካብቶም ዘርጋሕቲ ዘመተ ኮይና ዘላ ጓል 20 ዓመት ትኸውን መንእሰይ እዚ ትጠቕስዮ ዘሎኺ ጀነራል ንሙኻኑ ትፈልጥዮ ዲኺ ኣብ ዝበላ እዋን፡ እእ እወ እቲ ናይ መዓስከር ሳዋ ሓላፊ እንዲዩ ክትብል መሊሳትሉ።ኣዚዩ ዘሕዝን ኢዩ።
ብዝኾነ ህግደፍ ከምዚ ጽዑቕ ዘመተ ዝገብሩ ገለ ስጉምቲ ክወስዱሉ ንዝደለዩ ሰብ ሙኻኑ ኢዩ ካብ ተመኩሮ ዝሕበር። ንመጀር ጀነራል ቻይና ቅድሚ ምድርባዮም ብመንገዲ ሸገግ ብዝምራሕ ጉጅለ ኣዚዩ ከቢድ ዘመተ ከምዝገበሩሉ ይሕበር። እቲ ዘመተ ብቐጥታ ካብ ቤት ጽሕፈት ፕረዚደንት ይወሃብ ምንባሩ ጸኒሑ ክፍለጥ ተኻኢሉ ኢዩ። ሕጂ ድማ ጀነራል ስብሓት ኤፍሬም መኪንኡ ከይተረፈ ኣሕዲጎም ብብስጭትን ጽምዋን ዳርጋ ኣሳቕዮም ኪቐትልዎ ዝድደልዩ ዘለዉ ይመስሉ።ሕሉፍ ሓሊፎም ንገለና ኣይትኽድዎ፡ ኣይትርከብዎ ፡ ኣይትቕረብዎ ኢዮም ዝብሉና። ካልእ ይትረፍስ መንቀሳቐሲ መኪና እውን ከምዝኽላእ ዝገብሩሉ እዋን ኣሎ። መኪንኡ ነዳዲ ከይወሃባ ዝኣዘዘ ሓደ ቴድሮስ ዓዲሃሎ ዝተባህለ ተለንተ ኢዩ፡ሓሻካ ኤርትራ፡ ተለንተ ንጀነራል ዝእዝዘላ ሃገር ኮይና!
ኣብዚ ቅንያት እንተስ ናይ ብስጭት እንተስ ካልእ ምኽንያት ይሃልዎ ብዙሓት ላዕለዎት ሓለፍቲ ኣብ ከቢድ ናይ መስተ ኣመል ኪእለኹ ይረኣዩ ኣለዉ። እቲ ምስታይን ምብልሻውን ተሰቲርካ ውን ኣይኮነን ኣብ ቅድሚ ህዝቢ ኣብ ዓበይቲ ባራትን ሆቴላትን ኢዩ ዝግበር ዘሎ።


text:
ዝኸበርኩም ብጾት፥ እዚ እዋን እዚ መወዳእታ ምዕራፍ ናይ ኤርትራ ይመስል ኣሎ። ኣብ ኩሉ ከባቢታ ብፍላይ ድማ ኣብ ኣስመራ ኣዚዩ ተሃዋሲ ኩነታት ይረአ ኣሎ። ኩነታትና ልክዕ ከምቲ ናይ 1975 ዕግርግር ይመስል። ሮንዳታት ጦርሰራዊት ዝመስሉ ኣብ አተማ እንዳዞሩ ዝኾነ ምትእኽኻብ ዝመስል ይከታተሉ ኣለዉ። ዕምርና ምሉእ ከምዚ ናይ ሎሚ ጌርና ፈሪህና ኣይንፈልጥን።
ኤርትራ መን የካይዳ ኣሎ እውን ክትፈልጥ ኣጸጋሚ ኮይኑ ኣሎ። ዳርጋ ወተሃደራዊ ምምሕዳር ኢዩ ክበሃል ይከኣል። ማእሰርቲ መወዳእታ የብሉን። ንግሆ ምሸት ምእሳር ኢዩ። እዞም ብቐዳማይ ትካላቶም ዝተዓጸወ ሕጂ ኩሎም ይእሰሩ ኣለዉ።
እዚ ናይ ግብጽን ሱዳንን ኩነታት ኣዚዩ ኣስጊኡና ኣሎ። በዚ ንከታተሎ ዘሎና ተኾይኑ ግብጺ ኣብ ኤርትራ ምሉእ ብምሉእ ኣትዮም ኣለዉ። ቀንዲ ስራሕ ናይ መንግስቲ ኤርትራ ተቓወምቲ ውድባት ሱዳን ምዕጣቕ ኮይኑ ኣሎ።
ምስ ሱዳን ዘሎ ዝምድና ኣዚዩ ሕማቕ ኢዩ ዘሎ። ዶባት ተዓጽዩ ሰራዊት ናብ ዶባት ይንቀሳቐስ ምህላዉ ይሕበር።
ሱዳን ኩሉ ምንቅስቓስ ከልኪሎሞ ኣለዉ። ዝሓለፈ ወርሒ ሓደ ናይ ሱዳን ልኡኽ መጺኡ ነይሩ፡ እቲ ልኡኽ ናይ ሱዳን መራሒ ናብታ ሃገር ዑደት ኪገብር ኪመጽእ ሓሳብ ከምዘለዎ ምስገለጸ ፡ እቲ ናይ ምርድዳእ መንፈስ ዘይፈልጥ ኢሳያስ ግን በሺር ጠሊሙኒ ኢዩ ከዳዕ ኢዩ ናብ ኤርትራ ገጹ እግሩ ከንብር ኣይፍቀዶን ኢዩ ክብል ገሊጹ።
ኣብ ከባቢ ሳዋ ናይ ግብጺ ምንቅስቓስ ኣሎ ይበሃል።
ህዝቢ ኤርትራ ኣዚዩ ይሻቐል ኣሎ፡ እዛ ሃገር ናበይ ገጻ ኢያ ኢሉ። ኢሳያስ ብኣንጻሩ ደቁን ደቂ ደቁን ሒዙ ናብ ኢማራትን ካልእ ሃገራትን ይገይሽ ኣሎ። ኣብዚ ሓጺር እዋን ለውጢ ኪመጽእ ከምዝኽእል ዝእምቱ ብዙሕ ነገራት ኣለዉ።
ኤርትራዊ ግን ብጥሜትን ፍርህን ተኾርሚዩ ይነብር ኣሎ። ወላ ኣብቶም ዝለዓሉ ሓለፍቲ ዓቐኑ ዝሓለፈ ተስፋ ሙቕራጽ ይረአ ኣሎ። ኤርትራ ናይ ሓራምዝ መዋግኢ ሰፈር ከይትኸውን ፍርሂ ኣሎ። ምናልባት ቀጥጣዊ ውግእ ኣይህሉን ይኸውን እዚ ብግብጺ ኢትዮጲያን ሱዳንን ዝግበር ዘሎ ምንቅስቓስ ግን ኣዚዩ ሓደገኛ ኢዩ።


text:
ሃገርና እትኽተሎ ፖሊሲ ቁጠባ ነፃ ዕዳጋ ተግባራዊ ንምግባር፣ ነጋዳይ ሕብረተሰብ ካብ ዘይግቡእ ወድድርን ኣድለይቲ ዘይኮኑ ተግባራት ዕዳጋ ከምኡ እውን ንሸማታይ ሕብረተሰብ ናብ ዘይኮነ ኣንፈት ዝመርሑ ኩነታት ዕዳጋ ንምክልኻልተወሳኺ የንብቡ...
“ማሕበራውን ኢኮነምያውን ዕብየት ንምምፃእ ክፍለ ኢኮነሚ ኢንርጂ ብፍላይ ድማ ምትእትታው ዘመናዊ ቴክኖለጅታትን መማረፅቲ ሓይልን ዝለዓለ ተራ ኣለዎ” ይብል ኤጀንሲ መዓድንን ኢነርጅን ክልል ትግራይ ብ2003 ዓ.ም ዘሐተሞተወሳኺ የንብቡ...
“ንሕና ካብ መሬት እንደልዮ ጥራሕ ዘይኮነስ መሬት ንባዕሉ ካባና እንታይ ከምዝደሊ ምፍላጥ ብልህነት እዩ። ኣብ ውሽጢ መሬት ዝነበረ ልሙዕ ሓመድ ብሰንኪ ዋሕዲ ግንዛበን ድኹም ኣተሓሳስባን ልምዑነቱ እንተስኢኑ ስለዝዘራእናዮ ጥራሕተወሳኺ የንብቡ...
ንብረት፣ ሃፍቲ ህዝብን መንግስትን እዩ።እዚ ሃፍቲ ብገንዘብ ስለዝዕደግ ጥረ ገንዘብ ምዃኑ ብምርዳእ ብኣግባቡ ክተሓዝን ኣብ ዝተሓሰበሉ ዕላማ ጥራሕ ክውዕልን ግድን ይኸውን። ነዚ እውን እዩ መንግስቲ ንብረት መንግስቲተወሳኺ የንብቡ...
በዝሒ ህዝቢ ሃገርና ኮነ ክልልና ካብ እዋን ናብ እዋን ይውስኽ ኣሎ። ነቲ በብእዋኑ ዝፍጠር ዘሎ ወሰኽ ህዝብን ቁጠባዊ ዕብየትን ስዒቡ ድማ መሰረታዊ ድሌታት ህዝቢ ብኡ ልክዕ እናዓበየ ይርከብ። ብፍላይ ቀረብ ፅሩይ ዝስተ ማይ መሰረት ህልውናንተወሳኺ የንብቡ...
ቅድሚ 2007 ዓ/ም መብዛሕትኡ ኣመራርሓ ወረዳን ከተማን “ዋና ግንባር” ኢሉ ትኹረት ሂቡ ብፍሉይ ዝዓመሉ ዝነበረ ንሕርሻ፣ ትምህርትን ጥዕናን እዩ። ከም ኣመራርሓ ናብ መፍረያይነት ሕርሻ እንትወፍር ንእገሪ መንገዱ ብዛዕባ ትምህርትን ጥዕናንተወሳኺ የንብቡ...
ከም ንቡርን ዝፀንሐ ድሕረ ባይታ ሃገርናን ሓረስታይ ዝርከበሉን ዕለታዊ ስራሕቱ ዝፍፅመሉን ኣብ ገፀር እምበር ኣብ ከተማ ኣይኮነን። ሽም ሓረስታይ እንትልዓል ናብ ሕልናና ቀዲሙ ዝመፅእ መነባብሮኡ ኣብ ገፀር ዝገበረን ብሕርሻ ህይወቱተወሳኺ የንብቡ...


text:
Published: 24 December 2016
ዓቢ ብስራት ንተኸታተልቲ ፈነወ ሬድዮ ተዋህዶን ፈነወ ተለቭዥን ተዋህዶን
ክቡራት ኣመንቲ፥
ካብ ባሕቲ ጥሪ 2017 ጀሚሩ ፈነወ ሬድዮ ተዋህዶን ፈነወ ተለቭዥን ተዋህዶን ናብ ኤርትራን ከባቢኣን ብሳተላይት ክዝርጋሕ ምዃኑ ብሓጎስ ነበስረኩም። እዚ መደባት እዚ፥ ብሓልዮት ኣህጉረ ስብከታት ኦርቶዶክሳዊት ቤተክርስቲያን ኤርትራ ብቋንቋ ትግርኛ ዝፍኖ ኮይኑ፥ ኣብ ዝተፈላለየ መደባት ዘተኮረ ትምህርትን ስብከትን ዘጠቓልል መደባት ሒዙ ክጅምር እዩ።
መደብ ፈነወ ሬድዮ ተዋህዶ፡
• መዓልታዊ ካብ ሰዓት 8፡00 ክሳብ ሰዓት 8፡30 ኣጋምሸት ይፍኖ።
ፈነወ ሬድዮ ተዋህዶ በዚ ዝስዕብ ኣገባብ ይፍኖ፡
• ወትሩ ቀዳምን ሰንበትን ካብ ሰዓት 7፡00 ክሳብ ሰዓት 8፡00 ኣጋምሸት ይፍኖ።
መደብ ፈነወ ሬድዮ ተዋህዶ ይኹን ፈነወ ተለቭዥን ተዋህዶ ንኤርትራን ከባቢኣን ከምኡውን ንደቡባዊ ኤውሮጳ, ገለ ክፋል ማእከላይ ምብራቅን ይሸፍን
• ፈነወ ዝጅምረሉ ዕለት ሰንበት 1 ጥሪ 2017 ምዃኑ ንሕብር።
ሕቶን ርእይቶን ምስ ዝህልወኩም፥ ብቀጥታ ኣብ መርበብ ሓበሬታ ተዋሕዶ ናብ This email address is being protected from spambots. You need JavaScript enabled to view it. ክትልእኩ ከም እትኽሉ ብመንፈሳዊ ኣኽብሮት ንሕብር።
እዚ መደባት እዚ ክብሪ ኣምላኽ ዝገልጽ ንሰባት ድማ ናብ ድሕነት ዘብጽሕ ክኸውን ምእንቲ፥ ብጸሎት፥ ብንዋትን ሓሳብን ክትድግፉና ብኣኽብሮት ንምሕጸን።
ኣህጉረ ስብከታት: ኦርቶዶክሳዊት ቤተክርስቲያን ተዋህዶ ኤርትራ
15 ሕዳር 2016


text:
ኣብዚ እዋንዚ ንኤርትራ ብዝምልከት ኣገዳሲ ኮይኑ ዝምዕብል ዘሎ ጉዳይ ስደተኛታትን ብዝምልከት ብዙሓት ክኢላታት ዝተሳተፍሉ ኮንፈረንስ ኣብ ብሩሰልስ ብ19 ጥቅምቲ 2017 ተኻይዱ። ኣብዚ ኮንፈረንስ ዝተነጸረ ዓብይ ጉዳይ ኣብ ኤርትራ ኩሉቲ ናይ ሓሶትን ምጽብባቕን ገዲፍካ ዝኾነ ለውጢ ዘየለ ምዃኑ’ዩ። እዚ ኣብቲ ኮንፈረንስ ዝተገልጸ ብሓላፊት ጉዳይ ሰብኣዊ መሰል ኤርትራ ሕቡራት ሃገራት ወ/ሮ ኪታሩዝ እዩ። ንሰን ነቲ ኣብ ኤርትራ ዘሎ ሕጊ ኣልቦነትን ጸልማትን ብቀሊል ሓረግ “ማእሰርቲ ክሳብ ሞት” ዕድል ኤርትራዊ እሱር ኣብዚ እዋንዚ ብዝብል ገሊጸንኦ።
እዚ ንኤርትራ ብዝምልከት ኣብ ብሩሰልስ ብወኪል ሓንቲ ካብ ግዝእት ጀርመን ሀሰን ኣብ ሕብረት ኤውሮጳ ተዳልዩ ዝተኻየደ ኮንፈረንስ ነቲ ኣብ ኤርትራ እንዳገደደ ዝኸይድ ዘሎ ፖለቲካዊ፡ ቁጠባውን ሰብኣውን ቅልውላው ጥራይ ኣይኮነን ኣነጺሩ። ብዘይካዚ ንኤርትራውያን ስደተኛታት ኣብ ኤውሮጳ ግቡእ ሓለዋ ክግበረሎምን መጻኢ ህይወቶም ዝመሓየሸሉ ኩነታት ክፍጠር እውን ዝጠቐሰ ነይሩ። ኣብ ምድላው እዚ ኮንፈረንስ ካብ ዝተሳተፉ፡ ኤርትራዊ ማሕበረሰብ ሕጊ፡ ኣማኸርቲ ወጻኢ ፖሊሲ ሕብረት ኤውሮጳ፡ ኤርትራዊ ምንቅስቓስ ንደሞክራስን ሰብኣዊ መሰልን፡ ዓለምለኸ ጸረ ውግእን ይርከብዎም።
እቲ ኮንፈርንስ ብዘይካ ናይ ግዳያት ምስክርነት ምስማዕ፡ ፍሉጣት ኣባላት ፓርላማ ኤውሮጳ ከም በዓል ፖርቱጋላዊት ኣና ኣናጉመዝን ፈረንሳዊ ማሪየ ክርቲን፡ ከምኡ እውን ኤርትራዊ ፕሮፈሶር ጋይም ክብረኣብን ዝርከብዎም መደረታት ኣስሚዖም። ኣብዚ ኮንፈረንስ ኤርትራዊ ሲቪላዊ ማሕበራት ካብ ዝተፈላለዩ ሃገራት ኤውሮጳ ተሳቲፎም። ሰልፊ ዲሞክራሲ ህዝቢ ኤርትራ (ሰዲህኤ) ድማ ኣብዚ ኮንፈረንስ ብኣቶ ወልደየሱስ ዓማር ሓላፊ ቤት ጽሕፈት ኣህጉራዊ ጉዳያት ኣብዚ ኮንፈረንስ ተወኪሉ።
ካብቲ ወደብቲ ኮንፈረንስ ዘሰፈርዎ መበገሲ ነጥብታት ብምንቃል፡ ወ/ሮ ሸይላ ኪታሩዝ፡ ንጉዳይ ሰብኣዊ መሰል ኤርትራ ካብ ዝሕዘኦ 2012 ጀሚሩ ዝተዓሙ ጉዳያት ኣብ ግምት ዘእተወ ንመጻኢ በቶም ዝምልከቶም ኣካላት ኣብ ኤርትራ ዘሎ ዘስካሕክሕ ጉዳያት ንምቕያር ክግበር ብዛዕባ ዝግበኦ ዘርዚረን። ምስዚ ኣተሓሒዘን ከኣ እቲ ብመርማሪ ኣካል ጉዳይ ሰብኣዊ መሰል ኣብ ኤርትራ ንተሓታትነት ተደራራቢ ገበነናት ኣንጻር ሰብኣውነት ዝበጸሖ መደምደምታ ናይ ተግባር ስጉምቲ ይጽበ ከም ዘሎ ጠቒሰን፡ ኤርትራውያን ንጡፋት ከተኩሩሉ ከም ዝግበኦም ሓቢረን። ኣተሓሒዘን ድማ ንሓደሓደ ዝተደናገሩ ወገናት፡ ኣብያተ ትምህርቲ ምስራሕ ማለት ትምህርቲ ማለት ከም ዘይኮነን፡ ማእከላት ሕክምና ምስራሕ ጥራይ ሕክምና ክኸውን ከም ዘይክእልን ብምጥቃስ መኺረን። ወ/ሮ ኪታሩዝ ኣብ መወዳእታ 5ይ ዓመተን ካብዚ መዝነት ከም ዝለቃ ጠቒሰን፡ ትካላት ሰብኣዊ መሰልን ኣብቲ መዳይ ዝነጥፉ ኣካላትን፡ መንግስቲ ኤርትራ ኣብ ትሕቲ ሓለዋ ንክኸውን ዕማም ራፖርት ሰብኣዊ መሰል ንምንዋሕ ንባይቶ ሰብኣዊ መሰል ዘዕግብ ስራሕ ክሰርሑ ተስፋአን ጠቒሰን’።
እቲ ናይ ሓደ መዓልቲ ኮንፈረንስ ሰለስተ ተዛመድቲ ክፋላት ነይረምዎ። እቲ ቀዳማይ ክፋል ኣኼባ ንኤርትራውያን ሓተቲ ፖለቲካዊ ዑቑባ ኣብ ኤውሮጳ ዘጋጥሞም ዘሎ ብደሆታት ዝምልከት ነይሩ። ኣብ ሲናይ ኣጻብዕቱ ዝሰኣነ ግዳይ ፊልሞን ኣብዚ ቀዳማይ ክፋል ኣኼባ ዝሃቦ ምስክርነት ብምኽታል፡ ዶ/ር ጋይም ክብረኣብ ፕሮፈሶር ኣብ ዩኒቨርስቲ፡ ምዝንባል ብሰንኪ ጥሕሰት እቲ ዝነበረ ኣሰራርሓ ይገድድ ኣሎ ኢሎም። ዶ/ር ዳኒኤል መኮነን ካብ ኤርትራዊ ማሕበረሰብ ሕጊ ብወገኖም ንኤርትራውያን ስደተኛታት ብዝምልከት ኣብታ ሃገር ለውጢ ከይመጸ፡ ካብታ ሃገር ጽቡቕ ዜና ኣይክስማዕን እዩ ኢሎም። ዶ/ር ሳራ ካብ ዓባይ ብሪታንያ ብወገነን ኣላዪ ዘይብሎም ህጻናት ስደተኛታት ብዝምልከት ኣብ ዝሃበኦ መብርሂ ናይ ቋንቋ ጸገምን ባህላዊ ተጽዕኖን ኣዝዩ ከም ዘጸግሞም ጠቒሰን። ካለኦት ተሳተፍቲ እቲ ኮንፈርስን ብወገኖም ኤርትራውያን ስደተኛታት ኣብ ኤውሮጳ ይገጥሞም ንዘሎ ጸገማት ብዝተፈላለዩ መልከዓት ኣቅሪበምዎ።
2ይ ክፋል ናይቲ ኣኼባ ብዛዕባቲ ኣብ ኤርትራ ኣብ ልዕሊ መንእሰያት ዝካየድ ዘሎ ግዱድ ዕስክርናን ናይ ጉልበት ብዝበዛን ዝምልከተ ነይሩ። ካብ ከረን ተበጊሳ ምድረበዳን ባሕርን ኣቋሪጻ ኤውሮጵ ዝበጸሐት ጓል 16 ዓመት ተመርጻ ብዛዕባቲ ኣብ ኤርትራ ዘሎ ኣሻቓሊ ኩነታትን ናብ ኤውሮጳ ክትሰግር እንከላ ዝነበረ ኩነታትን ዝምልከት ናይ ምስክርነት ቃላ ኣብ ቅድሚ ተሳተፍቲ ኣቕሪባ። ደራሲ ዳዊት መስፍን ክሕደት ህልዊ መንግስቲ ኤርትራ ኣብ ልዕሊ ኩለን ኣብ ወጻኢ ዝነብራ ኤርትራውያን ኣደታት ብፍላይ ከኣ ብዛዕባ ኣተን ኣብ ዝሓለፈ 30 ናይ ቃልሲ ዓመታት ምእንቲ ናጽነት መስዋእቲ ዝኸፈላ ኤርትራውያን ኣደታት ኣብ ዓዲ ጣልያን ብዝምልከት ዝርዝር መብርሂ ሂቦም። ወ/ሮ ሰላም ኪዳነ ኣብቲ ኣጋጣሚ ብዛዕባ ኣሉታዊ ጽልዋ ግዱድ ዕስክርናን ናይ ጉልበት ምዝመዛን ኣብሪሀን። እዚ ከምዚሉ እንከሎ፡ ኣሌክስ ጃክሶን ካብ ኣምንስቲ ኢንተርናሽናል ብወገኖም ኣገዳስነት ሓድነት ኤርትራውያን ተሓለቕቲ ደሞክራስን ሰብኣዊ መሰልን፡ ኣብ ኤርትራ ዘሎ ኩነታት ንምቕያር ኣብ ዝምልከቱ ጉዳያት መብርሂ ሂቦም።፡
ኣብቲ 3ይን መወዳእታ ክፋል ኣኼባ፡ ካብ ባረንቱ ብወገን ሸገራብ ናብ ሱዳን ወጺኣ በቲ ነዊሕን ሓደገኛን መስመር ጉዕዞ ኣቢላ ኣብ በልጂም ዝበጸሐት ሓያት ተመኩሮኣ ኣቕሪባ። ነዚ ናይ ሓያት መግለጺ ተኸቲሎም ከኣ ዶ/ር ኣዳነ ገብረመስቀል ካብ ኤርትራዊ ምንቅስቓስ ንደሞክራስን ሰብኣዊ መሰልን ካብ ደቡብ ኣፍሪቃ፡ ኣብ 5 ሃገራት ኣፍሪቃ ብዛዕባ ዘሎ ዳርጋ መሰል ስደተኛ የለን ዘብል ኣተሓሕዛ ኤርትራውያን ስደተኛታት ኣብ ዝምልከት መግለጺ ሂቦም። ፕሮፈሰር ሚርያም ዳይረተር ኣማኻሪ ወጻኢ ፖሊሲ ኤውሮጳ ብወገነን፡ ብዛዕባቲ ዘሕዝን ኩነታት ህይወት ምድረበዳ ሲናይ ንተሳተፍቲ ኣዘኻኺረን፡ ግዳያት ካብ ኣስገርቲ ሰባት ንምክልኻል ኤውሮጳ ኣብ ኣፍሪቃ ከምቲ ዝድለ ከምዘይሰርሐት ጠቒሰን። ኣባ ሙሴ ዘርኣይ ብወገኖም ኣብ ኤውሮጳ፡ ኤውሮጳውያን ንዘይኮኑ ስደተኛታት ግቡእ ኣተሓሕዛ ከምዘይግበረሎም ኣመልኪቶም። ናይ ቀርኒ ኣፍሪቃ ተመራማሪ ፕላውት ብወገኖም ብዛዕባቲ ሕብረት ኤውሮጳ ስደተኛታት ናብኣ ከይኣትዉ ብዝብል ንፍሪቃውያን መለኽትን ናይ ውግእ አጋውስን እትህቦ ሓገዝ ከም ዘሕዝኖም ገሊጾም። ብፍላይ ከኣ ብዛዕባቲ ኣብ ሊቢያ ንዘለዉ መራሕቲ ምሊሻን ንመንግስቲ ሱዳንን ዝወሃብ ገንዘብ እሞ፡ ዶባት ክሕልዉ ብዝብል ናታቶም ዓመጸኛ ዕጡቓት ዝቖጽሩሉ ኣገባብ ኮኒንምዎ።


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
ስብከት
ስብከት.
ደብረ ታቦር
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
ኢየሱስ ድሕሪ ሽዱሽተ መዓልቲንጴጥሮስን ንያዕቆብን ንዮሃንስ ኃዉን ወሲዱ ንበይኖም ናብ ነዊሕ እምባ ኣደየቦም።ኣብ ቅድሚኦም ድማ ትርኢቱ ተለወጠ።ገጹ ከም ጸሓይ በርሀ፡ክዳኑ እውን ከም ጸሓይ ጻዕደወ።እንሆ ካኣ ሙሴን ኤልያስን ምስኡ ክዘራረቡ ተራእይዎም።ጴጥሮስ ካኣ ንኢየሱስ ጎይታና ንዓና ኣብዚ ምንባር ጽቡቕ ኢዩ ፍቓድካ እንተኾይኑስ ሰለስተ ዳስ ክንሰርሕ ሓደ ንዓኻ ፡ሓደ ንሙሴ ሓደ’ውን ንኤልያስ በሎ።
ጌና ጴጥሮስ እና ተዛራረቦ ከሎ ብሩህ ደመና ኣንጸላለዎም እንሆ ድማ ካብቲ ደመና “ዘፍቅሮ ብእኡ ዝተሓጎስኩ ወደይ እዚ ኢዩ ንዕኡ ስምዕዎ” ዝብል ድምጺ ተሰምዔ።ደቂ መዛሙርቱ እዚ ሰሚዖም ብግንባሮም ተደፍኡ ኣዝዮም ድማ ፈርሁ ።ኢየሱስ ቅርብ ኢሉ ተንከዮም እሞ”ተንስኡ ኣይትፍርሁ” እውን በሎም ።ኣዒንቶም ንላዕሊ ቋሕ እንተበሉ ድማ ብዘይካ ኢየሱስ በይኑ ሓደ እኳ ኣይረኣዩን።ካብ እምባ ክወርዱ ከለዉ ኢየሱስ “ወዲ ሰብ ካብ ምዉታት ክሳዕ ዝትንስእ ነዚ ዝረኣኹምዎ ንሓደ እኳ ኣይትንገሩ”በሎም።(ማቴ፲፯፡፩-፱/17፡1-9)
፩)ጎይታ ስለምንታይ ናብ ደብረ ታቦር ወጸ፧
ሀ) ምሳሌኡን ትንቢቱን ንምፍጻም—
ምሳሌ—በዘመነ መሳፍንት ባራቕን ዲቦራን ንሲሳን ዝሰዓርሉ እምባ ኢዩ።በዚ ኻኣ ባራቕ ናይ ጎይታ ምሳሌ ክኸውን ከሎ ሲሳን ካኣ ናይ ኣጋንንቲ ምሳሌ ኢዩ።
ትንቢቱ—“ታቦርን ኣርሞንኤምን(ሄርሞንን) ንስምካ ዕልል ይብሉ” ኢሉ ልቢ ኣምላክ ዝተነበየሉ ኢዩ።(መዝ፹፱፡፲፪/89፡12)
ለ)” ንወዲ ሰብ ብኽብሪ መንግስቱ ክመጽእ ከሎ ክሳዕ ዝርእይዎ ካብዞም ኣብዚኣ ቆይሞም ዘለዉ ዘይሞቱ ከም ዘለዉ ብሓቂ ይብለኩም ኣለኹ” ኢሉ ተዛሪቡ ስለ ዝነበረ(ዮሃ፳፩፡፳-፳፬ ማቴ፲፮፡፳፰)
ሐ) ኣብ ኢየሩሳሌም ብጸሓፍትን ፈሪሳውያንን ብዙህ መከራ ከም ዝወርዶን ከም ዝቐትልዎን ኣብ ዝተዛረበሉ ግዜ ቅዱስ ሃዋርያ ጴጥሮስ “ጎይታይ የድኅነካ እባ ድኣ እዚ ነገር እዚስ ኮቶ ኣባኻ ኣይውረድ” ኢሉ ስለ ዝነበረ ጎይታ ዝበሎ ቃል ክቕበልዎ ከምዘለለዎምን ብእግዚኣብሔር ኣብ ካኣ ንዕኡ ስምዕዎ ኢሉ ምስክርነቱ መታን ክህብ ኢዩ።(ማቴ፲፮፡፳-፳፰/16፡20-28)
መ) ኣብ ናይ ፍሊጶስ ዓዲ ኣብ ቂሳርያ ቅዱስ ሃዋርያ ጴጥሮስ “ንስኻ ክርስቶስ ወዲ ሕያው እግዚኣብሔር ኢኻ “ኢሉ ዝመስከሮ ቃል ደግማይ ብእግዚኣብሔር ኣቦ ንምምስካር ኢዩ።እዚ ካኣ “ዘፍቅሮ ብእኡ ዝተሓጎስኩ ወደይ እዚ ኢዩ” ብምባል መስከረ።(ማቴ፲፮፡፲፭/16፡15)
ረ) ቅዱሳን ሃዋርያት ብዛዕባ መንነቱ ኣብ ዝሓተቶም ግዜ ሰባት ሓደ ካብ ነብያት ይብሉኻ እና በሉ ሰባት ዝብልዎ ኣብ ቂሳርያ ገሊጾም ስለ ዝነበሩ ፡በዚ ካኣ ክርስቶስ ናይ ነብያት ኣምላኽ ድኣ እምበር ነቢይ ከም ዘይኮነ ንነብያት(ሙሴን ኤልያስን)ጸዊዑ ንምግላጽን ንምምስካርን ኢዩ።(ዮሃ፳፩፡፳-፳፬ ማቴ፲፮፡፳፰)
፪)ሰለስተ ሃዋርያት ጥራሕ ስለምንታይ ሒዝዎም ናብ ምእባ ደየበ፧
ኣደ ዮሃንስን ያዕቆብን ንክርስቶስ ክልቲኦም ደቃ ሓደ ብየማን እቲ ሓደ ካኣ ብጸጋም ኣብ መንግስቱ ክቑመላ ለሚና ነይራ።እዚ ዝበለት ምድራዊ ንጉስ ስለ ዝመሰላ ኢዩ።ንሳቶም እውን “እቲ ኣነ ዝሰትዮ ናይ መከራ ጽዋዕ ክትሰትዩኸ ትኽእሉዶ፧ ኢሉ ኣብ ዝሓተቶም ግዜ ኣብ ልቦም ዝነድድ ፍቕሩ ስለ ዝነበሮም እወ በሉ።በዚ ምኽንያት ካኣ ንሱ ሰማያዊ ንጉስ ድኣ እምበር ከምቶም ምድራያን ዘይምዃኑ መታን ክፈልጡ ናብ እምባ ኣደየቦም።ኣብዚ ካኣ ነቲ ኩሉ ዝረኣየ ጴጥሮስ ንዓና ኣብዚ ምናብር ጽቡቕ ኢዩ በለ፡ኣቐዲሙ ስለ ኣምላኽነቱን ስለ ምስጢረ ተኣውህዶን ዝመስከሮ ቃል ደጊሙ ኣብ ደብረ ታቦር ክሰምዖ ከኣለ።ከምቲ መንፈስ ቅዱስ ገሊጽሉ “ንስኻ ክርስቶስ ወዲ ሕያው እግዚኣብሔር ኢኻ” ኢሉ ኣብ ቂሳርያ ዝመስከረ እግዚኣብሔር ኣቦ ኻኣ ክርስቶስ ብተዋህዶ ናይ ኣብ ናይ ባህርይ ወዱ ከም ዝኾነ መስከረ።ከምቲ ቅዱስ ጴጥሮስ ብዛዕባ ሞት ናይ ክርስቶስ ዝተቛወሞ ዘይኮነስ ፡ኩሉ ሰብ ናይ ክርስቶስ ኣምላኻዊ ቃል ክሰምዕን በቲ ዝሰምዖ ክነብርን ከም ዘለዎ ከብርህ ካኣ “ብእኡ ዝተሓጎስኩ ዘፍቅሮ ወደይ እዚ ኢዩ ንዕኡ ስምዕዎ” በለ።ክመውት ኢየ፡ክቕተል’የ እንተ በለኩም ንዕኡ ስምዕዎ ኣይትቋውምዎ ካኣ በለ።እዚ ካኣ ከምቲ ሙሴ ኣብ ደብረ ሲና ንዕኡ ስምዕዎ ዝበሎ ቃል ምስክርነት ኢዩ(ዘዳ፲፰፡፲፭/18፡15)
በዚ እምበኣር ቅዱሳን ሃዋርያት ጴጥሮስ፡ዮሃንስ፡ያዕቆብ ናብ’ቲ እምባ ደየቡ።ጴጥሮስ ክርስቶስ ብተዋህዶ ናይ ኣብ ናይ ባህሪ ወዱ ምዃኑ ናይ እግዚኣብሔር ኣቦ ቃል ሰምዔ።ኣብቲ ኣቐዲሙ ዝበሎ ቃል ከምዝጸንዕ ካኣ ኮነ።ከም’ውን ክርስቶስ ዝበሎ ቃል ሰሚዑ ክኸይድ እምበር ክቋወም ከም ዘይብሉ እውን ብእግዚኣብሔር ኣቦ “ንዕኡ ስምዕዎ” ዝብል ቃል ተዋህቦ።ክልቲኦም ደቂ ዘብዲዎስ እውን ክርስቶስ ኣምላኽ ወዲ ኣምላኽ ፡ሰማያዊ ንጉስ ምዃኑ ተገለጸሎም።
፫) ነቶም ሸሞንተ ሃዋርያት ስለምንታይ ኣብቲ እግሪ ናይቲ እምባ ገደፎም፧
ኣምላኽና ኢየሱስ ክርስቶስ ንቅዱሳን ሃዋርያት ኣብ ናይ ፍሊጶስ ዓዲ ኣብ ቂሳርያ “ንወዲ ሰብ መን ይብልዎ” (ማቴ፲፮፡፲፫)ዝብል ሕቶ ድሕሪ ምሕታቱ ኣብ ሻድሻይ መዓልቲ ንሰለስተ ደቂ መዛሙርቱ(ጴጥሮስ፡ዮሃንስ፡ያዕቆብ) ሒዙ ናብ እምባ ደየበ።ኩሎም ቅዱሳን ሃዋርያት ዘይደየቡ ስለምንታይ ኢዩ፧ እንተበልና ብይሁዳ ምኽንያት ኢዩ።ነቶም ሰለስተ ፈልዩ ምድያቡ ኣብ ላዕሊ ተገሊጹ ኣሎ፡ንይሁዳ ምስቶም ሸሞንተ ገዲፉ ምኻዱን ንኹሎም ናብቲ እምባ ዘይምድያቡን ካኣ ብሰንኪ ይሁዳ ኢዩ። እዚ ካኣ “የኣትትዎ ለኃጥእ ከመ ኢይርአይዎ ስብሐተ እግዚኣብሔር-ንረሲእ እንተ ራህራህካሉ ጽድቂ ኣይመሃርን ፡ኣብ ሃገር ቅንዕና እኩይ ይገብር፡ንግርማ እግዚኣብሔር ድማ ኣይርእዮን”(ኢሳ፳፮፡፲/26፡10) ዝብል ትንቢት ኣቐዲሙ ስለ ዝተነግረ ኢዩ።እንተኾነ እቲ ኣብቲ እምባ ነቶም ሰለስተ ደቂ መዛሙርቱ ዝተገልጸ ምስጢር ነቶም ኣብ እግሪ እቲ እምባ ዝተረፉ እውን ተገሊጽሎም ኢዮም።ንኣብነት ኣብ ደብረሲና ንሰብዓ ሊቃናት ዝተገልጸሎም ምስጢር(መንፈስ ትንቢት) ነቶም ኣብ ከተማ ዝተረፉ መተሓርይቶም ኤልዳድን ሙዳድን ዝተገልጸሎም ኢዩ።(ዘኁ፡፲፩፡፲፮-፳፮/11፡16-26 ዘጸ፳፬፡፱/24፡9)
፬)ሙሴን ኤልያስን እንታይ ኢሎም ተዛሪቦም፧? ስለምንታይከ ንሳቶም ተመርጹ
ቅድሚ ዝተዛረብዎ ነገር ምርኣይና ሙሴን ኤልያስን ምዃኖም ብምንታይ ይፍለጡ ንዝብል
vነቢይ ሙሴ ኣብ ገጹ ብርሃን ለቢሱ ይርኤ ነበረ።(ዘጽ፴፬፡፳፱-፴፭/34፡29-35)።ነቢይ ኤልያስ ድማ ብርሃን ለቢሱ ከም ዝተወልደ ይንገረና ኢዩ።
ነቢይ ሙሴ
ኣነ ባሕሪ እንተኸፈልኩ፡ደመና እንተጋረድኩ፡ካብ ሰማያ መና እንተኣውረድኩ እንተኾነ ንእስራኤላውያን ዘልኣለማዊ ድሕነት ከውህቦም ኣይከኣልኩን ንዓኻ ግና ይከኣለኩ ኢዩ።ንስኻ ናይ ሙሴ ኣምላኽ እምበር ሙሴ ኣይኮንካን።
ኤልያስ-
ኣነ ንሰማይ ዝናብ ከይህብ ምድሪ እውን ፍሬኣ ከይትህብ እንተ ከልከልኩ ፡ካብ ሰማይ ሓዊ እንተኣዝነብኩ እንተኾነ ዘልኣለማዊ ድሕነት ከውህቦም ኣይከኣልኩን ንስኻ ግን ኩሉ እትኽእል ናይ ኤልያስ ኣምላኽ እምበር ኤልያስ ኣይኮንካን።
በዚ ካኣ ኣቐዲሞም ሰባት ገሊኦም ሙሴ ገላ ኻኣ ኤልያስ ይብሉኻ ዝብል ምላሽ ናይ ሃዋርያት፡እዞም ክልተ ነብያት ኣብ ደብረ ታቦር ብምርካቦም ክርስቶስ ነቲ ኩሉ ሰናይ ተግባራትን ተኣምራትን ክገብሩ ዘብቅዖም ሓያል ኣምላኽ ንሱ ምዃኑ፡ ሙሴ ወይ ኤልያስ ተባሂሉ ክጽዋዕ ከም ዘይክእል ግና ኸ ኣምላከ ሙሴ ወኤልያስ ከም ዝኸነ መስኪሮም ኢዮም።
ብኻልእ’ውን ቅዱስ ሉቃስ ከም ዝገለጾ ብዛዕባ እቲ ኣብ ኢየሩሳሌም ዘጋጥሞ መግረፍትን ሞትን እውን ምስ ኣምላኾም ምስ ክርስቶስ ተዘራሪቦም ኢዮም።(ሉቃ፱፡፴፩/9፡31)
ከምኡ ካኣ ብፍሉይ ሙሴን ኤልያስን ናብ ደብረታቦር ምምጽኦም ዝተንግረሎም ትንቢት ነይሩ ኢዩ።እዚ ካኣ ሊቀ ነብያት ነቢይ ሙሴ ንእግዚኣብሔር ገጽካ ኣርእየኒ ኢሉ ኣብ ዝሓተተሉ ግዜ ቅዱስ እግዚኣብሔር “ሰብ ርእዩኒ ብሕይወት ኣይነብርን ኢዩ እሞ ገጸይ ክትርኢ ኣይትኽእልን ኢኻ ,,,,,,ንስኻ ግና ብድሕረይ ክትርእየኒ ኢኻ ገጸይ ግና ኣይርአን ኢዩ።”(ዘጸ፴፫፡፲-፳፬/33፡18-24) ኢልዎ ነበረ።እንተኾነ እግዚኣብሔር ወልድ ስጋና ተዋሃሂዱ ሰብ ምስ ኮነ ኣብዚ ከረን’ዚ ሙሴ ክርእዮ በቒዑ ኢዩ።ነዚ ካኣ በቲ ከውሒ ክሓልፍ ከለኹ ክትርእየኒ ኢኻ፡ብድሕረይ ክትርእየኒ ኢኻ ክብል ዝተዛረበ።ንመለኮት ድሕሪት ኮነ ቅድሚት ስለ ዘለዎ ኣይኮነን እንታይ ድኣ ኣብ ዳሕራይ ዘመን ምስ ግዙፍ ስጋ ምስ ተወሃሃድኩ ክትርእየኒ ኢኻ ክብል ስለ ዝደለየ ኢዪ።ከም ቃሉ መሰረት ካኣ ካብ ዓለመ ነፍስ ኣምጺኡ ከም ዝርእዮ ጌይርዎ ኢዩ።
ነቢይ ኤልያስ’ውን ኣብ ዳሕራይ ዘመን መጺኡ ከም ዝምስክር ተመጊርሉ ስለ ዝነበረ ኣብ ደብረታቦር መጺኡ ክምስክር ተራእየ።(ሚል፬፡፭-፮/4፡5-6 ራእ፲፩፡፫/11፡3)
፭)ደብረታቦር ናይ መን ምሳሌ ኢያ፧
ሀ) ናይ ወንጌል ምሳሌ –ናይ ውንጌል ምሳሌ ኢያ ክበሃል ከሎ እቲ እምባንም ውጻእ ኣዙ ኣሸጋርን ኣድካምን ኢዩ።ኣብ ዝባን ምስ ወጻኻ ግና ንኹሉ ነቲ በሪኽን ዓሚቕን፡ንዝጎበጠን ትኽ ንዝበለን ኩሉ ዓይነት ስፍራ ኣብ ልዕሊኡ ኮንካ ከም እትርእዮ የኽእለካ።ወንጌልን እውን ንኽትመሃራን ንኽትነብረላን ብዙሕ ድኻምን ጻዕርን እትሓትት ኢያ።እንተ ኾነ ብብዙሕ ድኻም ድሕሪ ምምሃር ግና ጽድቅን ሓጥያትን ፈላልያ ኣነጺራ ተርእየካ።
ለ)ናይ መንግስተ ሰማያት ምሳሌ
ደብረ ታባር ናይ መንግስተ ሰማያት ምሳሌ ኢያ።ምኽንያቱ መንግስተ ሰማያት እትውረስ ብብዙሕ ድኻምን ጻዕርን ስለ ዝኾነ።(ግብረ ሃዋርያት፲፬፡፳፪/14፡22)
ሐ) ናይ ቤተ ክርስቲያን ምሳሌ
ናይ ቤተ ክርስቲያን ምሳሌ ኢያ ክበሃል ከሎ ከም ናይ እግዚኣብሔር ቃል ኣብ ናይ ቤተ ክርስቲያን እምነትን ስርዓትን ንኽትነብር ክንደይ ድኻምን ጻዕርን ዝሓትት ኢዩ። ብተወሳኺ እውን ኣብ ደብረ ታቦር ምስጢረ ሥላሴ ከም ዝተገለጸ ኣብ ቅድስት ቤተ ክርስቲያን’ውን ናይ ሥላሴ ሓድነትን ሰለስትነትን ይንገር።ንቅድስት ሥላሴ ብማህሌትን ብቕዳሴን ክተመስግን ትነብር።
ደብረ ታቦር ልዑልን በሪኽን ስፍራን’ዩ።እምባ መሰረቱ መሬት ክኸውን ከሎ ጫፉ ግና ንሰማይ ገጹ ዝወጸ እዩ።ቅድስት ቤተ ክርስቲያን መስረታ ካብ ዓለም (ካብ ምድሪ) ዝተመርጹ ክኾኑ ከለዉ ክብሮም ግን ኣሰማያዊ ኢዩ።
፮)ካብ ሃዋርያትን ካብ ነብያትን ስለምንታይ መረጸ፧
ጎይታናን ኣምላኽናን ኢየሱስ ክርስቶስ ካብ ሃዋርያትን ነብያትን ናብ ደብረ ታቦር ዘምጽኣሉ ምኽንያት ነይርዎ ኢዩ።ንሱ ካኣ ደብረ ታቦር ፩)ናይ ወንጌል ምሳሌ ስለ ዝኾነት ቅዱሳን ነብያት ንወንጌል ብምሳሌን ብትንቢት ሰቢኾም ኢዮም።ምኽንያቱ ሓድሽ ኪዳን ኣብ ማሕጸን ብሉይ ኪዳን ዝነበረት ስለ ዝኾነት።ቅዱሳን ሃዋርያት ካኣ ብግልጺ ዝሰበኽዋ ስለ ዝኾነት።
፪)ደብረ ታቦር ናይ ቤተ ክርስቲያን ምሳሌ ስለዝኾነት ኣብ ቅድስት ቤተ ክርስቲያን ብሉይ ኪዳን ሓድሽ ኪዳን ከም ዝንገር ንምግላጽ
፫) ደብረ ታቦር ናይ መንግስተ ሰማያት ምሳሌ ስለ ዝኾነት ቅዱሳን ነብያትን ቅዱሳን ሃዋርያትን ብሓድነት ዝወርስዋ ምዃኖም ንምግላጽ ኢዩ።
፯)ካብ ሰብ ሓዳር ሙሴ ካብ ደናግል ካኣ ኤልያስ ስለምንታይ ኣምጽኤ
ካብ ሰብ ሓዳር ጥራሕ ኣምጺኡ ኔይሩ እንተ ዝኸውን ” እቶም ዝተመርዓዉ መንግስተ ሰማያት እንወርስ ንሕና ጥራሕ ኢና” ምበሉ ነይሮም።ከምኡ’ውን ደናግል ጥራሕ እንተዝኾኑ እውን ደናግል ብወገኖም “መንግስተ ሰማያት እንወርስ ንሕና ጥራሕ ኢና” ምበሉ እንተኾነ ግና ዝተመርዓዉ ይኹኑ ደናግል ሕገ እግዚኣብሔር ሓልዮም ኣብ ቅድስት ቤተ ክርስቲያን ምስ ዝነብሩ ብሓባር ናብ መንግስተ ሰማያት ከም ዝኣትዉ ንምግላጽ ዝኣክል ካብ ደናግልን ካብ ሰብ ሓዳርን ከምጽእ ክኢሉ።
ከምኡ ካኣ ካብ ምዉታን ንሙሴ(ዘዳ፴፬፡፰-፲፩/34፡8-11)ካብ ሕያዋን ንኤልያስ( (2ነገ፪፡፲፩-፲፪/2፡11-12)ሒዙ ኣብ ደብረ ታቦር ዝተረኽበ “ንሕና እዞም ክሳዕ ምጽኣት ጎይታ ብሕይወት እንጸንሕ ዝበሎምን ፡ነቶም ዝሞቱ ኮቶ ከም ዘይንቕድሞም ዝበሎምን ንመንግስተ ሰማያት ሓቢሮም ከም ዝወርስዋ ንምግላጽ ኢዩ።(1ተሰ፬፡፲፭/4:15)
፰)ኣብዚ ንዓና ምንባር ጽቡቕ ኢዩ
ቅዱስ ሃዋርያ ጴጥሮስ ጎይታይንዓና ኣብዚ ምንባር ጽቡቕ ኢዩ ፍቓድካ እንተኾይኑስ ሰለስተ ዳስ ክንሰርሕ ሓደ ንዓኻ ፡ሓደ ንሙሴ ሓደ’ውን ንኤልያስ በሎ።እዚ ኻኣ ንስኻ ከም ቀድምካ እንተጠመና ሕብስቲ ኣበርኪትካ እና መገብካና፡እንተ ሓሚምና እና ፈወስካና፡እንተ ሞትና እና ኣተንሳእካና ሙሴ ድማ ከም ቀደሙ ደበና እና ጋረደ፡መና ካብ ሰማይ እና ኣውረደ፡ኤልያስ’ውን ከም ቀደሙ ሰማይ እና ለጎመ፡ሓዊ እና ኣዝነበ ጸላኢ እና ኣጥፍኤ ንዓና ኣብዚ ምናብር ጽቡቕ በለ።
ቀጺሉ እውን ፍቓድካ እንተኾይኑስ ሰለስተ ዳስ ክንሰርሕ በለ። ኣቐዲሙ ኣብ ቂሳርያ ናይ ፍሊጶስ ክርስቶስ ብፍቓዱ ንዝቕበሎ መከራ “ጎይታይ የድሕንካ እባ ድኣ እዚስ ኮቶ ኣባኻ ኣይውረድ”(ማቴ፲፮፡፳፳/16፡22) ብምባል ተገሲጹ ስለ ዝነበረ ኢዩ።
፱)ነዚ ዝረኣኽምዎ ንሓደ እኳ ኣይትንገሩ
እዞም ቅዱሳን ሃዋርያት እዚኣቶም ኣብቲ ዝደየብዎ እምባ ምስ ወጹ በቲ ዝረኣይዎ ሰንቢዶም ወደቑ።ዮሃንስ መጥምቕ ነዚ ናይ እግዚኣብሔር ኣቦ ቃል ኣብ ሩባ ዮርዳኖስ ክሰምዖ ከሎ ኣይሰንበደን ኣይወደቐን ካኣ።(ማቴ፫፡፲፫-፲፯/3፡13-17)ከመይ ዮሓንስ መጥምቕ ኣይተጠራጠረን ፡ሃዋርያት ግን ብኣምላኽነቱ ተጠራጢሮም ስለ ዝነበሩ በቲ ዝሰምዕዎ ቃል ሰንቢዶም ወደቑ።ጎይታናን መድሓኒናን ኢየሱስ ክርስቶስ ግን ቀሪቦ ተንከዮም እሞ ተንስኡ ኣይትፍርሆ በሎም።ንሳቶም ካብቲ ወዲቖምሉ ዝነበሩ ስፍራ ተንስኡ ንላዕሊ ቁሊሕ እንተ በሉ ግና ነቶም ኣቐዲሞም ዝረኣይዎም ቅዱሳን ነብያት ኣይረኣይዎምን ድምጺ ናይ እግዚኣብሔር ኣቦ እውን መሊሶም ኣይሰምዑን ፡ነቲ ምስኣቶም ዝደየበ ክርስቶስ ጥራሕ በይኑ ረኣይዎ።ብድሕሪ’ዚ ነቲ እምባ ገዲፎ ናብ ታሕቲ ገጾም ተበገሱ እና ወረዱ ከለዉ ካኣ “ወዲ ሰብ ካብ ምዉታት ክሳዕ ዝትንስእ ነዚ ዝረኣኽምዎ ንሓደ እኳ ከይትነግሩ ኢሉ ኣዘዞም ንሳቶም ካኣ ንምንታይ ድኣ መማህራን ሕጊ ቅድም ኤልያስ ክመጽእ ኣለዎ ዝብሉ ኢሎም ሓተትዎ(እዚ ዝበሉ ሰንቢዶም ብግናብሮም ወዲቖም ጸኒሖም ድሕሪ ምትንስኦም ካብ ምዉታት ዝተንስኡ ስለ ዝመሰሎም ኢዩ።)።”
ክርስቶስ ነቲ ዝረኣይዎ ኣይትንገሩ ኢሉ ዝኣዘዞም ምኽንያት
1. እቲ ኣብ ደብረ ታቦር ዝረኣይዎ ክርስቶስ ወዲ ኣምላኽ ምዃኑ ዝገልጽ ክቡር ምስጢረ መለኮት ፡ቅድሚ እቲ ኣብ መስቀል ተሰቒሉ ዝረኽቦ ሓሳረ መከራ ክንገር ስለ ዘይግባእ ኢዩ፡፡
2. ተሰቒሉ ሞይቱ ክሳዕ ዝትንስእ ብዛዕብኡ ዝተነግረ ኩሉ ሰባት ብእምነት ስለ ዘይቅበልዎ ኢዩ።
3. ኮንቱ ውዳሴ ንኸይከውንን ቅዱሳን ሃዋርያት እውን ብድሕሪኡ ዝረኽቦ ብዙሕ መከራ ስለ ዘሎ ንሱ ከይኮነ ብዛዕባ ዝረኣይዎ ምዝራቦም ጽባሕ መታን ከይዕንቀፉ ኢዩ።
ኣከባብራ በዓል ደብረታቦር(፲፫ ነሃሴ)
ደብረታቦር ሓንቲ ካብተን ትሽዓተ ዓበይቲ በዓላት ናይ ጎይታ ኮይና ኩሉ ግዜ ዓመት መጸ ኣብ ቅድስት ቤተክርስቲያን ብዓቢ ድምቀት ትኽበር።በዚ ግዜ እዚ ንዕለቱ ዝምልከት ስብከታት ፡መዝሙራትን ናይ ዕለቱ ቅዳሴን ይካየድ በዚ ኻኣ ቅድስት ቤተ ክርስቲያን ወንጌል እና ኣስተምሃረት ኣብ ቅድስት ቤተክርስቲያን ብጽንዓት ክሳዕ መፈጸምታ ምጽናሕ ናብታ ዘልኣለማዊት ቅድስት ሃገር ኢየሩሳሌም ምእታው ከም ዘኽእል ብዕቱብ ንደቃ ተስተምህር።
ንሕናኸ፧
ቅዱሳን ነቢያት ናብ ዝርከብሉ ናይ ቅድስት ሥላሴ ትምህርቲ ኣብ ዝንገረላ ክብሪ ኣምላኽ ዝግለጸላ ቅድስት ቤተ ክርስቲያን ተረኺብና ናብታ ኣምሳል ሰማያዊት ኢየሩሳሌም ዝኽዕነት ቅድስት ስፍራ ደብረታቦር ብነፍስን ብስጋን እንነግድ ክንደዮኖት ኢና፧ወይስ ከምልምዲ ተቖጺሩ ብዓይኒ ስጋ ጠሚትና ብናይ ስጋና መሓውር እንድይብ ክንደዮኖት ኢና፧
እምበኣርከስ ቅድስት ቤተ ክርስቲያና ከምእትምህረናን እትእዝዘናን ብዓይኒ ስጋዊ ኣካላትና ጥራሕ ዘይኮነስ ኣብዚ ቅዱስ ስፍራ መጺእና ብዛዕባ መጻኢ ሂወትናን ተስፋ መንግስተ ሰማያትን ክንሓስብ፡ከምቲ ቅዱሳን ነቢያት (ሙሴን ኤልያስን) ምስ ሃዋርያት ሓቢሮም ኣብ ደብረታቦር ዝተረኽቡ ንሕና’ውን ብሕጊ ኣምላኽ ተጸሚድና ብወንጌል ተመሪሕና ኣብ ቅድስት ቤተ ክርስቲያን ብዘይ ምስልካይ ኩሉ ግዜ ምስ እንርከብ ንኣምላኽና ንእግዚኣብሔር ኣብ ጉባኤ ቅዱሳን ኣብ ሰማያዊት ቤት(መንግስተ ሰማያት) ክህሉ ኢና።እዚ ምዃኑ ፈሊጥና ሎሚ ብመንፈሳዊ ሕልናናን ብስጋዊ ኣካልናን ናብዛ ኣምሳል ሰማያዊት ኢየሩሳሌም ዝኾነት ቅድስት ሃገር (ኢየሩሳሌም) ከውርሰና ናቱ ቅዱስ ፍቓድ ይኹን።ንግደትና ንግደት ኩሎም ቅዱሳን ይግበረልና።ኣሜን፡
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን።
Share this:
TwitterFacebook120
Related
ስብከት
In “ስብከት”
ገብርሔር
In “ስብከት”
ስብከት
August 18, 20132 Replies
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
gurum mesgun on August 19, 2013 at 5:35 am
Kalehiwet yesemealna mahber mariam betechristian medhanialem
Reply
mahberemariam on August 19, 2013 at 3:10 pm
ኣሜን ክቡር ሓውና ኣምላኽ በብዘለናዮ ጸጋኡ የብዝሓልና።ንስኻ እውን ኣብቲ ከድካዮ ዘለኻ ዓዲ ዝያዳ ዝነበርካዮ ክትብርትዕ ኣምላኽ ብጸጋኡ ይሓግዝካ።ኣሜን
Reply
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
AUGUST 2013
M T W T F S S
« Jul Sep »
1 2 3 4
5 6 7 8 9 10 11
12 13 14 15 16 17 18
19 20 21 22 23 24 25
26 27 28 29 30 31
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
እዚ ጽሑፍ’ዚ ካብ Your Best Life Now ‘ትብል ብፓስተር ጆአል ኦስቲን እተጻሕፈት መጽሓፍ ወሲድና ዝተርጐምናዮ እዩ። ኣብዚ ቁሩብ ኣመሓይሽና ኣቕሪብናዮ ኣለና።
ቅድሚ 2000 ዓመታት ኣቢሉ ሰለስተ ኣግራብ ማለት ኣውሊዕ፡ ጽሕድን ኦክን (ዓብይ ገረብ) ነበሩ። እዞም ሰለስተ ኣግራባት፣ ነፍሲ ወከፎም ኣብ ህይወት ኣብ ዝለዓለ ደረጃ ክበጽሑ ሕልሚ ነበሮም።
እቲ ኣውሊዕ፡ ብስርዓት ብክኢላ ጸራባይ ተጸሪቡ፣ ክቡር ዕንቝታት ዝስፈሮ መዝከብ ክኸውን ሓለመ። መዝገብ ኰይኑ ንከም በዓል ወርቂ፡ ነሃስን ኣልማዝን ክዕቕብ ኣመና ተሃንጠየን ሓለመን። ሓደ እዋን፡ ሓደ ዕንጸይቲ ዝቈርጽ ሰብኣይ መጺኡ ካብዚ ኵሉ ኣግራባት እቲ ዱር፣ ፈልዩ ን ኣውሊዕ ቈረጾ። ኣውሊዕ ዝሓልሞ ዝነበርኩ ሕልሚ መጺኡ ኢሉ ብዙሕ ተሓጐሰ። እቲ ሰብኣይ ነቲ ዝቈረጾ ዕንጸይቲ ንቅርጻ-ቅርጺ ዝሰርሑ ሰባት ሸጦ። እቶም ቐራጾ ድማ ስራሐይ ኢሎም ተተሓሓዝዎ። ወዮ ኣውሊዕ፡ “ሕጂስ በቃ ከምታ ዝሓለምኩዋ ክኸውን እየ፡” እናበለ ከሎ። ካብ ትጽቢቱ ወጻኢ፡ ካልእ ነገር— ማለት መትሓዝ መግቢ ዝኸውን ‘መብልዕ ማል’—ይሰርሕዎ ከም ዘለዉ ምስ ፈለጠ ኩምትር በለ። “መብልዕ እዞም ረስሓትን በዳናትን እንስሳታት ክኸውንሲ!” ኢሉ ብዙሕ ጐሃየን ተከዘን።
ብተመሳሳሊ እቲ ኦክ ዝበሃል ዓቢይ ገረብ ድማ፣ ክፋል እተን ነጋውስ ብልዕሊ ውቅያኖሳት ዘሳግራ መራክብ ክኸውን ሓለመ። ተቈሪጹ ኣብቶም ኢደ-ጥበያታት ምስ ከደ፣ ዘይሓሰቦ ንነዊሕ እዋን ደርበይዎ። ኣብ መወዳእታ ሓሲቦም ሓሲቦም ሓንቲ ንእሽቶ ጃልባ ሰርሕዎ። ኵሉ ዝነበሮ ተስፋ ድማ በነነ። ኣዝዩ ተስፋ-ቈረጸን ሓዘነን።
እቲ ጽሕዲ ኣብ ሓደ ዓብይ ጎቦ ይነብር ብምንባሩ፣ ዓለሙ የስተማቕር ነበረ። ልዕሊ ኵሉ ፍጥረት ሰፊሩ ከም ዘሎ ድማ ይስምዖ ነበረ። ሓደ እዋን ግን፡ ብርቱዕ ማይ ሃረመ እሞ፣ በርቂ ኣላቲሙ ምስ ሓደጎ፣ ኣብዛ ምድሩ ጻሕ በለ። እቶም ጸራቦ ዕንጸይቲ ድማ፣ ነዚ ዝወደቐ ጽሕዲ ምስ ረኸብዎ። ኣብ ብዙሕ ዕንጸይትታት ዝተኣከቦ ቦታ ኣብኡ ምስቲ ዕንጸይትታት ረብረብዎ።
እዞም ሰለስተ ኣግራብ፣ ክብረቶም፡ ዋጋኦምን ብቕዓቶምን ከም ዝቀሃመ ኰይኑ ተሰምዖም። ተስፋቈረጹን ጐሃዩን። ኵሉ ዝሓለምዎ ኣይረኸብዎን። እቲ ያህዌ ዝበሃል ሓቐኛ ኣምላኽ ግን፣ ኣብ ህይወቶም ካልእ ፍሉይ መደብ ነይርዎ። ድሕሪ ነዊሕ ዓመታት፣ ድንግል ማርያም ክትወልድ ምስ በለት፣ ምስ ዮሴፍ ትወልደሉ ስፍራ ሰኣኑ። ማርያም፡ ነቲ ሕጻን የሱስ እስኪ ገምቱ ኣበይ ኣቐሚጣቶ፧ እወ ኣብቲ ብኣውሊዕ ዝተሰርሐ መብልዕ ማል። እቲ ኣውሊዕ ክቡር ዕንቍታት ክሕዝ እዩ ነይሩ ባህጉ፣ ኣምላኽ ግን እተፈልየ ዕላማ እንድዩ ዘለዎ፣ እቲ ኣብ ዘመናት ዝዓበየ መዝገብ—ወዲ ህያው ኣምላኽ—የሱስ ኣብኡ ተቐመጠ።
ድሕሪ ነዊሕ ዓመታት፡ የሱስ ዓበየ። ሓደ እዋን ስግር እቲ ባሕሪ ኣቢሉ ንኽከይድ ጃልባ ደለየ። የሱስ ዓባይን ርኣዩለይን ‘ትብል መርከብ ኣይደለየን። እንታይ ደኣ ደልዩ፧ ሓንቲ ንእሽቶን ዓሳ መግፈፍን ዝዀነት ጃልባ። እስኪ ገምቱ መን ነይራ እታ ዝሓረያ ጃልባ፧ እታ ብገረብ ኦክ ዝተሰርሐት። እቲ ገረብ ኦክ መርከብ ተሰሪሑ፣ ኣለዉ ዝተባህሉን ወናማትን ነጋውስ እዩ ከስግር ሓሲቡ። እግዚኣብሄር ግን ካልእ መገዲ እንድዩ ዘለዎ። እቲ ገረብ ኦክ ነቲ ንጉስ ነገስታት ጐይታ ጐይቶት ዝዀነ የሱስ ጽዒኑ በቲ ባሕሪ ኣንሳፊፉ።
ድሕሪ ገለ ዓመታት፡ ሮማውያን ወተሃደራት እናኸዱ ከለዉ ዝተጻፋጸፉ ኣዕጻው ረኣዩ። እቲ ካን ድሕሪ ደጊም ኢሉ ዝነበረ ጽሕዲ ውን ኣብኡ ነበረ። ጽሕዲ ዝተጓሕፈ ኰይኑ እዩ ዝስምዖ ዝነበረ። እቶም ወታሃደራት ሮማ፣ ነቲ ጽሕዲ ኣልዕል ምስ ኣበልዎ፡ “ኦይ ሕጂ ኸኣ እሞ ዝገደደ! ንመናኸስን መንደድን ሓዊ እዮም ክገብሩኒ፡” በለ። ብጣዕሚ ዝገረሞ ነገር እንተ ነይሩ ግን፡ ቈሪጾም ቈራሪጾም ኣብ ክልተ ዝተጸርባ ኣዕጻው ገበርዎ። ጸኒሖም ነታ ሓንቲ ንጋድም፣ ነታ ሓንቲ ድማ ንትኹል ገይሮም፣ ኣብ ማእከል ኣልጊቦም መስቀል ሰርሕዎ። የሱስ ተሰኪሙ ድማ ኣብቲ ዝነበሮን በሪኽ ቦታ ወሰዶ። እዚ ገረብ እዚ ኣብ ታሪኽ እቲ ዝዓበየ ፍጻመ ኣብኡ ተፈጸመ። ወዲ ኣምላኽ ኣብኡ ተሸንከረ።
ሓደ ነገር ክንዝንግዖ ዘይብልና፣ ጐይታ ኣብ ህይወትና ከመይ ዝበለ ግሩም ዕላማ ከም ዘለዎ። ብማያት ክንሓልፍ ንኽእል ንኸውን፣ ብሓዊ ክንሓልፍ ንኽእል ንኸውን፣ መከራ ልውስውስ ከብለና ይኽእል ይኸውን። ዕላማ እግዚኣብሄር ኣብ ህይወትና ግን ኵሉ ግዜ ሰናይ እዩ። ስለዚ ክንሕለልን ተስፋ ክንቈርጽን ኣይግብባእን። ጐይታ ንዓና ዝሓስቦ ሓሳብ ድንቅን ግሩምን እዩ።
Posted by:
Goitomuzit Asher Ashriel Ashley
Dec 07, 2013
0 Comments
745 Views


text:
ኣብ ዘ ኒዩ ዮርከር ብኣሌክስ ኦኬወዮ ካብ ዝተጻሕፈ ሓርፋፍ ትርጉም
ኣብ ሰዓታት 11 ረፋድ 10 ጥቅምቲ 2015 ሳምሶም ኣረፋይነ ንሃገራዊ ጋንታ ወኪሉ ናብ ቦትስዋና ኪኸይድ ሙኻኑ ምስተሓበረ ብሓጎስ ኢዩ ተፈንጪሑ፤ ምኽንያቱ ካብ ማሕዩር ናብ ጩራ ሓርነት ናይ ምኻድ ዕድል ስለዝተዋህቦ። ተቐላጢፉ ኣጋ ምሸት ክዳውንቱ ክጥርንፍ ናብታ ክፍሉ ጎየየ የግዳስ ከምቲ ልሙድ ኣብ ኣስመራ መብራህቲ ስለዘይነበረ ኣብቲ ጸልማት ሃሰውሰው እንዳበለ ዝርካበን ካምቻታቱ፥ ስረታቱ ሳንደሉ ጠርነፈ።
በዛ መገሽኡ፤ ኣረፋይነ ንመጀመርታ ግዚኡ ኢዩ ወጻኢ ክርእይ ወይ ውን ነፋሪት ክስቀል። ምኽንያቱ ኤርትራ እትበሃል ሃገሩ ሓንቲ ካብተን ውሑዳት ኣብ ዓለም ንዜጋታተን ቪዛ ዝሓታ ሃገራት ኢየን። ንጡፍ ኣባል ምንቅስቓስ ሰብኣዊ መሰላት ኣዳነ ገብረመስቀል ከምዝገልጾ፤ ‘ብሰንኪ ጨፍላቒ ስርዓት ኤርትራ ዜጋታታ ሰብኣዊ ሓርነት ዘይብሎም ናይ ምውዳብን ምዝራብን ሓርነት ዝተነፈጎም’ ኢዮም ። መንግስቲ ኤርትራ ኣብ ዝደለዮ እዋን ዝደለዮ ነገር ክገብር ይክእል ኣብ ልዕሊ ህዝቡ። እቶም እዚ ጭቆና መሪርዎም ናብ ስደት ዘምርሑ ኤርትራውያን ድማ ኣብ ጉዕዞኦም መከራን ምጥሓልን ኢዩ ዘጋጠሞም። ካብቶም ኣብ 2016 ኣብ ባሕሪ ዝጠሓሉ 3800 ስባት፤ ብዙሓት ኤርትራውያን ሙኻኖም ድማ ናይዚ ምስክር ኢዩ።
ኣረፋይነ ዝነበራ ሃገራዊት ጋንታ ብምልእታ ዑቕባ ምስሓተተት፤ እቲ ኣብ ኤርትራ ዘሎ ምልካዊ ስርዓት ኣብ ወጻኢ ብዝነብሩ ኤርትራውያን ኢዩ ጋንታ ከቕውም ወሲኑ፤ ኣብ ወጻኢ ዝነብሩሞ ናበይ ክሃድሙ ኢሎም ኢዩ እቲ ጥቛ ናይቲ ምህዞ። ነቲ መሰረታዊ ሽግር ኣብ ክንዲ ምፍታሕ ነቲ ሳዕቤን ምሕካም ብዝመስል ስጉምታት።
ኣረፋይነ ነቲ ዑቕባ ናይ ምሕታት ውሳነ ብሓባር ምስ ሙሉኣት ጋንትኡ ኢዩ ክወስዶ መሪጹ። ይኹን ግን ነንሕድሕድካ ምትእምማን ኣዚዩ ከቢድ ኢዩ ነይሩ። ምኽንያቱ ኣባላት ጸጥታ መንግስቲ ኤርትራ ነቶም ኣባላት ጋንታ ኤርትራ ነንሕድሕዶም ክሰላለዩን ሓበሬታ ከሕልፉን ሓቢሮም ኢዮም ኣበጊሶሞም። ሓደ ለይቲ ግን ኣኽሊሉ ኣባላት ጋንትኡ ኣብ ሆቴሎም ኣዕሪፎምሉ ኣብ ዝነበሩሉ እዋን ኣኪቡ፤ ድፍር ኢሉ ንኹሎም ብዛዕባ እቲ ናይ ምትራፍ ሓሳብ ኣማኸሮም፤ ኩሎም ድማ ብዓቢ ሓጎስ ተቐበልዎ።
ኣነ ከም ጋዜጠኛ ኣብ መበል 25 ዓመት በዓል ናጽነት ተሳቲፈ ነይረ፤ ኣብታ ሃገር ድማ ናይ ታንክታት መቓብር ዝብል ጽፍጻፍ ዝዓነዋ ታንክታት ርእየ።
ድሕሪ 2001 ህዝቢ ንፕረዚደንት ኢሳያስ ጨካን ክብሎ ጀሚሩ። ፕረዚደንት ብወገኑ ህዝቢ ኤርትራ ማለት ህግደፍ ኢዩ፤ ኣነ ድማ ህግደፍ ኢየ ክብል ኣዊጁ። ኣብ 2010 ሓንቲ ጋዜጠኛ ኣልጀዚራ ብሕቶታታ ምስበደሃቶ፤ ሕቶታትኪ ጃምላ ሓሶት ኢዩ ክብል መሊሱላ። ኣብ ኣሜሪካ ዝነብር ጋዜጠኛ ኣብረሃም ዘርአ ከም ዝሓበረኒ ፤ እቲ ፕረዚደንት ናብ ቤትጽሕፈቱ ምስተመለሰ ሽዑ ሚኒስተር ዜና ንዝነበረ ዓሊ ዓብዱ ኣብ ቅድሚ ኣባላቱ ጸፋፊዕዎ።
ኣረፋይነ ኣብ ሳንታኣና ዝተባህለ ቤትምህርቲ ኢዩ ተማሂሩ። ኣብ ቤትትምህርቱ ንግሆ ንግሆ፤ ኤርትራ ሓበን ናይ ውጹዕ ህዝባ፤ ሓቂ ከምዝስዕር ኣመስኪሩ፤ ዝትሕዝቱኡ ሃገራዊ መዝሙር እንዳዘመረ ዓብዩ። ጸኒሑ ግን ኣረፋይነ ናብ ቤትትምህርቲ እንዳመጹ ዓቢኹም ኢኹም ናብ ሳዋ ክትከዱ ኣለኩም ኢሎም ዝገፉ ወተሃደራት ክርእይ ጀሚሩ።
12 ክፍሊ ዝወድኡ መንእሰያት ናብ ሳዋ ኪኸዱ ሕጊ ይግድዶም ኢዩ። ኣብ ሳዋ ዘጋጥመካ ከከም እቲ ዝበጽሓካ ሓላፊ እኳ እንተኾነ ‘ሓደ ናይ ሓባር ዕጫኻ ግን ዘለፋን ዓመጽን ኢዩ’ ይብል ዮሃንስ ወልደማርያም ኣብ ፎርት ልዊስ ኮለጅ መምህር ኣህጉራዊ ዝምድናታት።
ኣብ 2012 ኣባላት ሓይሊ ኣየር ዝርከብዎም ዜጋታት ናብ ካልእ ሃገራት ዑቅባ ምስሓተቱ መንግስቲ ኤርትራ ቁጽጽሩ ከኽርሮ ጀሚሩ። ዘርኢት ዮሃንስ እተባህለ ምስ ኣረፋይነ ዝጻወት ናይ ካልኣይ ደረጃ ትምህርቱ ምስ ኣቋረጸ፤ ኣደ ዓርኩ ናብ መንግስቲ ከይዳ ሓሲያትሉ ጥራይ ዘይኮነስ፤ መጸዋዕታ ብኢዳ ኣምጺኣ ሂባቶ። ዘርኢት ስለምንታ ከምዚ ትገብሪ ኣሎኺ ሙሽ ወድኺ ባዕልኺ ናብ ሱዳን ኣስጊርኪ ምስበላ፤ ኣነ ተላኣኺት ጥራይ ኢየ ኢላቶ። መንግስቲ ኤርትራ ወላ ኣብ መንጎ ፈተውትን ስድራቤትን ዘይምትእምማን ዘሪኡ ኢዩ።
ኣረፋይነ ክእለት ስለዝነበሮ ኮምሽን ስፖርትን ባህልን ናብ ዊዓ ኬድካ 6 ወርሒ ተተዓሊምካ ናብ ኣስመራ ተመሊስካ ተጻዋታይ ሓንቲ ክለብ ክትከውን ኢኻ ዝብል ውዕል ገበሩሉ። ዊዓ ኣዚዩ ከቢድ ኢዩ ነይሩ ይብል ኣረፋይነ። እቲ ናይ ዊዓ መዓልቲ ብመምርሒ ናይ ጀማል እተባህለ ኣዛዚ ኢዩ ዝጅምር፥ ንሱ ኣብዚ ዝተባሃልኩሞ ትእዛዝ ክትቅበሉ ግዴታኹም ኢዩ፤ ክሃድም ዝፈተነ ድማ ኪቕተል ኢዩ ኢሉና ብሓጺሩ ካብ ናይ እንስሳ ዝከፍእ ኣተሓሕዛ ኢዩ፤ ይብል ኣረፋይነ።
ኣረፋይነ ከምቲ ኣብ ምብጋስ ዝተዋህቦ መብጸዓ ናብ ክለባት ኣይተመደበን፥ ኩለን እተን ክለባት ብሰራዊትን ህግደፍን ኢየን ዝውነና። ሰለስተ ዓመት ከርተት ምስበለ ብሰበሰብ ኣንፊት ዝብል ናይ ጥዕና መንቀሳቐሲ ወረቐት ገንዘብ ከፊሉ ኣውጺኡ ናብ ኣሰመራ መጺኡ።
ሓደ መዓልቲ ብንግሁኡ ኣረፋይነ ደቂሱሉ ኣብ ዝነበረ እዋን ፤ኣቦኡ ንኣረፋይነ ወተሃደራት መጹኻ ኢሉ ወጨጨ። እንተራኣየ እቶም ናይ ዊዓ ወተሃደራት መእሰሪ ሓጺኖም ሒዞም ረኣዮምዎም። ኣረፋይነ ነቲ ኩነታት ብኸምዚ ይዝክሮ። ኮይኑ ድማ ሓፍተይን ኣደይን እንዳበኸያ ኣሲሮም ወሲዶምኒ። ምስ 60 ዝኾኑ ሰባት ኮብኪቦም ናብ ሓደ ጸልማት ቤትማሰርቲ ኣእተዉና። ምሻን ኣይፍቀደካን ኢዩ፤ ኣብቲ ዘለኻዮ ገዛ ኢኻ ትሸይን ካብ ኩሉ ዝኸፍአ ግን ገፊፎም ኣብ ቅድሚ ስድራኻ ክወስዱኻ ከለዉ ኣዴኻን ሓፍትኻን ክበኽያ ከለዋ ኢዩ ዝረኣየካ።
ድሕሪ 6 ኣዋርሕ ኣረፋይነ ተጻዋታይ ናይ ሓንቲ ናይ ሰራዊት ጋንታ ክትከውን ኢኻ ተባሂሉ ተመዲቡ። ጽንሕ ኢሉ ድማ ኣባል ሃገራዊ ጋንታ ከምተሓጸየ ተበሲሩ። ከምቲ ዝተመነዮ ድማ ብመንገዲ ኬንያ ቦትስዋና በጺሑ። ኣረፋይነ ጋንታ ምልእቲ ሒዙ ናብ ፖሊስ ኢዱ ምስሃበ ኣምባሳደር ኤርትራ ኣብ ደቡብ ኣፍሪቃ ኣቶ ሳልሕ ዑመር ነዊሕ እዋን ዝወሰደ ምፍርራህ ድሕሪ ምግባር ናብ ዓድኹም ተመለሱ ክብል ኣግባዕባዓሎም። ፊልሞን በርሀ ኣከፋፋሊ ሃገራዊ ጋንታ ኤርትራ ዝነበረ ኮይኑ፤ ዘረባ ዘይፈቱ ስቕ በሃሊ ሰብ ኢዩ። ኣምባሳደር ሳልሕ ዑመር ከፈራርሆም ከሎ ስቕ ኢሉ ክሰምዕ ድሕሪ ምጽናሕ፤ስማዕ እንዶ ኣምባሳደር ሳልሕ ደቅኻ ኣበይ ኣለዉ ክብል ሓተቶ። እቲ ኣምባሳደር ምሳይ ኣብ ደቡብ ኣፍሪቃ ይቕመጡ ምስበሎ፤ፊልሞን ህድእ ኢሉ ስለዚ ኢኻ ናይ ሰብ ስቓይ ዘይስመዓካ፤ መንእሰያት በየናይ ስቓይ ይሓልፉ ኣለዉ ትፈልጦ ኣይመስለንን በሎ። እቲ ኣምባሳደር ኣንጸርጺሩ ነቲ ፓስፖርቶም ቀዳዲ ደምሰሶ።
ምትራፍ ናይዛ ሃገራዊት ጋንታ ንመንግስቲ ኤርትራ ኣንጸርጺርዎም ኢዩ። እዞም ሰባት ናብ ኣሜሪካ ክትከዱ ኢኹም ኢሎም ስለዘስለልዎም ኢዮም ተሪፎም እምበር እዞም ኩሎም ሳይክሊስትን ጎየይትን ደኣ ዘይሃድሙ ይብል ኣቶ የማነ ገብረኣብ ኣማኻሪ ፕረዚደንት ኤርትራ።
ኣብ ኤርትራ ዜጋታት ንመንግስቲ ክነቕፉ ወይ ሓሳባቶም ክገልጹ ውን ኣይክእሉን ኢዮም። እታ ሃገር እዉጅ ባጀት የብላን። ባጀትና ሕቡእ እንገብሮ መንግስቲ ኢትዮጲያን ካልኦትን ቁጠባዊ ሸርሒ ከይገብሩልና መታን ኢዩ ይብል ኣማኻሪ ፕረዚደንት ኣቶ ሓጎስ ገብርህይወት። ኣቶ ሓጎስ ኤርትራ ማእለያ ዘይብሉ ናይ ሕርሻ ማዕድን፤ ናይ ባሕሪ ሃብቲ ኣለዋ ይኹን ግን ብሰንኪ እኹል ሰብ ምስኣንና ብግቡእ ክንጥቀመሉ ኣይከኣልናን ኢሉኒ።


text:
ኣስታት 150 ዝኾኑ ስደተኛታት ካብ የመን ብወገን ጅቡቲ ናብ ኢትዮጵያ አሕሊፎም ተዋሂቦም ብምባል መሰኻክር ክገልጹ ኸለው ዓለምለኸ ትካል ፍልሰተኛታት ግን ብዘይ ፍቓዶም ኣይተመልሱን ኢሉ’ሎ።
ትካል ስደተኛታት ሕቡራት ሃገራት ብወገኑ ሓደጋታት እንተሎ’ኳ ኣብ ሃገሮም ብዘሎ አጸጋሚ ኩነታት ዝሃደሙ ስደተኛታት ቀርኒ ኣፍሪቃ ናብታ ብኹናት ዝተሃስየት የመን ሓደገኛ ጉዕዞ ካብ ምፍጻም ኣይተዓገቱን ክብሉ ገሊጾም።
ኣስታት 150 ስደተኛታት ካብ የመን ብመርከብ ተጻዒኖም ጅቡቲ ምስ በጽሑ ብነፋሪት ተጻዒኖም ብዘይ ፍቓዶም ብዓለምለኸ ትካል ስደተኛታት አቢሎም ናብ መንግስቲ ኢትዮጵያ አሕሊፎም ተዋሂቦም ክብል ሓደ ኣብ ጅቡቲ ዝርኸብ ስሙ ክገልጽ ዘይደለየ መንእሰይ ንድምጺ ኣሜሪካ ሓቢሩ’ሎ።
እንተኾነ ግን እቲ ትካል እቲ ምምላስ ብፍቓዶም ዝተኻየደ ምኳኑን እቲ ትካል ኣብ ከምዚ ዓይነት ተግባር ከምዘይሳተፍ ሓቢሩ’ሎ።
ምሉእ ትሕዝቶ እዚ ጸብጻብ ኣብዚ ምስማዕ ይከአል።


text:
Published: 29 September 2017
እዚ ሰሙን’ዚ (ካብ መስከረም 16 ክሳዕ መስከረም 25 ግእዝ) መስቀል ተባሂሉ ይጽዋዕ። ጐይታናን መድሓኒናን ኢየሱስ ክርስቶስ ኣብዚ ዝተነበበ ወንጌል፡ እቲ ንእኡ ኺስዕብ ዝመረጸ ሰብ ኬማልኦ ዚግብኦ ረቛሒታት እንታይ ምዃኑ ኣነጺሩ ገሊጹልና ኣሎ። ነዚ ረቛሒታት እዚ ንሕና ኸነማልኦ ቅድሚ ምእዛዙ ግና፡ ኣርኣያና ሰለ ዝዀነ ንሱ ኺፍጽሞ ናይ ግድን ኰነ። ብእኡ ድማ ገዛእ ርእሱ ብምቕባጽ መስቀሉ ኣልዒሉ ናብ ቀራንዮ ደዪቡ ምእንቲ ሓጢኣትና ሞተ። በዚ ናይ መስቀል ቅንያት፡ ስቕለቱን ሞቱን እናዘከርና በዓል ስቕለቱን በዓል መስቀልን ክነብዕል ይግብኣና።
ቤተ ክርስትያንና ምስ ኣገልገልታን ህዝባን ንመስቀል ክርስቶስ ከም ሰንደቕ ዕላማ ስለ ዘልዓለቶ ኣብ ኩሉ ህንጻታታን ንዋየ ቅድሳታን ተኺላቶ ኣላ። ካህናታ ኣብ ኢዶም ይጾርዎ፡ ምእመናና ድማ ኣብ ክሳዶም ብማዕተብ ይኣስርዎ፡ ምእመናታ ኣብ ክዳውንተን ኣብ ስልማተን ኣብ ቈርበተን ይገብርኦ ኔረንን ኣለዋን። እቲ ኣብ መስቀል ዝተኸፍለ መስዋእቲን ዝተዋህበ ምሕረትን ድማ ዳርጋ ዕለታዊ ስብከት ቤተ ክርስትያንን ኣገልገልታን እዩ። ብደረጃ ትእምርቲ ወይ ሰንደቕ ዕላማ እቲ ዚግብኦ ክብሪ ረኺቡ እዩ። እቲ ኺስዕብ ዘለዎ ኣገዳሲ ሕቶ ግና “መስቀል ትእምርቲ ወይ ሰንደቕ ዕላማ ጥራይ ድዩ ወይስ ኪንበር ዚግብኦ ናብራ እዩ፧” ዚብል እዩ። ኣብ ዘመንና "መስቀል ትእምርቲ ካብ ምዃን ዚሓልፍ ኣገልግሎት ይህብ ኣሎ'ዶ፧” ኢልና እንተ ሓተትና ብእወታ ኺምልስ ትብዓት ዚህልዎ ሰብ ካብ ቍጽሪ ኣጻብዕትና ኸም ዘይበዝሕ ኩሉ ሰብ ዚፈልጦ እዩ። መስቀል ክንነብሮ ዚግብኣና ናብራ ድማ እምበር ትእምርቲ ወይ ምልክት ጥራይ ኣይኰነን። ንትእምርተ መስቀል ኣዝዩ ዜፍቅሮ፡ ዚሳለሞ ዜኽብሮ ሰብ፡ ናብራ መስቀል ዘይነብር እንተዀይኑ ዋላ ሓንቲ ትርጉም የብሉን፡ ረብሓ ኸኣ ኣይረኽበሉን እዩ። ናብራ መስቀል ምንባር ማለት ከምቲ ክርስቶስ ዝነበሮ ዓይነት ናብራ ምንባር ማለት እምበር ካልእ ትርጉም የብሉን። ናይ ብሓቂ ፍቕሪ መስቀል ከም ዘሎና እነረጋግጸሉ መገዲ ንሱ ጥራይ እዩ።
ክርስቶስ ጐይታና ኣብዛ ምድሪ እዚኣ ብኣካል ኪመላለስ ከሎ ዘርኣየና ባህርያትን ዝመሃረና ትምህርትን ክንስዕቦን ክንእዘዞን እንተ ጀሚርና፡ ሽዑ ናይ በሓቂ መስቀሉ ኣልዒልና ንክርስቶስ ንስዕቦ ኣሎና ማለት እዩ። ንሱ ብመለኮቱ ምስ እግዚኣብሄር ኣብን ምስ እግዚኣብሔር መንፈስ ቅዱስን ማዕረ ኽነሱ፡ ንእግዚኣብሄር ኣቦ ኺእዘዝ ብምፍቃዱ ትሕትና ኣርኣየና። ስለዚ ድማ ሃዋርያ ቅዱስ ጳውሎስ፥ “ንሱ ብመልክዕ ኣምላኽ ክነሱ ነቲ ማኣዕረ ኣምላኽ ምዃኑ ኸም ምምንዛዕ ኣይረኣዮን። መልክዕ ባርያ ወሲዱ ርእሱ ኣሕሰረ ሰብ'ውን መሰለ፡ ብናብራኡ ኸም ሰብ ኰይኑ ተረኽበ። ርእሱ ኽሳዕ ሞት ኣትሓተ፡ ክሳዕ ሞት ኣብ መስቀል እኳ ደኣ ተኣዘዘ፡" ብምባል ንትሕትናኡን ተኣዝዞኡን ገለጾ (ፊሊ 2፡6፦8)። እዚ ተዘርዚሩ ዘሎ ሓቅታት፡ ገዛእ ርእሱ ናይ ዝቐበጸ ሰብ ባህርያት እዩ። ርእሱ ዘይቀበጸ ሰብ ትሕትናን ተኣዝዞን ኬንጸባርቅ ኣይክእልን እዩ። ንሓድሕድና ኸይንገዛዛእ ዚዓግተና ኣብ ኣባይትና፡ ቦታ ስራሕና ዀነ ኣብያተ ክርስትያንና ሰላምና ዘሪፉ ሓዊ ዜእትወልና ዘሎ እቲ ኻብ ሰይጣን ዝወረስናዮ ትዕቢትና እዩ።
ክርስቶስ ኣብ ዘመን ኣገልግሎቱ ንዝወረዶ ተቓውሞን ጸርፍን ማህረምትን ቅትለትን ብቓላት ንኽትገልጾ እዃ ኣዝዩ ኸቢድ እዩ። ነዚ ኹሉ ፈተና እዚ ዝሰዓረሉ ትዕግስቱ ግና ኣዝዩ መስተንክር እዩ። ንሱ ፍጹም ኣምላኽ ክነሱ፡ ኣዝዮም ሓጥኣን ብዝኾኑ ሰባትን ዝወረዶ ግፍዒ ካብ ተዓገሰ፡ እቶም ንዑኡ እነፍቕርን እንስዕብን ክርስትያን ነቲ ኻብ ከማና ሰብ ዝዀነ ሰብ ዚወርደና በደልን ዓመጽን ብሓጐስ ብምዕጋስ ኢና ሰዓብቲ ክርስቶስ ምዃንናን ንመስቀል ደማ ሰንደቕ ዕላማናን ከም ዝገበርናዮን እነረጋግጽ። መስቀል ኣብ ኢድና ጨቢጥና ኣብ ክሳድና ኣንጠልጢልና ኣብ ቆርበትና ወቂጥና ኣብ ክዳንና ጠሊፍና ኸነብቕዕ፡ እቲ ክርስቶስ ዝነበሮ ናብራ መስቀል ዘይንነብር እንተዄንና ግን ነቲ “ደድሕረይ ኪስዕብ ዝደልይ እንተሎ ገዛእ ርእሱ ይቕበጽ፡ መሰቀሉ ኣልዒሉ ኸኣ ይስዓበኒ” ዚብል ቃል ኣየኽበርናዮን ማለት እዩ። ጐይታና ኣብ መስቀል ተሰቂሉ ካብ ዘርኣየና ቕዱስ ባህርያት ሓደ ግና፡ ንበደልትኻ ምሕረት ምግባር እዩ። ገና ኣብ መስቀል ተንጠልጢሉ ኸሎ ኣብ እግሩ ዀይኖም እናኣላገጽሉ ንጽምኣቱ ሓሞትን ከርበን ዝተሓወሰ መጺጽ መስተ እናኣስተይዎ ኸለዉ “ዝገብርዎ ኣይፈልጡን እዮም እሞ ሕደገሎም”ብምባል መስቀሉ ናይ ዘልዓለ ሰብ ህይወት እንታይ ከም ዚመስል ብኣርኣይነት ኣርኣየና። ስለዚ እቲ ንበደልቱ ምሕረት ኪገብር ዘይፈተወ ሰብ ናይ መሰቀል ሰብ ከም ዘይኰነ ንትእምርቲ መሰቀል እምበር ንናብራ መስቀል ዘይፈቱ ሰብ ምዃኑ ብግብሪ ኣረጋጊጹ ኣሎ ማለት እዩ። ጐይታና ኣስዒቡ “ንሕይወቱ ኼድሕና ዝደልይ ኸጥፍኣ እዩ፡ እቲ ንህይወቱ ምእንታይ ምእንቲ ወንጌል ዘጥፍኣ ግና ኬድሕና እዩ” ብምባል ህይወትና እነድሕነላ ጥበብ ገለጸልና። እቲ ቐዳማይን ቐጥታውን መልእኽቱ፡ ክርስትያን ብምዃንና ካብ ዝገጥመና ፈተና ኽንሃድም፡ ካብቲ መኸራ ኽንድሕን እንደልይ ሰባት፡ ካብዚ ሓጻርን ምድራውን መከራ እንተ ኣምለጥና እዃ፡ ብምጽኣቱ ግና ኣብቲ ናይ ዘልዓለም ስቃይ ከም እንኣትው ዜመልክተልና እዩ። ብኣንጻሩ እቶም ንነፍስና ካብ ዘልዓለማዊ ሞትን ስቃይን ከነድሕና እንደልይ ግን፡ ነቲ ኣብ ምድሪ ብምኽንያት እምነትና ንዚወርደና መከራ ብትብዓትን ብሓጐስን ብምቕባል ነቲ ሰማያዊ ክብሪ ርእስና ብቑዓት ከም እንገብርውን የመልክተና ኣሎ። ከምቲ ሎሚ ኣብ ሃገርና ንርእዮ ዘሎና ብምኽንያት ንቤተ ክርስትያን ወሪድዋ ዘሎ ፈተና፡ ቅዱስ ኣቦና ብጹእ ወቅዱስ ኣቡነ ኣንጦንዮስ ንህይወቶም ካብቲ ኣብ ቅድሚኦም ተገቲሩ ዝጽበዮም ዝነበረ መከራ ኬድሕንዋ ኣይመረጹን። ብኣንጻሩ ምእንቲ ጐይታን ምእንቲ ወንጌልን ርእሶም ኣሕሊፎም ብምሃብ ንልዕሊ 11 ዓመታት ኣብ ናይ ሽምግልና ዕድሚኦም ብማእሰርቲ ይሓልፍ ኣለዉ። ብዙሓት መስቀል ኣብ ክሳዶም ዘንጠልጥሉ ውቁብ መስቀል ኣብ ኢዶም ዝጨበጡ ጳጳሳትን ካህናትን ግን ካብ መከራ ርእሶም ክሕልዉ ክብሉን ስጋዊ ረብሓን ክብረትን ስልጣንን ምእንቲ ኺረኽቡን ኣንጻር መስቀል ክርስቶስ ደው ኢሎም ንክርስቶስ ይዋግእዎ፡ ንቤተ ክርስትያን ድማ የፍርስዋ ኣለዉ። እዞም ከምዚ ዚገብሩ ግና፡ ንህይወቶም ዜድሕንዋን ዜርብሕዋን ዘለዉ እናመሰሎም ድሮ ንዘልኣለማዊ ጥፍኣት ወፍዮምዋ እዮም። እቶም ምእንቲ ክርስቶስን ወንጌሉን ኢሎም ርእሶም ኼጥፍኡ ዝፈቐዱ ግና ብማእስአርትን ምስጓጉን ውግዘትን ይሓልፉ ኣለዉ።
እቶም ኣብ ናይ እምነት ነጻነት ኣብ ዘለዎ ሃገር እንነብር ዘሎናኸ፧ እዚ ጥቕሲ እዚ ብኸመይ እዩ ዚምልከተና፧ ዋላ እምነትና ኽንሕድግ ዜገድደና ሰብን መንግስትን እንተዘይብልና እዃ፡ ከምቲ ቓል እግዚኣብሔር ዚእዝዘና ንኸይንነብር ዚኽልክለና ኵነታት ግና ኣብ ዝኸድናዮ ቦታን ኣብ ዘለናዮ ኹሉን ኣይፍለየናንዩ። ብምኽንያት እቲ ኹነታት መነባብሮ ነቲ ንክርስቶስ ከም ቃሉ ናይ ምስዓብ ሓላፍነት ኸይንፍጽም ይዕንቅፈና እንተ'ልዩ፡ ኣብ ክንዲ ንክርስቶስ ንዓለምን ንፍትወታን ክንስዕብ መሪጽና ኣሎና ማለት እዩ። ንህይወትና በቲ ቓል መስቀል ዘይንመርሓ እንተሊና ወገን ናይ መስቀል ዘይኰንናስ ጸላእቲ መስቀል ኬንና ኸም ዘሎና ኺርደኣና ይግባእ። ሃዋርያ ጳውሎስ ነቶም ብናብራኦም ንመስቀል ዚጻረርዋ ሰባት ኣመልኪቱ “ከምቲ ብዛዕባኦም ብዙሕ ሳዕ ዝበልኹኹም ሕጂ'ውን እናበኼኩ እብል ኣሎኹ፡ ብዙሓትሲ ጽላእቲ መስቀል ክርስቶስ ኮይኖም ይመላለሱ እዮም፡ መወዳእቶም ጥፍኣት እዩ። ኣምላኾም ከብዶም እዩ። ክብረቶምውን ኣብ ነውሮም እዩ። ሓሳሞብ ከኣ ናይ ምድሪ እዩ።” ብምባል ገሊጹ ኣሎ (ፊሊ 18፡19)። እዞም ሰባት እዚኣቶም ኣብ ውሽጢ ቤተ ክርስትያን ፊሊጲ ዘነበሩ ምእመናን ኣገልገልትን እዮም። እንተዀነ ካብ ንኣምላኽ ንላዕሊ ንኸብዶም (ንስጋዊ መነባብሮኦም) ዜምልኹ ናይ ምድሪ እምበር ናይ ሰማይ ምሕሳብ ዘይኰነሎም፡ ኣብ ክርስትና ነውሪ ዝዀነ ነገር ምግባር ክብረት ኰይኑ ዝስምዖም ሰባት ነበሩ። ናይዞም ከምዚ ዝበሉ ሰባት መወዳእታ ጥፍኣት ምዃኑ ስለ ዝፈለጠ እቲ ሕያዋይ ሃዋርያ ነዚ መልእኽቲ እዚ እናበኸየ እዩ ዝጸሓፎ። እዞም ከምዚ ዝበሉ ሰባት ንዓለምን ዓለማውን ነገር ምፍቃር ንኣምላኽ ምጽላእ ማለት ምዃኑ ዘይተረደኦም ሰባት እዮም (ያእ 4፡4፣ 1ዮሃ 2፡15፦17))።
እምበኣር ንመስቀልካ ምልዓል ማለት ንሓጢኣትን ነታ ምንጩ ዝዀነት ዓለምን ጸሊእካ፡ ንኣምላኽን ንፍቃዱን ምፍቃር ማለት እዩ። ክርስቶስ መስቀል ዝተሰከመ ነቲ ግብሪ ድያብሎስ ዝዀነ ሓጢኣት ምእንቲ ኸፍርስን ኸርሕቅን እዩ (1ዮሃ 3፡ 4፣ 5፣ 8)። ስለዚ እቲ ነቲ ክርስቶስ ብመስቀሉ ዘፍርሶን ዘርሕቆን ንሓጢኣት ኣብ ዕለታዊ ህይወቱ ዚነድቕን ዜቅርብን ሰብ ንሱ ጸላኢ መስቀል ክርስቶስ እዩ። በኣንጻሩ እቲ ንፍቓድ ኣምላኽ ብምስዓብ ንሓጢኣት ካብ ህይወቱ ኣርሒቁ ንጽህናኡን ቅድስናኡን ዝሕልው ሰብ ድማ ኩሉ ግዜ መስቀል ክርስትስ ጸይሩ ዝመላለስ ሰብ እዩ። ንበዳሊኻ ምዕጋስ፡ ደጋጊሙ ንዝበደለካ ሰብ ማዕረ ብዝሒ በደሉ ይቕረ ምባል፡ ንዝጸልኡኻ ምፍቃር፡ ንዝረግሙካ ምምራቕ፡ ቀሊል መስቀል ኣይኰነን። ስለዚ ድማ ኢና ንዘይምስካሙ ክንሃድም ንርአይ ዘሎና። ብኻልእ ኣዘራርባ ንህይወትና ኻብ ከምዚ ዝበለ መስቀል ከነድሕና ንጋደል ኣሎና ማለት እዩ። እቲ ነዚ መስቀል እዚ ዘይጾረ ናብራ መስቀል ዘይነበረ ሰብ ግና ህይወቱ ኣብ ሰማያት ክስእና እዩ። እቲ ናብራ መስቀል ምንባር ዘጽልኦን ዘሕፍሮን ሰብ፡ ኣብ ግዜ ምጽኣቱ ጐይታና በዚ ሰብ'ዚ ኣብ ቅድሚ እግዚኣብሔር ኣቡኡን ኣብ ቅድሚ መላእኽቱን ክሓፍር እዩ። ካብ ናብራ መስቀል ሃዲምካ ዋላ ንምልእቲ ዓለም ናትካ እንተገበርካያ እሞ ንነፍስኻ ግን እንተ ኣጥፋእካያ ዋላ ሓንቲ ዋጋ ስለዘብሉ ካብ ከምዚ ዝበለ ህይወት ንርእስና ንሓልው። ኣብ ሰማያት ንኣምላኽ ወረስቱ ንክርስቶስ መዋርስቱ ኽንኸውን እንኽእል ኣብዛ ሓጻር ምድራዊት መዋእልና መስቀልና ኣልዒልና ብምጉዓዝ ናብራ መስቀል ክንነብር እንተኸኣልና ጥራይ እዩ። ኣብ መሰረት ነብያትን ሃዋርያትን እተሰረትና ክርስትያን እንተዄንና ነቲ ጐይታና ምስናይ ነብያቱን ሃዋርያቱን ዀይኑ ዝሓደገልና ኣርኣያ ክንስዕቦ ናይ ግድን እዩ።
እግዚኣብሔር ብጸግኡ ይደግፈና።
ጸጋ ጐይታና ኢየሱስ ክርስቶስን ፍቕሪ ኣምላኽን ሕብረት መንፈስ ቅዱስን ምስ ኩላትና ይኹን።
ኦርቶዶክሳዊት ቤተ ክርስቲያን ተዋህዶ ኤርትራ መንበረ ጵጵስና ሰሜን ኣሜሪካ


text:
ዋና መምረፂ
ሓገዝቲ ሰነዳት
ሕትመታት
መሳርሒ መመዝገቢ መሸጣ ክጥቀሙ ዝግደዱ ከፈልቲ ግብሪ እቲ መሳርሒ ኻበይ ይገዝእዎ?
መሳርሒ መመዝገቢ መሸጣ ካብ ዝኾነ ሹቕ ገዚኢኻ ዝጥቀም መሳርሒ ኣይኮነን። ስለዚ እቲ መሳርሒ ከቕርቡ ብበዓል መዚ ፍቓድን ኣፍልጦን ካብ ዝረኸቡን ዝተመዝገቡን መቕረብቲ ጥራሕ እዩ ክግዛእ ዘለዎ። በዚ መሰረት ካፍቶም ብበዓል መዚ እቶትን ጉምሩክን ፍቓድን ኣፍልጦን ዝተወሃቦም ኣብ ክልልና መሳርሒ መመዝገቢ መሸጣ ከቕርቡን ግልጋሎት ቴክኒክ ክህቡን ፍቓደኛታት ዝኾኑ ትካላት ንምጥቓስ፦
- ጉና ሓላፍነቱ ዝተወሰነ ውልቀ ማሕበር ምስ/MIT/ ካርቫን የመረጃ ኮሚዩኒኬሽን ምህንድስናንን ቴክኖሎጂ ሓ/ዝተ/ው/ማሕበር ማእኸል ቴክኒክ ግልጋሎት ብምትሕብባር
- ኣይ-ፖስ ኢንተርናሽናል ትሬዲንግ ሓላፍነቱ ዝተወሰነ ውልቀ ማሕበር
- ኦሜዳድ ሓላፍነቱ ዝተወሰነ ውልቀ ማሕበር እንትኾኑ ኣብ ቐፃሊ ዝውሰኹ መቕረብትን ግልጋሎት ቴክኒክ ወሃብቲ እንተሃልዮም ካብ በዓል መዚ ሓቲትካ ምርካብ ይከኣል ‘ዩ።
- ኣፍልጦ ዝተወሃቦም መቅረብቲ ካብ ፊደራል ድሕረ ገፅ www.mor.gov.et ምርኣይ ይካኣል እዩ
- ብተወሳኺ ኣፍልጦ ዝተወሃቦም መቅረብቲ ናብ በዓል መዚ ደዊልካ ምሕታት ይካኣል ‘ዩ
መሳርሒ መመዝገቢ መሸጣ ዓዲግካ ንምጥቃም ዘድልዩ ረቋሓታት
- ዝተሓደሰ ንግዲፍቓድ
- መለለይ ቑፅሪ ከፋሊ ግብሪን /TIN/ ናይ ምዝገባ ምስክር ወረቐትን /ተወሳኺ እሴት ታክስ ተመዝጋቢ እንተኾይኑ ድማ /VAT/ ሰርተፍኬት
- ዋና ምዝገባ ንግዲ /ተወሳኽቲ ጨንፈር ንግዲ ቦታት እንትሃልዩ ብግልፂ ክግልፅ ኣሎዎ
- ወኪል እንተኾይኖም ናይ ውክልና ደብዳቤን መለለይ ካርድን
- ናይቲ ትካል ማሕተም ኣብ ላዕሊ ዝተገለፁ መረዳእታት ኦርጁናል ምስ ፎቶ ኮፒ ሒዞም ኣፍቲ ከባቢ ከቕርቡ ፍቓድ ዝተወሃቦም መቅርብቲ ከይድካም ምዕዳግ ይካኣል’ዩ።
መሳርሒ መመዝገቢ መሸጣ ዓዲካ ብዘይምጥቓም ዝስዕብ ቕፅዓታት
- ብመሰረት በዓል መዚ ዘውፅኦ ግዜ ሰሌዳ መሰረት መሳርሒ መመዝገቢ መሸጣ ዓዲጎም ክጥቀሙ ዝግብኦም ከፈልቲ ግብሪ ብናይ ሕጊ ድንጋገታት መሰረት ኣፍልጦ ዝተውሃቦም መሳርሒ መመዝገቢ መሸጣ ብምጥቃም ቅብሊት መሸጣ ኣዳሊዮም ንተጠቃሚ ናይ ምሃብ ግቡእ ኣለዎም
- እዚ ብምምሕልላፍ ማለት መሳርሒ መመዝገቢ መሸጣ ክጥቀም ዝግበኦ ከፋሊ ግብሪ ከይተጠቐመ ዝተረኸበ ወይ በቲ መሳርሒ ተጠቒሙ ዝኾነ ይኹን ምጭብርባር ተግባር ዝፈፀመ ኣግባብነት ብዘለዎ ናይ ግብሪ ሕጊ መሰረት ብገበን ተሓታቲ ከምዝኸውንን ብተወሳኺ ድማ ፍቓዱ ንግዲ ክስረዝ እዚ በዓል መዚ ንዝምልከቶ ኣካል ከምዝእዝዝ ኣብ ደንቢ ቑፅሪ 139/1999 ዓንቀፅ 20 ተቐሚጡ እዩ
- ብተወሳኺ ብሕጋዊ መንገዲ መሳርሒ መመዝገቢ መሸጣ ኣብዘይጥቀሙ ከፈልቲ ግብሪ ዝስዕብ ዝርዝር መቕፃዕታት /ምምሕዳራዊን ናይ ገበን መቕፃዕቲታት/ ተግባራዊ ክግበር ኣብ ገቢ ግብሪ ኣዋጅ 608/2001 ን ተ.እ.ታ ኣዋጅ 609/2001 ወይ ናይ ትግራይ ኣታዊ ግብሪ ንምምሕያሽ ዝወፀ ኣዋጅ ቁፅሪ 180/2002ን ተሓጊጉ ይርከብ
- << Prev
- Next
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 33 guests and no members online


text:
ሓረስቶት ዞባ ማእከል፡ ዘለዎም ጽበት መሬት ኣብ ግምት ብምእታው፡ ኣብ ክቡራት ኣዝርእቲ ከተኲሩ – ሚኒስተር ሕርሻ ኣቶ ኣረፋይነ በርሀ ብ10 ጥሪ ኣብ ዝተኻየደ ዓውደ-ዘተ ኣዘኻኺሩ።
ቀረብ ጸባን ስጋን፡ ኣሕምልትን ፍረታትን እውን ካብ’ቲ ብቐዳምነት ክጥምትዎ ዘለዎም ምዃኑን፡ ምዕቃብን ምድንፋዕን ባህርያዊ ሃብቲ ብዝለዓለ ክሰርሑሉ ከምዝግባእን ድማ ኣተሓሳሲቡ።
ዝሓለፈ ዓመት፡ ውሕስነት መግብን ማይን ንሰብን እንስሳታትን ንምርግጋጽ ከምኡ’ውን ካብ ያታዊ ናብ ዘበናዊ ሕርሻ ንምስግጋር ብዙሕ ስራሕ ከምእተዓመ ዝሓበረ ዋና ዳይርክተር ክፍሊ ሕርሻን መሬትን ናይ’ቲ ዞባ፡ ኣቶ የማነ ኣባይ ብወገኑ፡ ማይን ሓመድን ንምዕቃብ ብህዝቢ ዝሰላሰሉ ዘለዉ ንጥፈታት፡ ኣብ ዕብየት ሕርሻዊ ምህርቲ ዓቢ ተራ ይጻወቱ ከምዘለዉ ኣረዲኡ።
ኣብ ኣስታት 148 ሄክታር፡ ፍረታት ለሚዑ ኣብ ምምላእ ቀረብ ዕዳጋታት ኣስተዋጽኦ ይገብር ከምዘሎ፡ ምህርቲ ጸባ ንምዕባይ ዕዉት ፈተነ መስርሕ ምድቓል ከምእተኻየደ፡ መፍረ ንህቢን ደርሁን ንምስሳን ዘተባብዕ ንጥፈታት ከምእተሰላሰለ. . . ገለ ካብ’ቲ ኣብ ዝቐረበ ጸብጻብ ዝበርሀ እዩ።
ኣመሓዳሪ ዞባ ማእከል ሜጀር ጀነራል ሮሞዳን ዑስማን ኣውልያይ፡ ክለምዕ ዝኽእል መሬት ዞባ ብንጹር ክፍለጥ፡ ብሞያውያን ዝወሃብ ምኽሪ ብግቡእ ክስራሓሉ፡ ብድበት ናይ ዝመልኣ ዲጋታት ጽጹይ መጽናዕቲ ክቐርብ፡ ሓረስቶት ኣብ ግራውቶም ቀጻሊ ኰለላ እናገበሩ ካብ ባልዓትን ሕማማትን ክከላኸሉ፡ ከምኡ’ውን ምብራስ ኣግራብ ንምግታእ ምትእትታው ሞጐጎ ኣድሓነት ብዝሰፍሐ ክቕጽል ኣዘኻኺሩ።


text:
ቅዱስ ኣቦና ር.ሊ.ጳ. ፍራንቸስኮ ዕለት 10 ሕዳር 2017 ዓ.ም. ብዝኽሪ መበል 50 ዓመት Populorum Progressio - ሕዝባዊ ምዕባለ ብዝብል ኣርእስቲ ጳውሎስ ሻድሻይ ዝደረስዋ ዓዋዲት መልእኽቲ ሕጹጽ ዕዮ ንናይ እዋናዊ ሰብኣዊ ምዕበለ መሰረት ምዃኑ ዘነጽር ሓሳብ ዘማእከለ ናብቲ ጳውሎስ ሻድሻይ፡ እዋናዊ ር.ሊ.ጳ. ብዝብል ኣርእስቲ ፎሪ ለ ሙራ ክፍለ ከተማ ሮማ ኣብ ዝርከብ ባዚሊካ ቅዱስ ጳውሎስ ናብ ዝተኸይደ ዓውደ ጉባኤ መልእኽቲ ከምዘመሓላለፉ ኣድሪያና ማሶቲ ሓቢረን።
እቲ ዓውደ ጉባኤ ሮማ ኣብ ዝርከብ ሳልሳይ መንበረ ጥበብ ሮማ ናይ ኣቢያተ ክርስቲያን ስነ ሕግታትን ናይ ሕገ ቀኖና ስነ ምርምር ጨንፈር መጽናዕቲ ምስ ደብሪ በነዲክቶሳውያን ብምትሕብባር ዘዳለዎ ክኸውን እንከሎ፥ ጳውሎስ ሻድሻይ ኣብታ ዓዋዲት መልእኽቶም ዘስፈርዎ ክቡር ጻውዒት ናይ ሰብኣዊ ምሉእ ምዕባለን ምዓበለ ሰብኣዊ ምትሕብባርን ዝብል ምዃኑ ቅዱስ ኣቦና ኣብ መልእኽቶም ጠቒሶም እቲ ክቡር ጻውዒት ነቲ ሎሚ ድኽነት ዝሰፍሓሉን ብስእነት ሰላም ዝሳቐይን ውጥረትን ዕግርግርን ኣብ ዘተፈላለየ ሃገር ኣብ ዝተኣንገደሉ እንነብረሉ ዘሎና እዋን ኣዚዩ ሕጹጽ ኣገዳስነት ዘለዎ ጉዳይ እዩ፡ ከምዝበሉ ዝሓበራ ኣድሪያና ማሶቲ ኣስዒበን፥ እቲ ዓውደ ጉባኤ ብኻልእ መዳይ ብዛዕባ ማሕበራዊ ፍትሒ ዝምልከት እዩ። ስለምታይ ሰላም ንምሕናጽን ንምርግጋጽን እቲ ዘይምስምማዕ ዘስፍሕን መንቀሊ ሁከትን ውግእን ዝዀነ ኢፍትሓውነት ንምውጋድ ወሳኒ እዩ። ጳውሎስ ሻድሻይ ካብቲ ኣብ ኢጣሊያ ዝነበረ ኩነት ተበጊሶም ብቤተ ክርስቲያን ኣቢሎም ነቲ ኣብ ዓለም ዝነበረ ኩነት እናዳህሳሱን እናንበቡን ነቲ ናይ ኢጣሊያ ዶባት ሰጊሩ ዝግለጽ ናይ ምትሕብባርን ምድግጋፍን ባህሊ ምስክር እዮም፡ እዚ ባህሊ’ዚ ድማ መሰረቱ ወንጌል ምዃኑ ብምትንታን፥ ምትሕብባርን ቀረባውነትን ዘይንጸግ መሰረተ ሰብኣውነት እዩ። ስለዚህ ምትሕብባርን ቀረባውነትን (ንብጻይካ ምፍቃር) እውነተይና ሰብኣውነት የረጋግጽ። እዚ ትምህርቲ ጳውሎስ ሻድሻይ እዋናውነቱ ዘይበርስ ብፍላይ ኣብቲ እናሓደረ ኣብ ሰብኣዊ ክብርን መሰልን ምርግጋጽ ዝደክምን ውድቀት ዘርእይ ዘሎ እዋንና ኣዚዩ ኣገዳሲ እዩ ከምዝበሉ ኣፍሊጠን።
ኣብቲ ዓውደ ጉባኤ ናይ ቅድስቲ መንበር ዋና ጸሓፊ ብፁዕ ካርዲናል ፒየትሮ ፓሮሊን፡ ብፁዕ ካርዲናል ታርቺዚዮ በርቶነን፡ ፕሮፈሰሮ ካርሎ ካርዲያን ናይ ኢጣሊያ ነበር መራሔ መንግስትን ኣብዚ እዋን’ዚ ናይ ኢጣሊያ ናይ ቅዋም ሃገር ኣኽባሪ ላዕለዋይ ቤት ፍርዲ ኣባል ጁሊያኖ ኣማቶን ካልኦት ካብ ቤተ ክርስቲያንን ካብ ናይ ፖለቲካ ዓለም ዝተዋጽኡ ምሁራት መደረ ዘቕረብሉን መልእክቲ እውን ዘመሓላለፍሉ ከምዝነበረ ዝሓብራ ልእኽቲ ጋዜጠይና ማሶቲ ኣስዒበን ናይ ኢጣሊያ ርእሰ ብሔር አርጆ ማታረላን ነበር ርእሰ ብሔር ጆርጆ ናፖሊታኖን ናይ ሮማ ሰበኻ ኅየንተን ናይ ባዚሊካ ቅዱስ ዮሓንስ ዘላተራኖ ሊቀ ካህናትን ብፁዕ ኣቡነ ኣንጀሎ ደ ዶናቲስን ናይ ኢጣሊያ ብፁዓን ጳጳሳት ጉባኤ ኣቦ መንበር ብፁዕ ካርዲናል ጉዋልቴሮ ባሰቲን ናይ ሚላኖ ጳጳስ ብፁዕ ኣቡነ ማሪዮ ደልፒኒ መልእኽቲ ከምዘመሓላለፉ ገሊጸን።


text:
1ይ ቆሮንቶስ 2:1-2 - :ኣሕዋተየ፡ ኣነ ድማ ኣብ ማእከልኩም ከሎኹ፡ ብዘይ የሱስ ክርስቶስ፡ ንሱ ኸኣ እቲ እተሰቕለ፡ ሓደ ነገር እኳ ኸም ዘይ
Saturday, 28 July 2012
ምምላድ ማለት እንታይ ማለት እዩ???።
ምምላድ ማለት እንታይ ማለት እዩ???።
ኣብዝ ሓለፈ ቁሩብ መዓልታት ብዛዕባ ኣማላድነት ዘለኒ መልሲ ክህቦም ብዙሓት ሓቲቶምኒ ብምድንጓየይ ድማ ይቅረታ ይሓትት፡ብ መስረተ ቃል ኣምላኽ ግን ህጂ ነገረ ኣማላድነት ክጽሕፍ ባህ ይብለኒ።
ብዙሓት ሰባት ኣብ ምምላድ ዘለዎም ኣረደድኣ ካብ ግዜ ናብ ግዜ እንዳ ነኣሰ ይኸይድ ኣሎ።ገሊኦም ምስጢር ምምላድ ሰኣን ምርዳኦም፡ድማ ክፈርዱን ክራገሙን ክሳዕ ሃይማኖታት ክቅይሩን ከለዉ።ገሊኦም ከኣ ንምምላድ ክሓዋዉሱዎን በዚ ድማ ብምድብላቅ ኢየሱስ ክርስቶስ ኣማላዲ ኣይኮነን፡ ብምባል ን ተበጃውነት ብምኽሓድ፡ዝገደደ ክሕደት ኢ ኦርቶዶክሳውን ኢ መጽሓፍ ቅዱሳውን ክምህሩን ይርኣዩ።ብዙሓት ፈላጣትን ሊቃውንትን እኳ ተለዉ ግን ዓገብ ዝብሉ ኣይረኣኹን። ብሓቂ ድማ ይሓዝን መታን ከይትስደድ፡ጸርፊ ከይበጽሓካ፡ ከይትስጎግ ሽምካ ከይጽልም ዘይሽምካ ከይህቡኻ ነቲ ሓቂ ዘይፈልጡዎ ኢልካ፡ኩሉ ግዜ ከቢርካ ክትነብር ኢልካ ቃል ኣምላኽ እንዳ ተዓመጸ ስቅ ክትብልን ጸረ ናይ ቅዱሳን ትምህርቲ ጸርካ ክትከይድን ግን ዓገብ ደኣ ኮይኑ ይስምዓኒ።
ኣማላድነት ን ቅዱሳን ጥራሕ ብምሓዛእ ክሕደት ይምህሩ ይርኣዩ ገሊኦም ፡እቶም ገሊኦም ድማ ኢየሱስ ጥራሕ እዩ ኣማላዲ ብምባል ን ኣምላጅነት ቅዱሳን ክስርዝዎን ነዚ ከም ክሕደት ክቆጽርዎን ይርኣዩ ጸገሞም ግን ሓደ ዓይነት ጸገም እዩ፡ትርጉም እቲ ሰፊሕ ምስጢር ኣምላጅነት ዘይምርዳእ እዩ ግን እቲ ጸገም።ግን እስከ ምምላድ ማለት እንታይ ማለት እዩ??፡ህድእ ኢልና ብ መጽሓፍ ቅዱስ ንርኣዮ ካብ ስምዒት ወጺእና።ነዚ ክጽሕፍ ከለኹ ተወከስኪሎም መጻሕፍቲ መጽሓፍ ቅዱስን ከምኡ እውን ገለ ቅዱሳን መጻሕፍትን እዮም።
ምምላድ ማለት እንታይ ማለት እዩ፡?? ኦርቶዶክስ ተዋህዶ ቤተ ክርስትያን ብዛዕባ ኣማላጅነት ዘለዋ ኣረኣእያ ከመይ ይመስል ክንርኢ ክንፍትን ኢና።
(2) ክልተ ዓይነት ዝተፋላለየ ምምላድ ኣሎ።
1ይ. ምምላድ ክርስቶስ
2ይ. ምምላድ ቅዱሳን
መቸስ መጽሓፍ ቅዱስ ዳኛና እዩ።ከምኡ እውን መሰረትን ማእከልን እምነትና እዩ።ምስኡ ዝጋጮ ናይ ዝኾነ ይኹን ኣካል ዝመጸ ዋላ መልኣኽ እውን ገላ1፡8 ከይንቅበል ድማ እዙዛት ኢና።ሃወርያት ድማ ካብዚ ዝመሃሩና ወጻኢ ፍልይ ዝበለ ትምህርቲ ከይንምህር ብ ውግዘት ኣጠንቂቆምና እዮም ገላ 1፡6።
ገለ ገለ ክርስትያናት ብ ቅድስቲ ድንግል ማርያም ወይ ብ መላእኽቲ ወይ ብቅዱሳን ዝኣመሰለ ፡ኣይቅበሉን እዮም።ነዚ ዝምርኮሱሉ ከኣ እቲ ከምዚ ዝስዕብ ዝብል ኣበሃህላ ሐዋርያ ዮሐንስ እዩ።ጠበቃ ኣብ ኣቦ ኣሎና፡ ንሱ ኢየሱስ ክርስቶስ እቲ ጻድቅ እዩ።1ይ ዮሐንስ 2፡1 ከምኡ እውን እቲ ‘ማለት፡ኣምላኽ ሓደ እዩ። እሞ እቲ ኣብ መንጎ ኣምላኽን ሰብን ዘሎ ማእከላይ ‘ውን እቲ ሰብ ክርስቶስ ኢየሱስ ሓደ በይኑ እዩ’’።1ይጢሞ 2፡5።ዝብል ቃል ሓዋርያ ጳውሎስ እዩ።
ብሓቂ ኣብ መንጎ ምምላድ ኢየሱስ ክርስቶስን ቅዱሳንን ዓቢይ መሠረታዊ ፍልልይ ኣሎ። ምምላድ ኢየሱስ ክርስቶስ ናይ ተበጃውነት ምምላድ እዩ።
ናይ ቅዱሳን ምምላድ ግን ፍልይ ዝበለ እዩ።
ማልት ጎይታና ኢየሱስ ክርስቶስ በቲ ንተበጃውነትና፡ ኣብ ክንዳና ዋጋ ሓጢኣት ዝኸፈለ ገይሩ ንሕድገት ሓጢኣትና ይማልድ።ምምላድ ጎይታ ልክዕ ከም፡ ጸብጻብ ሓጢኣቶም ሕደገሎም ምኽንያቱ ኣነ ኣብ ክንድኦም እቲ ኣበሳ ጸርኩ” ዝብል እዩ።ኢሳ53፡6
በዚ ኸኣ ከም መንጎኛ ኮይኑ ኣብ መንጎ ኣምላኽን ሰብን ይቀውም።ንሱ እቲ ሓደ መንጎኛ ኣብ መንጎ ኣምላኽን ሰብን ዝቖመ እዩ። ካብ ሓጢኣቶም ንኽብጀዎም፡ምእንትኦም ስለዝሞተ ፡ነቦ ኣብቲ ኣምላኻዊ ፍርዲ መሰሉ ሂቡ ፡ንሰብ ድማ ሕድገት ኣውሃቦ።
ሓዋርያ ቅዱስ የሐንስ እዚ ትርጉም ማለት እዩ። ሓደ እኳ ሓጢኣት ዝገበረ እንተ ኣሎ፡ ጠበቃ ኣብ ኣቦ ኣሎና፡ንሱ ኸኣ ኢየሱስ ክርስቶስ እቲ ጸድቕ እዩ።ንሱ ድማ ብናይ ሓጢኣትና መተዓረቂ እዩ።ብ ናይ ሓጢኣት ኩላ ዓለም ድማ እዩ እምበር ብ ናይ ሓጢኣት ጥራይ ኣይኮነን።1ይዮሐንስ 2፡1-2።ይብለና መቸስ ነዚ ቃሉ ብዘይ ስምዒት ክንቅበሎ ተስፋ ይገብር ስለምንታይ ምርዳእ ደኣ እንበር ስምዒት ዋጋ የብሉን እዩ። ስለዚ ነዚ ቃል ከም ቃሉ ክንጥቀመሉ ኣሎና።
ኣብዚ እምበኣር እታ ናይ ተበጃውነት ምምላድ ብርህ ዝበለት ትመስል።ንሳ ነቲ ዝሓጥአ ሰብ ምምላድ እያ።’ሓደ ምስ ዝሓጥእ ‘’’ እቲ ዝሓጥእ እዚ ተበጃውነት የድልዮ።በጃ ማለት እዩ።በጃና ክርስቶስ ጥራሕ እዩ።ብዙሓት ሰባት ግን ን ገለ ፍጡራን በጃይ በጃና ክብሉ ዝጽውዑ ዝሰማዕኩዎም ኣለዉ።ገለ እውን ዝብጀዉ በጃ ዝገብሩ ኣባግዕ ሓሪዶም በጃ ገይረሉ ገይረላ ዝብሉ ኣለዉ እዚ ጸርፊ ኣብ ልዕሊ ክርስቶስ እዩ፡ብሓቂ እዚ ገይጋ ዘይኮነስ ክሕደት እውን እዩ።
ንነፍስና በጃኣ ክርስቶስ ጥራሕ እዩ።ንሱ ኣብ ኣብ መስቀል በጃ ኩላትና ደሙ ኣፍሰሰ ክሳዕ ሞት ተኣዘዘ።ስለዚ በጃና ምባል ን ሰባት ተቋረጹዎ ሂወት ዘውህቦም ይመስለኒ። እቲ ሓደ በይኑ ነዚ ተበጃውነት ዘቅረበ ኸኣ ፡ንሱ እቲ ብጹእ ኢየሱስ ክርስቶስ እዩ።ስለዚ ኸኣ በቲ ምእንታና ዝፈሰሰ ደሙ ገይሩ ኣብ ክንዳና ምምላድ ዝኽእል እዩ።ይቅጽል,,,,።ተኸታተል ክሳዕ መወዳእታ ተዘይ ኣንቢብካዮ ዘይክርድኣካ ይኽእል እዩ።
haymanoteabewo@gmail.com
Tuesday, 24 July 2012
ማዕዶት ጋዜጣ ሓዳስ ኤረትራ ዶ ዋልስ መስከርም.ነት መጽሄት ፖሎቲካ።
ማዕዶት ጋዜጣ ሓዳስ ኤረትራ ዶ ዋልስ መስከርም.ነት መጽሄት ፖሎቲካ።
እዚ ዘለናዮ ቀው ኢልካ ተስተውዒልካ ዘገርም ጥራሕ ኢኻ ትሰምዕ። ሓቀኛን ሓሳውን ክትፈልየሉ ዘይትኽእል፡ ውላ ትንፈር ዑፍ እያ ዝብሉ ሰባት እዝንኻ ትሰምዓሉ፡መላኽን ተመላኽን ዘይብሉ ኩሉ ኣነ እየ ዝብለሉ እዋን።ናይዚ ኹሉ ሽግር መቸስ እቲ ሕግንስ ርዓትን ዘይኽተል ግን ከ ስርዓት እየ ዝብል ኣካል ኣስመራ ምኻኑ ልቢ ዘለዎ ኣይስሕቶን እዩ።
ኣብዚ ቀረባ መዓልታት ብ ዘበን ኣምጸኦም ፖሎቲካ ኤረትራ እትምራሕ ንምፍልላይን ምንቋትን ህዝቢ ኦርቶዶክስ ዝተሰርዐት ብሎግ ዝዘርገሐቶ ኢና ከነቅርበልኩም።ኣብታ ብሎግ ዝተጻሕፈ ኩሉ ካብ መጽሔት ህዝብን ፖሊስን ሓዳስ ኤረትራን ዝተወስደ ኮይኑ ከም ጭብጢ ተቅሪቦ ድማ ፖሊስን መንግስትን ኤረትራ ዘቅረቡዎ እዩ።ቅዋምን ስርዓተ ሕግን ዘይብላ ሃገር ዘቀመጠቶ ፖሊስን ፈጻሚ ኣካልን ፡መቸስ በየናይ እዩ ንሰባት ዝፈርዶም ይገርመና እዩ።ደሓን ነዚ ንሕለፎ እስከ ናብዛ ሃዋርያ ዶ መጋበርያ ኢላ ናይ ፖሊስ ኣርእስቲ ብምውሳድ ጀሚራ ዘላ ብሎግ ንኺድ ገለ ካብቲ ዝሰፈረ ከምዚ ኢላ ትጅምር ብሎግ መዓዶት፡-
ኣብዚ ናይ ሎሚ “ንቕሑ” ዓምድና: ምክንያተ ጽሑፍ ዝኾነና ጒዳይ: ካብ ቅዱሳት መጻሕፍቲ ወይውን ቅድስት ቤተ ክርስቲያን ዝረኸብናዮ ኣይኮነን፤ እንታይ ደኣ ካብ ልሳን ፖሊሲ ኤርትራ ዝኾነት መጽሔት ‘ህዝብን ፖሊስን’ ኅታም ጥሪ - ለካቲት ቍ.38 2012 ዝተወስደ እዩ። ርእሲ እቲ ዝያዳ ዘገደሰና ኣብታ መጽሔት ዝሰፈረ ጽሑፍ ከኣ “ሃዋርያ ዶ መጋበርያ” ዝብል እዩ። ምናልባት ገሌና ኣብዚ ደገ ነዛ መጽሔት’ዚኣ ኣቐዲምና ናይ ምንባብ ዕድል ረኺብና ብኣግራሞት ተዋሒጥና ንኸውን፤ ዘየገርም ድማ ኣይኮነን። በቲ ብስም ‘እምነት’ ብዝግበር ኣሽካዕላልን: ኣማኒ መሲልካ ብዝፍጸም ዘሎ ምድንጋርን: ኣብ ውሽጢ ሃገር ነዛ መጽሔት ዘንበቡ ብዙኃን ሰባት: ኣዝዩ ከምዝደንጸዎም፤ ንዝተወሰነ እዋን’ውን ኣብ ከተማታት መዛረቢ ዛዕባ ኮይኑ ከምዝቐነየ ዝበጽሓና ሓበሬታ የመልክት። ኮይኑ ድማ ብኸምዚኦም ዚኣመሰሉ ተዃሉ ሓራጥቃውያን ዘይሩ ዘይሩ ግዳይ ዝኸውን ዘሎ እቲ በጊዕ ምእመን እዩ'ሞ ንቤተ ክርስቲያን ብቀንዱ ዝምልከታ ኣርእስቲ ስለዝኾነ ክንግደሰሉ እምበር "እዚስ ምጾት እዩ" ጥራይ ኢልና ክንሓልፍ ኣይመረጽናን።
በዚ መሠረት'ዚ ከኣ ኣብዛ ዝጠቐስናያ መጽሔት ዝሰፈረ ውጽኢት ገበናዊ መርመራ ዝኾነ ጽሑፍ ብመንጽር ሃይማኖታዊ መልእኽቱ ምስ ገለ ውሑድ ዕቃቤታትና ኣገዳሲ ኮይኑ ስለዝተራእየናን: ምስቲ ብቀጻሊ ንምእመናን ብፍላይ ከኣ ንመንእሰያት: ዕላማ መናፍቓን እናጠቐስና ክነቕሕሉ ከነተሓሳስቦ ምስ ዝጸናሕና ጽሑፋትና: ብፊደል ይኹን ብመንፈስ ዝሰማማዕ ኮይኑ ስለዝረኸብናዮን ብቀጥታ ከምቲ ዘለዎ ናባኹም ከነቕርቦ ወሰንና።
ከምዝፍለጥ ስለነናቶም በበይኑ ዕላማታት: ብዙኃን “በጻሕቲ” “ዳህሰስቲ” “ልኡኻት እምነት (ሚስዮነሪ)” “ትካላት እምነትን ረድኤትን” ወቦዘ… ብፍላይ ድኅሪ ፲፮/16 ክፍለ ዘመን ናብ ሃገርናን ከባቢናን በብእዋኑ ብምምጻእ፤ ዝተፈላለየ ስዉር ዕላማታቶም ንምስዋር ቀዳማይ ግዳይን መጋበርያን ክገብርዋ ዝፍትኑ ቅድስት ቤተ ክርስቲያንን ደቃን እዮም።
ብፍላይ ድማ ብመጠን ይኹን ብዓይነት ብዝረቀቐ ሜላ ኣብዞም ዝሓለፉ ፶/50 ዓመታት: ኣብተን ኣቦታት መንእሰያት ንምምሃር ኢሎም ብቅንዕና ኣብ ዝጀመርዎን ማኅበራትን ኣብያተ ትምህርቲ ሰንበትን ሃገርና ኣመንቲ መሲሎም ሰሊኾም ብምእታው ቈርበት በጊዕ ተኸዲኖም፤ ንምእመናን ብፍላይ ከኣ ንመንእሰያት ከደናግሩን ካብ ደንበ ቅድስት ቤተ ክርስቲያንን፤ ሃይማኖት ኣቦታቶምን ክጨውዩን: መጋበርያ ካልእ ዕላማታቶም ክገብሩዎምን ጸኒሖም እዮም።
እዚ ኣካይዳ’ዚ ድኅሪ ናጽነት ሃገርና: ዝያዳ ብዝተወደበ መልክዕን፤ ንመሓውራት እቲ ላዕለዋይ ቤት ጽሕፈት መንበረ ፓትርያርክ ክሳዕ ምቍጽጻር ብዝበጸሐ ኣገባብ ይዓዩ ከምዝነበሩ ከኣ ዝርሳዕ ኣይኮነን። በብቝሩብ ዓውድታትን ቀጽርታትን ቤተ ክርስቲያንና፤ ብግልጺ ብስም ጉባኤ “ኦርቶዶክሳዊት ተዋሕዶ” ኑፍቄ ብዕሊ ዝንገረለን: ካልእ ሓድሽ “ወንጌል” ዝስበኸለን: መሰጋገሪ ድንድል ናብ ካልኦት ዘመን ዘምጽኦም “ሓደሽቲ እምነታት” ተቐይረን ምንባረን ከኣ ናይ ትማሊ ተዘክሮ እዩ። እምበኣር ሕዝብና ብእምነቱ ጽኑዕ ይኹን ደኣ እምበር፤ ኣብዚ ሓድሽ ወለዶ ብመራሕቲ ኣቦታት ዝግበረሉ መንፈሳዊ ጕስነት ኣዝዩ ብምድካሙ፤ ሕጂ’ውን ምሉእ ብምሉእ ተሪፉ እንተዘይተባህለ’ውን: ደቅና ብዘጋጥሞም ወራር “እምነታት” ክዝመቱ: ግዳይ ከምዚኦም ዚኣመሰሉ ተመሳሲሎም ስዉር ዕላማታቶም ዘካይዱ “ትካላት እምነት” ክኸውን ዝተገደደሉ እዋናት ነይሩ እዩ። ሕጂ’ውን እቶም ክሕልዉዎ ዝግባእ ጓሶት ከምቲ ዝግባእ ስለዘይተበራበሩ: እቲ ወራርን ምዝራእ ክርዳድን ይቕጽል ከምዘሎ እዚ ኣብዚ መጽሔት ወጺኡ ዘሎ ዛንታ ህያው ምስክር እዩ። እምበኣር ደቂ ካህናት ተባሂሎም ኣብ ኸምዚ ዚኣመሰለ መርበብ ኣትዮም ይሰርሑን የስርሑን ካብ ዝነበሩ ከኣ: እዚ ሎሚ እከይ ግብሩ ብሕዝብን ፖሊስን ተቓሊዑ ዘሎ መንግሥተአብ ወዲ ቀሺ መብራህቱ አርአያ እዩ።ኢላ ብምውሳክ ውርድ ኢላ ድማ ነዚ ወስ ኣቢላትና ኣላ ።
ሎሚ መዓልቱ ኣኺሉ: ገበን ናይዚ ሓደን ውሑዳት ሰዓብቱን ብዕሊ ተቓሊዑ ደኣ እምበር፤ ገበናት እቶም ኵሎም ንመንግስተአብን ካልኦት ኣዕርዅቱን ዝመልመሉን: ሎሚ’ውን ብፍላይ ኣብዚ ደገ ገሊኦም ጉልባቦም ቀሊዖም “ፓስተር” እናተበሃሉ ዝጽውዑ፤ ገሊኣቶም ከኣ ጌና “ኣይተፈለጥናን” እናበሉ ብደረጃ "ክህነት" “ቀሺ” “መሪጌታ” ክስቶ እናተባህሉ ብምድንጋርን ብንግዲ “እምነት” ጁባታቶምን ባንካታቶምን ገንዘብ ዝመልኡ ዘለዉ ሰባት በብሓደ ዘርዚርካ’ውን ዝውዳእ ኣይኮነን። ነዚኦም’ከ መን እዩ ከቓልዖም? መዓስ’ከ ይቓልዑ ይኾኑ? እግዚአብሔር ይፈልጥ! ዕላማ ተረፍ መረፍ ናይዞም ከምዚኦም ዚኣመሰሉ ሰባት ዝተሓንገጡን፤ ሕጂ’ውን ብክልተ ማንካ ዝበልዑን (double agent): መሲሎም ዚሰርሑን ብፍላይ ከኣ ካብ ኣትላንታ ብቀጥታ ይኹን ብተዘዋዋሪ ብዝምጠወሎም ገንዘብ ድሌታቶም ኣብቲ ላዕለዋይ ኣካል ቤተ ክርስቲያን ኦርቶዶክሳዊት ተዋሕዶ ብደረጃ ሓላፍነት ዘተግብሩን’ከ መዓስ እዩ ሓቀኛ መንነቶም ክጋሃድ?።
ብምባል ድማ ነዚ ወብሳይት ናይ ጋዜጣ ሓዳስ ኤረትራ ብምቅራብ ካብቲ መጽሓፍ ቅዱሳ ከነንብብ ኣቅሪባትልና ኣላ።
ኣስተውዕል ኦርቶዶክሳዊ ካብዚ ጽሑፍ እዝስ እንታይ ተማሂርካ መጻህፍቲ ተዋህዶ ተወዲኦም ድዮም ንመጽሓፍ ቅዱስ በዚ ተተኪኡ፡ነገረ ጭዋ ሽግር እዩ። ተዋህዶ ዘገድሳኸ እንታይ እዩ???ሰባት ምእሳሮምን ምርሻኖምን ዋላስ ሰባት እንታይ ??፡፡ ንምዃኑ ኸ ኦርቶዶክስ መሳርሕቲ ፖሊስ ድያ???፡ንምኻኑኸ ኣብ ጋዜጣ ሓዳስ ኤረትራ ዝወጸ ኩሉ ሓቂ ድዩ??ከምኡ እውን ኣብ መጽሔት ህዝብን ፖሊስን ዝወጸ ን መጽሓፍ ቅዱስ ተኪኡ ኣብ መድረኽ ክምሃረሉ ካብ መዓስ ተጀመረ፡ካብ መዓስ እዩ መጽሔታት ን መጽሓፍ ቅዱስ ዝተክአ!፡ካልእ ኣይኮነን ብሽም ቅድስቲ ቤተ ክርስትያን ቅዱሳን ሰባትን ኣደና ቅድስቲ ድንግል ማርያም ገርካ ሰባት እንዳ ሸርሸርካ መሳርሒ ፖሎቲካ ምግባር እዩ።ምትቃዕ እዩ፡እዚ ኣካል ናይቲ 03 ተባሂሉ ዝንገር ምዕቡል መሳርሒ ንምጥቃዕ ሰባት እዩ።ኣብ ከምዚ የውጽእዎ ደሓር ሰብ ምስ ተጨውየ ዋእ ደንጉዮም እኳ ይብል ክንደይ የዋህ ።ዋእ ደው የብሎ ዝመንግስትና ኢሉ መስኪን ነቲ ጥጅእ ዘይፈልጥ ይምርቅ።ይቅጽል….ናብ ካልይ ክፋል.,,,።
ሃይማኖተ ኣበው
haymanoteabow@gmail.com
Subscribe to: Posts (Atom)


text:
ኮለጅ ስነ-ፍልጠት ጥዕና ኣስመራ። ኮለጅ ሕርሻ ሓመልማሎን ኮለጅ ጥበባትን
ማሕበራዊ ስነ-ፍልጠትን 811 ተመሃሮ ብዲግሪን ዲፕሎማን ኣመሪቐን፣
ኮለጅ ስነ-ፍልጠት ጥዕና ኣስመራ። ብዓውድታት ሕክምና ስኒ። ሕክምና ዓይኒ። ቴክኖሎጂ ላባራቶሪ። ኤክስረይ። ህዝባዊ ኣገልግሎት ሕክምና። ፊዝዮተራፒ። ፋርማሲ። ቴክኒሻን ፋርማሲ። ነርስን ህዝባዊ ሕክምናን ዘምሃሮም 347 ተመሃሮ ብዲግሪን ዲፕሎማን ኣመሪቑ፣
ብ30 ሰነ ኣብ ቀጽሪ’ቲ ኮለጅ ኣብ ዝተኻየደ ስነ-ስርዓት ምምራቕ። ሚኒስተር ጥዕና ኣምና ኑርሕሴን ኣብ ዘስመዓቶ ቃል። ንጠለብ ናይቲ እናሰፍሐን እናማዕበለን ዝኸይድ ዘሎ ኣገልግሎት ጥዕና ኣብ ግምት ንዘእተወ ምምዕባል ዓቕሚ-ሰብ ብዝተዋህበ ጠመተ መሰረት። ቤት-ትምህርቲ ሕክምና ኦሮታ። ኮለጅ ድሕረ-ምረቓ ኦሮታ። ኮለጅ ስነ-ፍልጠት ጥዕናን ካልኦትን ተኸፊቶም ኣገልግሎት ይህቡ ከምዘለዉ ጠቒሳ። ኣብኦም ዝፈረዩ ክኢላታት ኣብ ዝተፈላለየ ከባቢታት ሃገር ተዋፊሮም ንህዝቦም የገልግሉ ከምዘለው ኣብሪሃ፣
ሚኒስተር ኣምና ኣስዒባ። ኮለጅ ስነ-ፍልጠት ጥዕና ኣስመራ ክህቦ ዝጸንሐ ዓውድታት ትምህርቲ ብዓቐኑ እናዛየደ ብብቕዓቱ ድማ እናሓየለ ብምምጽኡ። ዘተኣማምን ሞያ ዝቐሰመ ክኢላዊ ዓቕሚ-ሰብ ኣብ ምፍራይ ልዑል ኣስተዋጽኦ ይገብር ከምዘሎ ብምምልካት። ተመረቕቲ ብውፉይ ስራሕ ንህዝቦም ከገልግሉ ዘለዋ ጽኑዕ እምነት ገሊጻ፣
ተሓጋጋዚ ዲን ኮለጅ ስነ-ፍልጠት ኣስመራ ዶክተር ብርሃነ ግርማይ ንሓፈሻዊ ንጥፈታት’ታ ኮለጅ ኣመልኪቱ ኣብ ዝሃቦ ሓበሬታ። እቲ ኮለጅ ብሸሞንተ ናይ ዲግሪ። ሸውዓተ ድማ ናይ ዲፕሎማ ዓውድታት ከምዘምህር፤ ኣብዚ እዋን ድማ ን1877 ተመሃሮ የምህር ከምዘሎ ጠቒሱ። እዚ ምስ ናይ ዝሓለፈ ዓመት ክነጻጸር እንከሎ ብ17 ሚእታዊት ከምዝዓበየ ብምምልካት። ዓቕሚ’ቲ ኮለጅ ምስ ዝርአ ዘሎ ዕብየት ተመሃሮ ከምዝዳረግ ንምግባሩ። ዝነበረ ዓውድታት ኣብ ምሕያልን ሓደስቲ ኣብ ምኽፋትን ዓቢ ስራሕ ከሰላስል ምጽንሑ ኣረዲኡ፣
ወኪል ተመረቕቲ ብወገና። ብምሉእ ዓቕሞም ንህዝቦምን ሃገሮምን ከገልግሉ ዓጸፋ ክሰርሑ ንዝተሰከምዎ ረዚን ሓላፍነት ብብቕዓት ንምትግባር ድልውነቶም ኣረጋጊጻ፣
ካብ ተመረቕቲ ዮውሃንስ በርሀ። ኣፍራሕ መሓመድን ሱሌማን ሙስጣፋን። ኣብ’ዚ ደረጃ’ዚ ክበጽሑ ዝኸኣሉ ብቐንዱ ሳላ ዝተዋደደሎም ባይታ ከምዝኾነ ብምጥቃስ። ጥዕና ሕብረተ-ሰቦም ንምውሓስ ዝከኣሎም ከምዘበርክቱ ኣነጺሮም፣
እዚ ከም’ዚ’ሉ እንከሎ። ኮለጅ ሕርሻ ሓመልማሎ። 120 ደቂ-ኣንስትዮ ዝርከብኦም 201 ብዲግሪ። 177 ድማ ብዲፕሎማ ብጠቕላላ 378 ተመሃሮ ብዓዉድታት ሕርሻዊ ቍጠባ። ሕርሻዊ ምህንድስና። ኣግሮኖሚ። ስነ-እንስሳ። ምክልኻል ብቝሊ። ሃብቲ መሬትን ኣከባብን። ሕክምና እንስሳን ሆርቲካልቸርን ብዲግሪን ዲፕሎማን ኣመሪቑ፣
ብ29 ሰነ ኣብ ዝተኻየደ ስነ-ስርዓት ምረቓ። ዲን’ቲ ኮለጅ ኣቶ ሰመረ ኣምለሶም ኣብ ዘስመዖ ቃል። ዝጸንሐ ሕጽረታት ብምምላእ። ተወሰኽቲ ናይ ድሕረ ምረቓ ፕሮግራማት ብምኽፋት። መደባት ትሕተ-ምረቓ ብምግፋሕ እቲ ኮለጅ ክህቦ ንዝጸንሐ ኣገልግሎታት ንምስፋሕ መደብ ከምዘሎ ብምሕባር። ምስ ኣብ ሃገራት ህንዲ። ኬንያን ጃፓንን ዘለዋ ዩኒቨርሲታት ብዝተገብረ ምርድዳእ መሰረት። ኣባላት ናይቲ ኮለጅ ናይ ማስተርስን ዶክተረይትን ትምህርቶ ይከታተሉ ከምዘለዉ፤ ምስ ዛዘሙ ድማ ኣብ መደባት’ቲ ኮለጅ ዓቢ ኣበርክቶ ክገብሩ ትጽቢት ከምዝግበረሎም ኣረዲኡ፣
ሚኒስተር ሕርሻ ኣቶ ኣረፋይነ በርሀ ብወገኑ። መንግስቲ ኤርትራ ዉሕስነት መግብ ንምርግጋጽን ኪኖኡ ንምኻድን ቀዳምነት ሂቡ ኣብ ዝሰርሓሉ ዘሎ እዋን። ተራ ሞያዉያን ሕርሻ መሰረታዊ ምዃኑ ብምግንዛብ ገዚፍ ወፍሪ ይገብር ከምዘሎ ብምሕባር። ተመረቕቲ ንዝቐሰምዎ ፍልጠት ብስራሕ ብምምዕባል ኣብ ምስማር ናይቲ ዕላማ ኣበርክቶኦም ከዕዝዙ ኣዘኻኺሩ፣
ወኪል ተመረቕቲ ብግደኣ። ኣብዚ ደረጃ’ዚ ንኽበጽሑ ዝተገብረሎም ወፍሪ ከቢድ ሓላፍነት ከም ዘሰክሞም ብምጥቃስ። ሃገሮም ካብኣቶም እትጽበዮ ንምትግባር ብተወፋይነት ከምዝሰርሑ ኣረጋጊጻ፣
ብተመሳሳሊ። ኣብ ከተማ ዓዲ-ቐይሕ ተደኲኑ ዝርከብ ኮለጅ ጥበባትን ማሕበራዊ ስነ-ፍልጠትን። ብዓዉድታት ጆኦግራፊ። ታሪኽ። ኣርኪዮሎጂ። ጋዜጠኝነት። ማሕበራዊ ፍልጠት። ከምኡ’ውን ስነ-ጽሑፍን ቋንቋን ዘምህሮም 66 ብዲግሪ። 20 ድማ ብዲፕሎማ ብ29 ሰነ ኣመሪቑ፣
ኣብ ኣዳራሽ’ቲ ኮለጅ ኣብ ዝተኻየደ ስነ-ስርዓት። ሚኒስተር ትምህርቲ ኣቶ ሰመረ ርእሶም። መንግስቲ ትካላዊ ዓቕሚ ኮለጃት ኣብ ምሕያል ኣበርቲዑ ይሰርሕ ከምዘሎን ዝምዝገብ ዘሎ ዓወታት ቀሊል ከምዘይኮነን ብምምልካት። ካብ 2008 ጀሚሩ ናይ ማህደር ትምህርቲ ዕድላት በብግዜኡ እናዓበየ ይመጽእ ከምዘሎ ሓቢሩ፣
ዲን ኪለጅ ጥበባትን ማሕበራዊ ስነ-ፍልጠት ዓዲ-ቐይሕ ዶክተር ዑቕባገብርኤል በራኺ ብወገኑ። እቲ ኮለጅ ኣብ ዓዲ-ቐይሕ ካብ ዝድኰን ንመበል 3ይ ግዜኡ የመርቕ ምህላዉ ብምጥቃስ። እቲ ኮለጅ ተደኵኑሉ ዘሎ ከባቢ ንግብራዉን ክልሰ-ሓሳባዉን መስርሕ ምምሃርን ምስትምሃርን ዘተባብዕ፤ ንምርምርን ፈጠራዊ ጽሑፋትን ልዑል ኣገዳስነት ዘለዎ ምዃኑ ድሕሪ ምግላጽ። ምምዕባል ዓቕሚ መምህራን’ቲ ኮለጅ ልዑል ጠመተ ተዋሂቡ ካብ ዝስራሓሉ መደባት ከምዝኾነ፤ ናብ ወጻኢ ተላኢኾም ናይ ማስተርስን ዶክትረይትን ትምህርቶም ዝከታተሉ ዘለዉ 20 መምህራን ድማ ናይዚ መርኣያ ከምዝኾኑ ኣብሪሁ፣
ወኪል ተመረቕቲ ድማ። ብዝተማሃርዎ ዓዉድታት ኣብ መደባት ልምዓት ኣበርክቶኦም ኣብ ምዕዛዝ። ብፍላይ ድማ ንጡፍን ኣድማዒን ወለዶ ንምህናጽ ድልውነቶም ኣረጋጊጹ፣
ኣብ መወዳእታ። ብተማሃራይ 2ይ ዓመት መንእሰይ ኤልያስ ተስፋዝጊ ዝተሰርሐት ንጥቕሚ ትምህርቲ ብሓፈሻ ንዕላማ’ቲ ኮለጅ ድማ ብፍላይ ዘንጸባርቕ ሓወልቲ። ብሚኒስተር ትምህርቲ ኣቶ ሰመረ ርእሶም ተመሪቑ፣
***** ኣ.ዜ.ኤ ****


text:
ኣብ 2017 ዓ.ም. ዝተቐትሉ ልኡካነ ወንጌል ዛዕባ ዝገበረ ፊደስ ናይ ዜና ኣገልግሎት ዘቕረቦ ጸብጻብ ኣመልኪቶም ናይቲ ናይ ዜና ኣገልግሎት ጋዜጠይና ጃኒ ቫለንተ ምስ ራዲዮ ቫቲካን ኣብ አካየድዎ ቃለ መሕትት፥ እቲ ጸብጻብ ኣብ ዓለም ዓመጽን መቕተልትን ክብ እናበለ ይኸይድ ምህላው ዝሕብር ኰይኑ ቤተ ክርስቲያን ድማ እቲ ኣብ ልዕሊ ልኡካነ ወንጌል ዝፍጸም መቕተልቲ ዝኽሪ ናይ እምነት ሰማዕትነት ገይራ ኣብ ልኡካነ ወንጌላዊነት መሰረታዊ ተልእኾ ድሕነት ዝተቐበለቶ ጸዋዕታ ክትቕጽል እትበራትዓሉ ኢዩ ቢሎም፥
ኣብቲ ኤኮኖሚያውን ግብረ ገባው ድኽነት ዝረአየሉ ስፍራ ስልጣን መጋበርያ ዓመጽ ጸቕጢ መርሓ ጠባይ ኣብ ዝዀነሉ ዘሎ ዓለም ኣብ 2017 ዓ.ም. 23 ልኡካነ ወንጌል ከምእተቐትሉ እቲ ጸብጻብ እንከመልክት፥ እቲ ፊደስ ናይ ዜና ኣገልግሎት ንንባብ ዘብቀዖ ጸብጻብ መስዋዕቲ ልኡካነ ወንጌል ኣብ 2017 ዓ.ም. ናይቲ ሰፊሕ ዝፍጸም መቕተልቲ ዓመጽ ጋህዳዊ ጫፍ ምዃኑ ቫለንተ ሓቢሮም፡ ልኡካነ ወንጌል ኣብ ወንጌላዊ ተልእዀ ኣገልግሎቶም ናይ ዓመጽን ውዱብ ናይ ገበን ጉጅለታትን ግብረ ጨወያን ኣደዳ ከምዝዀኑ ዘነጽርን፡ ቤተ ክርስቲያን ኣብ ጐድኒ ሕዝቢ ምስ ሕዝብን ንሕዝብን ምዃና ዘረጋግጽ እዩ ኢሎም።
እቲ ዘገርም ድማ መቕተልቲ ልኡካነ ወንጌል ኣብ ላቲን ኣመሪካ ክብ ምባሉ እዩ
ቅድም ቀዳድም እቲ ጸብጻብ ኣብ ዝተፈላለያ መራኸቢ ብዙሃን ቆላሕታ ዘይረክብን ከም ሓበሬታ እውን ዘይግለጽን ኣብ ልዕሊ ቤተ ክርስቲያንን ልኡካነ ወንጌልን ዝፍጸም ዓመጽ ዝገልጽን ምዃኑ ኣዘኻኺሮም፡ ኣብ ማእከላይ ኣመሪካ ብዙሓት ልኡካነ ወንጌል ዝተቐትሉሉ ናይ ደም ሰማዕትነት ዝኸፈልሉ ክፍሊ ዓለም እዩ። ስለዚህ ኣብቲ ብዙሃን ናይ ምስልምና ሃይማኖት ሰዓብቲ ኣብ ዝርከቡለን ሃገራትን እስያን ዝፍጸም ኣይኰነን፡ መክሲኮ እታ ብብዝሒ ልኡካነ ወንጌል ዝቕተሉላ ሃገር እያ። እዚ ኸኣ ቤተ ክርስቲያን ምስ ሕዝቢ ምዃና እዩ ዝምስክር፡ ወንጌል ዕንቅፋት እዩ፡ ሓቂ ኣብ ሓሶትን ጸልማትን ምንባር ንዝመርጽ ድምጺ ሕሊና እዩ።
እቲ ኣብ ልዕሊ ልኡካነ ወንጌል ዝፍጸም መቕተልቲ ብመንጽር እምነት ምንባብ
እቲ ጸብጻብ ፍጻሜታት ብኣሓዝ ዘቕርብ ግሉልን ዘይሕውስን ብርሑቕ ከም ተዓዛቢ ብምክትታል ዘይኰነስ ኣብቲ ጽንኩር ኵነት ሱታፌ ዘለዎ እዩ። ነቲ ኣብ ልዕሊ ልኡካነ ወንጌል ዝፍጸም መቕተልቲ ብመንጽር እምነት ዘንብብ እዩ፡ ቤተ ክርስቲያን ስለ ሰማዕታታ ከተስቆርቍር ተራእዩ ኣይፈልጥን፡ ብኽብሪ ኣብ ክርስቶስ ከተኽብሮምን ክትዝክሮምን እንተዘይኰይኑ ናይ እምነት ጀጋኑ ቢላ ከተብዕሎም እዩ ዝረአይ። እቲ ጸብጻብ ነዚ እዩ ዘጉልሕ፡ ናይ እምነት ሰማዕታት ዝኸፍልዎ ደም ዘርኢ ክርስትና እዩ ናብ ዝብል ትምህርቲ ቤተ ክርስቲያን ዘሰንይ እዩ፡ እቲ ናይ ፊደስ ናይ ዜና ኣገልግሎት ዘቕረቦ ጸብጻብ ንገዛእ ርእሱ ወንጌላውነት እዩ እንክብሉ ብዛዕባ ዘካየድዎ ቃለ መሕትት ኣጠቓሊሎም።


text:
ቅዱስ ኣቦና ር.ሊ.ጳ. ፍራቸስኮ “ናይ ስነ ጠቢባን ግደ ምስ ናይ ፍጥረት ጽባቔ ዝተኣሳሰረ እዩ” ኣብ ዝብል ሓሳብ ዘማእከለ ኣብ መላእ ኵላዊት ቤተ ክርስቲያን ኣብ ወርሒ ነሐሰ ናይ ጸሎት ሓሳብ ስለ ኪነ ጠቢባን ክኸውን ዕለት 4 ነሓሰ 2017 ዓ.ም. ኣብ ዘመሓላለፍዎ ናይ ምስማዐ-ርእየት መልእኽቲ ከምዘተሓሰቡ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ቅዱስ ኣቦና ኣብ ዘመሓላለፍዎ መልእኽቲ፥ “ኪነ ጥቢባን፥ ይብሉ “ናይ እምነት ጽባእቔ ዝገልጹን ዕብየት ፍጥረት እግዚኣብሔር ዘበስሩ እያቶም”። ከምቲ ቅድሚ ሕጂ ብዛዕባ ኪነ ጥበብ ዘጠቓልሎም ናይ መጽናዕቲ ጨናፍር ንኣብነት ከም ስነ ንድፍን ቅብእን ሙዚቃን ስነ ጽሑፍን ድርሰትን ደጋጊሞም ዝበልዎ ምልስ ቢሎም፥ “ሓደ ዝዀነ ናይ ስነ ጥበብ ስራሕ ከነደንቕ እንኰለና ወይ ከኣ ኣብ ፍጥረትን ተፈጥሮን ዘሎ ጽባቔ ምስ እነስተውዕል ፍጥረትን ጽባቔን ኩሉ ልሳን ፈጣሬ ኩሉን ብዛዕባኡን ብዛዕባ ፍቕሩን ዝዛረቡና ምዃኖም ነረጋግጽ።” ከምዝበሉ ናይ ቅድስቲ መንበር ዜናን ክፍሊማሕተምን መግለጺ የዘኻኽር።
እቲ ካብ ሓደ ናይ ሙዚቃ መሳርዕ ዝወጽእ ውሁድ ድምጺ፡ ዘለዎ ጽባቔ ምስቲ ኣብ ፍጥረትን ተፈጥሮን ዘሎ ጽባቔ ስኒት ዘለዎ ብምዃኑ ክትሰምዖ ባህ የብል። እቲ ጽን እንብሎ ናይ ተፈጥሮን ፍጥረትን ድምጺ ጽባቔን ምስቲ ካብ መሳርዕ ሙዚቃ ዝወጽእ ቅኑይ ድምጽን ይራኸብ፡ ቤተ ክርስቲያን ናይቲ ዘለዋ እምነት ጽባቔ ክትገልጽን ከተራኽብን እቲ ኣስፍሆተ ወንጊል ናይቲ ዘደንቕ ንእግዚኣብሔር ውዳሴ ዝዀነ ፍጥረት እግዚኣብሔርን እቲ በርኣያን ኣምሳልን እግዚኣብሒር ዝተፈጥረ ዘለዎ ክብርን እቲ ድሕነት ዘምጽእ ናይ ክርስቶስ ትንሳኤ ዘለዎ ሓይሊ ንምትሕልላፍ ኣብ ኪነ ጥበብ እውን ትውከስ እዚ ድማ ትማልን ሎምን ታሪኽ ቤተ ክርስቲያን ዘረጋግጾ።
ቅዱስ ኣቦና ነቶም ኪነ ጠቢባን፥ “ናይ ጽባቔ ዓቃብያን” እንክብሉ ይገልጽዎም። ነቲ ኣብ ሰብኣዊ ፍጥረት ሕይወት ክህሉ ዝክእል መንፈሳዊ ቁስሊ ዝፍውስን ናብቲ ንዘይምግዳስን ንሸለልተይናነትን ኣልቦ ምትሕልላይን ንዝብል ባህሊ ኢዱ ዝሃበ ናብ ዝመስል ኩሉ ተስፋን እማኔን ዘብጽሕ እዩ” ከምዝበሉ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ።
እቲ ናይ ምስማዐ-ርእየት መልኽቲ ቅዱስ ኣቦና ናይ እዋንና ኪነ ጠቢባን ስርሓትን ናይ ዝተፈላለያ ሃይማኖታት ኪነ ጠቢባዊ ሃብትታትን ናይ ስነ ቅብእን ድረስትን ሙዚቃን ሃብትታትን ዘለዎ ጽባቔን ናብቲ ኢታእላው ጽባቔ ዘብጽሕን ክስትንተን ዝድግፍ ምዃኑ ዘረድእ ሓሳብ ድህረ ምድሪ ዝገበረ ምንባሩ ዝሓበረ ናይ ቅድስቲ መንበር ዜናን ክፍሊ ማሕተምን መግለጺ ኣስዒቡ፥ ኣብ ወርሒ ነሓሰ ይብሉ ቅዱስነቶም፥ ስለ ኪነ ጠቢባን ክጽለይ ሓደራ፥ ኪነ ጠቢባን በቲ ብልሃዊ ስርሓቶ ኣቢሎም ናይ ፍጥረትን ተፈጥሮን ጽባቔ ከራኽቡን ንርኽበት ጽባቔ ደጋፍያን እያቶም” እንክብሉ ዘመሓለፍዎ ናይ ምስማዐ-ርእየት መልእኽቶም ከዘጠቓለሉ ኣፍሊጡ።